text:
 |
 52013PC0535
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Gníomhaireacht an Aontais Eorpaigh um Chomhar Ceartais Choiriúil (Eurojust) /* COM/2013/0535 final - 2013/0256 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Bunaíodh Eurojust
 le Cinneadh 2002/187/CGB[1]
 ón gComhairle chun an comhrac i gcoinne na coireachta eagraithe tromchúisí san
 Aontas Eorpach a neartú. Ó shin i leith, tá Eurojust ag
 éascú comhordú agus comhair idir na húdaráis náisiúnta imscrúdaithe agus
 ionchúisimh agus iad ag láimhseáil cásanna a imríonn tionchar ar Bhallstáit
 éagsúla. Chuidigh sé muinín fhrithpháirteach a mhéadú agus
 droichid a thógáil idir chórais agus traidisiúin dlí an‐éagsúil an AE. Trí fhadhbanna dlí a réiteach go tapa, agus trí na húdaráis inniúla i
 dtíortha eile a shainaithint, tá Eurojust tar éis comhlíonadh iarrataí ar
 ionstraimí comhair agus ionstraimí aitheantais fhrithpháirtigh a éascú. Lean an eagraíocht de bheith ag fás le linn na mblianta
 sin, agus is gníomhaí lárnach í anois i gcomhar breithiúnach in ábhair
 choiriúla.
 Is dúshlán laethúil fós an comhrac i gcoinne
 coireachta eagraithe agus an cur isteach ar eagraíochtaí coiriúla. Ar an
 drochuair, tháinig an‐bhorradh faoin gcoireacht trasteorann le deich
 mbliana anuas. Ar na coireanna sin tá, mar shampla, gáinneáil ar dhrugaí,
 gáinneáil ar dhaoine, sceimhlitheoireacht agus cibearchoireacht, lena n‐áirítear
 pornagrafaíocht leanaí. Tréith atá coiteann sna réimsí coireachta sin uile is ea
 go ndéanann grúpaí rí‐shoghluaiste agus rí‐sholúbtha na coireanna
 thar teorainneacha agus iad ag feidhmiú san iliomad dlínsí agus earnálacha
 coiriúla. Dá bhrí sin, is gá freagra comhordaithe ar fud na hEorpa chun iad a
 chomhrac go héifeachtach.
 Is deacra do Bhallstáit áirithe coireacht
 trasteorann a bhrath agus a chomhrac, coireacht eagraithe go háirithe, de
 dheasca an mhéadaithe atá tagtha ar ghné thrasteorann na coireachta agus ar na
 cineálacha coireanna a dhéantar go dtí gur gníomhaíochtaí ilchoireanna atá i
 gceist. Sa chomhthéacs sin, tá ról ríthábhachtach fós ag
 Eurojust i bhfeabhsú an chomhair agus an chomhordaithe bhreithiúnaigh idir
 údaráis inniúla bhreithiúnacha na mBallstát agus i gcúnamh a thabhairt
 d'imscrúduithe a bhfuil tríú tíortha rannpháirteach iontu.
 Faoi Chonradh Liospóin, tugadh isteach
 deiseanna nua maidir le comhrac Eurojust i gcoinne na bhfoirmeacha sin den
 choireacht a fheabhsú. In Airteagal 85 den Chonradh
 ar Fheidhmiú an AE (CFAE), tá aitheantas tugtha go sainráite don chúram atá
 ar Eurojust tacú agus treisiú leis an gcomhordú agus leis an gcomhar idir na
 húdaráis náisiúnta imscrúdúcháin agus ionchúisimh i ndáil le coireacht
 thromchúiseach a dhéanann difear do dhá Bhallstát nó níos mó nó a éilíonn
 ionchúiseamh ar bhoinn chomhchoiteanna. Dá bhrí sin, tá sé tábhachtach a áirithiú go mbainfear an úsáid is
 fearr is féidir a bhaint as Eurojust agus go gcuirfear deireadh leis na
 bacainní ar a fheidhmiú éifeachtach.[2]
 Cuireadh athchóiriú leathan ar Chinneadh
 Eurojust ar bun chun Eurojust a threisiú in 2008. Ba é an spriocdháta den
 aistriú an 4 Meitheamh 2011. Tá sé
 tábhachtach an leagan leasaithe den Chinneadh a chur chun feidhme mar is ceart,
 ach níor cheart go gcuirfeadh sé sin cosc ar aghaidh a thabhairt ar dhúshláin
 nua ná ar feidhmiú Eurojust a fheabhsú, agus na gnéithe sin lenar treisíodh a
 éifeachtacht fheidhmiúil á gcoinneáil ar bun.
 Déantar foráil in Airteagal 85 den CFAE
 freisin maidir le struchtúr, feidhmiú, raon feidhme agus cúraimí Eurojust atá
 le cinneadh le rialacháin arna nglacadh i gcomhréir leis an ngnáthnós imeachta
 reachtach. Ceanglaítear ann freisin go gcinntear leo socruithe maidir le baint
 a bheith ag Parlaimint na hEorpa agus ag na parlaimintí náisiúnta leis an
 meastóireacht ar ghníomhaíochtaí Eurojust.
 Ina theannta sin, tar éis na Teachtaireachta
 ón gCoimisiún dar teideal 'Gníomhaireachtaí Eorpacha: an
 bealach ar aghaidh', thoiligh Parlaimint na hEorpa, an Chomhairle agus an
 Coimisiún idirphlé idirinstitiúideach a sheoladh chun comhtháthú, éifeachtacht
 agus obair gníomhaireachtaí díláraithe a fheabhsú, agus mar thoradh air sin
 cruthaíodh Meitheal Idirinstitiúideach (MI) i Márta 2009. Tugadh aghaidh ann ar
 roinnt príomhcheisteanna, lena n‐áirítear ceisteanna maidir le ról agus
 suíomh na ngníomhaireachtaí i dtírdhreach institiúideach an AE, a gcruthú, a
 struchtúr agus ceisteanna oibríochta, maoinithe, buiséadacha, maoirseachta agus
 bainistíochta.
 As an obair sin tháinig an Cur Chuige
 Comhchoiteann maidir le gníomhaireachtaí díláraithe an AE, lenar thacaigh
 Parlaimint na hEorpa, an Chomhairle agus an Coimisiún in Iúil 2012, atá le cur
 san áireamh i gcomhthéacs na gcinntí uile uathu amach anseo maidir le
 gníomhaireachtaí díláraithe an AE, tar éis anailíse de réir an cháis.
 Tá na nithe sin uile curtha san áireamh sa
 togra seo le haghaidh Rialacháin agus soláthraítear leis creat dlíthiúil
 athnuaite aonair i gcomhair Gníomhaireachta nua um Chomhar Ceartais Choiriúil
 (Eurojust), ar comharba dlíthiúil Eurojust, mar a bunaíodh le Cinneadh 2002/187/CGB
 ón gComhairle, í.
 Agus na heilimintí sin a bhfuil sé léirithe go
 bhfuil siad éifeachtúil maidir le Eurojust a bhainistiú agus a oibriú á
 gcoinneáil, leis an Rialachán déantar creat dlíthiúil Eurojust a nuachóiriú
 agus a fheidhmiú agus a struchtúr a chuíchóiriú i gcomhréir le Conradh Liospóin
 agus ceanglais an Chur Chuige Chomhchoitinn, a mhéid is féidir de réir a
 chineáil.
 Ós rud é go nglactar an togra le haghaidh
 Rialacháin san am céanna leis an togra le haghaidh Rialacháin lena mbunaítear
 Oifig an Ionchúisitheora Phoiblí Eorpaigh, tá forálacha curtha san áireamh chun
 a áirithiú go mbunófar an Oifig sin ó Eurojust mar a cheanglaítear faoi Airteagal 86
 den CFAE agus gur féidir le Eurojust tacú léi.
 2. TORTHAÍ ÓN gCOMHAIRLIÚCHÁN LEIS NA
 PÁIRTITHE LEASMHARA
 Chun an Rialachán seo a ullmhú, chuaigh an
 Coimisiún i gcomhairle le páirtithe leasmhara ar saineolaithe iad sa réimse seo
 roinnt uaireanta. Is é an cuspóir atá leis an
 togra, go príomha, an deis atá curtha ar fáil i gConradh Liospóin a thapú chun
 Eurojust a nuachóiriú trí struchtúr bainistíochta feabhsaithe a chur air lena
 laghdófar an t‐ualach riaracháin atá ar an gColáiste faoi láthair agus
 lenar féidir leis díriú ar a bhunchúram.
 Ar an 18 Deireadh Fómhair 2012
 d'eagraigh an Coimisiún cruinniú comhairleach le saineolaithe ó na Ballstáit
 agus ionadaithe ó Rúnaíocht na Comhairle, ó Pharlaimint na hEorpa agus ó
 Eurojust chun ceisteanna a bhaineann le hathchóiriú a d'fhéadfadh tarlú faoi Airteagal 85
 den CFAE a phlé. I measc na gceisteanna a pléadh
 bhí treisiú ar rialachas, rannpháirtíocht pharlaiminte ar an leibhéal Eorpach
 agus náisiúnta agus cumhachtaí breise a d'fhéadfaí a thabhairt, chomh maith le
 naisc le forbairt Oifig an Ionchúisitheora Phoiblí Eorpaigh. Bhí comhaontú ginearálta sa chruinniú gur
 mhaith an rud é struchtúr rialachais agus éifeachtúlacht Eurojust a fheabhsú.
 Bhí Eurojust rannpháirteach go díreach sa
 phróiseas comhairliúcháin freisin agus sholáthair a ionchur trí mholtaí agus
 cruinnithe leis an gCoimisiún. Ina theannta sin,
 pléadh an t‐athchóiriú faoi chuimsiú seimineár éagsúil amhail an
 Seimineár Straitéiseach "Eurojust and the Lisbon Treaty. Towards more effective action" (Eurojust
 agus Conradh Liospóin. I dtreo beart níos éifeachtaí) (a tionóladh in Brugge an
 20 go dtí an 22 Meán Fómhair 2010) agus Comhdháil Eurojust‐ERA
 “10 Years of Eurojust: Operational Achievements and Future Challenges”
 (Eurojust tar éis 10 mbliana: Gnóthachtálacha Oibríochta agus Dúshláin Amach
 Anseo), a tionóladh sa Háig an 12 agus 13 Samhain 2012. Ina theannta sin, pléadh todhchaí Eurojust ag cruinniú speisialta
 neamhfhoirmiúil de chuid na Comhairle tráth comórtha deich mbliana Eurojust, i
 mí Feabhra 2012.
 Bailíodh tuairimí
 na bpáirtithe leasmhara le "Study on the strengthening of Eurojust"
 (Staidéar ar conas Eurojust a threisiú)[3],
 a d'ordaigh an Coimisiún, ina bhfuil léargas maith ar fáil ar na ceisteanna atá
 ann cheana agus ina bhfuil roinnt roghanna beartais malartacha i leith aghaidh
 a thabhairt orthu.
 3. TOGRA
 3.1. An bunús dlí
 Is é Airteagal 85 den CFAE an bunús dlí
 atá leis an togra. Forordaítear ann Rialachán a úsáid.
 3.2. Coimhdeacht agus
 comhréireacht
 Tá gá le bearta ón AE mar is dual do na bearta
 atá beartaithe gné Eorpach a bheith leo, mar is intuigthe astu go gcruthófar
 eintiteas a mbeidh de chúram air tacú agus treisiú leis an gcomhordú agus leis
 an gcomhar idir na húdaráis náisiúnta bhreithiúnacha i ndáil le coireacht
 thromchúiseach a dhéanann difear do dhá Bhallstát nó níos mó nó a éilíonn
 ionchúiseamh ar bhoinn chomhchoiteanna. Ní féidir an cuspóir sin a bhaint amach ach ar leibhéal an Aontais, i
 gcomhréir le prionsabal na coimhdeachta.
 I gcomhréir le prionsabal na comhréireachta,
 ní théann an Rialachán seo thar a bhfuil gá leis d'fhonn an cuspóir sin a
 bhaint amach.
 3.3. Míniú ar
 an togra de réir caibidlí
 Is iad seo a leanas príomhchuspóirí na
 dtograí:
 ·
 éifeachtúlacht Eurojust a mhéadú trí struchtúr nua
 rialachais a chur air;
 ·
 éifeachtacht oibríochta Eurojust a fheabhsú trí
 shainmhínithe atá ar aon dul lena chéile a thabhairt ar stádas agus cumhachtaí
 na gComhaltaí Náisiúnta;
 ·
 foráil a dhéanamh maidir le ról do Pharlaimint na
 hEorpa agus do na parlaimintí náisiúnta sa mheastóireacht ar ghníomhaíochtaí
 Eurojust i gcomhréir le Conradh Liospóin;
 ·
 creat dlíthiúil Eurojust a thabhairt i gcomhréir
 leis an gCur Chuige Comhchoiteann, agus i gcomhréir lena a ról speisialta i
 ndáil le comhordú imscrúduithe coireachta leanúnacha;
 ·
 a áirithiú gur féidir le Eurojust oibriú i
 ndlúthchomhar le hOifig an Ionchúisitheora Phoiblí Eorpaigh, tar éis a
 bunaithe.
 3.3.1. Caibidil I:
 Cuspóirí agus cúraimí
 Rialáiltear leis an gcaibidil seo
 Gníomhaireacht an Aontais Eorpaigh um Chomhar Ceartais Choiriúil (Eurojust) a
 bhunú, mar chomharba dlíthiúil Eurojust, arna bhunú le
 Cinneadh 2002/187/CGB ón gComhairle. Sainítear ann freisin cúraimí agus inniúlacht na Gníomhaireachta. Tá an inniúlacht sin sainithe go huathrialach sa
 dréacht‐Rialachán trí bhíthin Iarscríbhinne.
 3.3.2. Caibidil II: Struchtúr Eurojust agus é a riar
 Tá cuid de phríomheilimintí an athchóirithe le
 fáil sa chaibidil seo.
 Tá Roinn II dírithe ar chomhaltaí
 náisiúnta Eurojust. San athchóiriú
 coinnítear nasc na gcomhaltaí sin lena mBallstát tionscnaimh ach san am céanna
 liostaítear go sainráite na cumhachtaí oibríochta a bheidh acu uile. Leis sin beidh siad in ann oibriú i gcomhar lena
 chéile agus leis na húdaráis náisiúnta ar bhealach níos éifeachtaí.
 Le Ranna III, IV agus V bunaítear
 struchtúr nua Eurojust tríd an gColáiste, an Bord Feidhmiúcháin agus an
 Stiúrthóir Riaracháin a rialú faoi seach. Feabhsaítear rialachas Eurojust trí idirdhealú soiléir a dhéanamh idir
 dhá chomhdhéanamh an Choláiste, de réir cé acu a fheidhmíonn sé feidhmeanna
 oibríochta nó bainistíochta nó nach bhfeidhmíonn. Tagraíonn na feidhmeanna oibríochta do phríomhghnó Eurojust i ndáil le
 tacú le himscrúduithe náisiúnta agus iad a chomhordú. Baineann na feidhmeanna bainistíochta le clár oibre, buiséad bliantúil
 nó tuarascáil bhliantúil na gníomhaireachta a ghlacadh. Bunaítear orgán nua, an
 Bord Feidhmiúcháin, chun cinntí bainistíochta an Choláiste a ullmhú agus chun
 roinnt cúraimí riaracháin a ghlacadh chuige féin go díreach. Bíonn ionadaíocht ag an gCoimisiún sa Choláiste
 nuair a fheidhmíonn sé a fheidhmeanna bainistíochta agus sa Bhord
 Feidhmiúcháin. Ar deireadh, tá nós
 imeachta coinní, freagrachtaí agus cúraimí an Stiúrthóra Riaracháin leagtha
 amach go soiléir.
 Leis sin tugtar isteach céim dhúbailte
 rialachais mar atá beartaithe sa Chur Chuige Comhchoiteann agus coinnítear
 cineál speisialta Eurojust leis agus cosnaítear a neamhspleáchas san am céanna. Tá sé cost‐éifeachtach freisin, agus
 cuireann sé le héifeachtúlacht Eurojust, mar tabharfar cúnamh do chomhaltaí
 náisiúnta i gcúrsaí buiséadacha agus riaracháin, ionas gur féidir leo díriú ar
 a gcúraimí oibríochta.
 3.3.3. Caibidil III: Cúrsaí oibríochta
 Sa chaibidil sin coinnítear sásraí atá ann
 cheana le haghaidh éifeachtacht oibríochta Eurojust, lena n‐áirítear an
 Comhordú ar Ghlao‐dhualgas, Córas Eurojust um Chomhordú Náisiúnta,
 malartuithe faisnéise agus an fhreagairt ar iarrataí Eurojust. Níl aon athrú ar ailtireacht Chóras Bainistithe
 Cásanna Eurojust.
 3.3.4. Caibidil IV: Faisnéis a phróiseáil
 Tá tagairt sa chaibidil seo do
 Rialachán 45/2001[4]
 mar an córas is infheidhme do phróiseáil na soraí pearsanta ar fad ag Eurojust. Ina theannta sin, déantar Rialachán 45/2001
 a shonrú agus a chomhlánú sa Rialachán a mhéid a bhaineann sé le sonraí
 pearsanta oibríochta, agus maidir le sainiúlacht gníomhaíochtaí comhair
 bhreithiúnaigh agus maidir leis an ngá atá le comhsheasmhacht agus
 comhoiriúnacht leis na prionsabail cosanta sonraí ábhartha san áireamh. Is féidir srianta a chur le próiseáil sonraí
 pearsanta fós.
 Sa chaibidil seo freisin déantar na forálacha
 maidir le cearta na ndaoine is ábhar do na sonraí a ailíniú le
 Rialachán 45/2001 agus cuirtear san áireamh inti caighdeáin na cosanta dá
 bhforáiltear sa phacáiste maidir le hathchóiriú na cosanta sonraí, a ghlac an
 Coimisiún in Eanáir 2012. Anuas
 air sin, déantar foráil maidir le hathrú tábhachtach ar an sásra maoirseachta
 sa chaibidil. Bunaítear leis
 freagrachtaí an Mhaoirseora Eorpaigh ar Chosaint Sonraí (MECS) i ndáil leis an
 bhfaireachán ar an bpróiseáil sonraí pearsanta uile a dhéanfar ag Eurojust. Glacfaidh an MECS cúraimí an Chomhchomhlachta
 Maoirseachta arna bhunú faoin gCinneadh ón gComhairle maidir le Eurojust chuige
 féin.
 3.3.5. Caibidil V: Caidreamh le comhpháirtithe
 Léirítear sa chaibidil sin an tábhacht a
 bhaineann le comhpháirtíocht agus comhar idir Eurojust agus institiúidí,
 comhlachtaí agus gníomhaireachtaí eile an AE sa chomhrac i gcoinne na
 coireachta. Áirítear ann ar an gcéad
 dul síos an caidreamh le Rúnaíochtaí an Ghréasáin Bhreithiúnaigh Eorpaigh,
 Líonra Saineolaithe na gComhfhoirne Imscrúdaithe agus an Líonra um
 Chinedhíothú, atá faoi choimirce Eurojust. Áirítear ann freisin foráil shonrach maidir leis an gcaidreamh le hOifig
 an Ionchúisitheora Phoiblí Eorpaigh.
 Ar an dara dul síos, tá tábhacht ar leith ag
 baint leis an gcomhar le Europol, go háirithe maidir lena ról i ndáil le
 faisnéis a thabhairt do Eurojust i gcomhréir le hAirteagal 85 den CFAE. Tugadh foráil shonrach isteach chun an caidreamh
 pribhléideach idir dhá ghníomhaireacht a leagan síos chun a n‐éifeachtacht
 a mhéadú maidir le foirmeacha tromchúiseacha den choireacht idirnáisiúnta a
 chomhrac faoi réim a n‐inniúlachta. Áirítear inti sásra chun a gcórais faisnéise faoi seach agus an malartú
 sonraí dá éis sin a chros‐seiceáil. Socrófar mionsonraí praiticiúla trí bhíthin comhaontú.
 Braitear naisc le tríú tíortha go mion minic i
 gcásanna coireachta tromchúisí agus eagraithe, agus mar gheall air sin tá
 dlúthchomhar leis na tíortha sin ríthábhachtach. Mar gheall ar Chonradh Liospóin tá athrú ar an gcaoi a láimhseálann an
 tAontas Eorpach a chaidreamh seachtrach, agus tá tionchar ag an athrú sin ar na
 gníomhaireachtaí. Dá bharr sin, ní
 bheidh gníomhaireachtaí in ann comhaontuithe idirnáisiúnta a chaibidliú iad
 féin a thuilleadh – ní mór comhaontuithe mar sin a bhunú i gcomhréir le hAirteagal 218
 den CFAE. Beidh Eurojust in ann
 socruithe oibre a thabhairt chun críche, áfach, chun comhar leis na húdaráis
 inniúla i dtríú tíortha a fheabhsú, lena n‐áirítear faisnéis a mhalartú. Beidh na comhaontuithe idirnáisiúnta atá ann
 cheana bailí fós.
 3.3.6. Caibidil
 VI: Forálacha airgeadais
 Tá sé mar aidhm ag na forálacha sin buiséad
 Eurojust, bunú agus cur chun feidhme an bhuiséid sin, tíolacadh cuntas agus
 forálacha maidir le hurscaoileadh a nuachóiriú.
 3.3.7. Caibidil
 VII: Forálacha maidir leis an bhfoireann
 Is léiriú iad na forálacha sin ar phrionsabail
 an Chur Chuige Chomhchoitinn agus urramaítear leo sainiúlachtaí Eurojust san am
 céanna. Ós rud é go bhfuil Eurojust hibrideach agus go
 mbaineann tábhacht leis an nasc oibríochta idir dheasca
 náisiúnta agus a mBallstáit tionscnaimh is iad na Ballstáit a iompróidh na
 costais a bhaineann le tuarastail agus luach saothair na foirne sin. Ceapfaidh Coláiste Eurojust Stiúrthóir Riaracháin
 Eurojust fós ach déanfaidh sé sin ar bhonn gearrliosta arna chur le chéile ag
 an gCoimisiún, tar éis próisis roghnúcháin a bheidh oscailte agus trédhearcach. Ar an gcaoi sin urramófar neamhspleáchas na
 gníomhaireachta agus áiritheofar go ndéanfar meastóireacht dhian ar na
 hiarrthóirí. Tá próiseas den chineál
 céanna beartaithe do dhífhostú an Stiúrthóra Riaracháin.
 3.3.8. Caibidil VIII:
 Meastóireacht agus Tuairisciú
 Sa chaibidil seo déantar creat dlíthiúil
 Eurojust a ailíniú le dlisteanacht dhaonlathach mhéadaithe Eurojust a
 cheanglaítear faoi Chonradh Liospóin. Leagtar amach inti rannpháirtíocht Pharlaimint na hEorpa agus na
 bparlaimintí náisiúnta sa mheastóireacht ar ghníomhaíochtaí Eurojust. Déanfar é sin ar bhealach cost‐éifeachtach,
 ar bhonn Thuarascáil Bhliantúil Eurojust, agus caomhnófar neamhspleáchas
 oibríochta Eurojust san am céanna. Cuirfear
 meastóireacht fhoriomlán thréimhsiúil ar Eurojust atá i gcomhréir leis an gCur
 Chuige Comhchoiteann ar fáil freisin.
 3.3.9. Caibidil
 IX: Forálacha ginearálta agus críochnaitheacha
 Tá forálacha sa chaibidil seo le haghaidh an
 Rialachán maidir le Eurojust a ailíniú leis an gCur Chuige Comhchoiteann, chomh
 maith leis na forálacha a bhaineann le teacht i bhfeidhm an Rialacháin.
 4. IMPLEACHT BHUISÉADACH
 Níl aon impleachtaí costais ag baint leis an
 athchóiriú rialachais ('bord bainistíochta' taobh leis an gColáiste) agus níl
 aon chúraimí nua beartaithe do Eurojust sa togra seo, seachas tacú le hOifig an
 Ionchúisitheora Phoiblí Eorpaigh, rud a dhéanfar ar bhonn saor ó chostas.
 2013/0256 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le Gníomhaireacht an Aontais Eorpaigh
 um Chomhar Ceartais Choiriúil (Eurojust)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe d’Airteagal 85 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Tar éis dul i gcomhairle leis an Maoirseoir
 Eorpach ar Chosaint Sonraí,
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Bunaíodh
 Eurojust le Cinneadh 2002/187/CGB ón gComhairle[5] mar chomhlacht de chuid an
 Aontais Eorpaigh a bhfuil pearsantacht dhlíthiúil aige chun comhordú agus
 comhar idir údaráis inniúla bhreithiúnacha na mBallstát a spreagadh agus a
 fheabhsú, go háirithe maidir le coireacht eagraithe thromchúiseach. Le Cinneadh 2003/659/CGB ón gComhairle[6] agus Cinneadh 2009/426/CGB
 ón gComhairle[7]
 maidir le Eurojust a neartú leasaíodh creat dlíthiúil Eurojust.
 (2) Déantar
 foráil in Airteagal 85 den Chonradh go ndéanfar Eurojust a rialáil le
 rialachán, arna ghlacadh i gcomhréir leis an ngnáthnós imeachta reachtach. Ceanglaítear ann freisin socruithe a chinneadh
 maidir le baint a bheith ag Parlaimint na hEorpa agus ag na parlaimintí
 náisiúnta leis an meastóireacht ar ghníomhaíochtaí Eurojust.
 (3) Déantar
 foráil in Airteagal 85 den Chonradh freisin go mbeidh sé de chúram ar
 Eurojust tacú agus treisiú leis an gcomhordú agus leis an gcomhar idir na
 húdaráis náisiúnta imscrúdúcháin agus ionchúisimh i ndáil le coireacht
 thromchúiseach a dhéanann difear do dhá Bhallstát nó níos mó nó a éilíonn
 ionchúiseamh ar bhoinn chomhchoiteanna, ar bhonn na n‐oibríochtaí arna
 seoladh agus ar bhonn na faisnéise arna tabhairt ag údaráis na mBallstát agus
 ag Europol.
 (4) Ós rud é
 gur cheart Oifig an Ionchúisitheora Phoiblí Eorpaigh a bhunú ó Eurojust, tá na
 forálacha is gá sa Rialachán seo chun an caidreamh idir Eurojust agus Oifig an
 Ionchúisitheora Phoiblí Eorpaigh a rialáil.
 (5) Cé gur
 cheart inniúlacht eisiach a bheith ag Oifig an Ionchúisitheora Phoiblí Eorpaigh
 chun coireanna a dhéanann difear do leasanna airgeadais an Aontais a imscrúdú
 agus a ionchúiseamh, ba cheart Eurojust a bheith in ann tacú leis na húdaráis
 náisiúnta agus iad ag imscrúdú agus ag ionchúiseamh na bhfoirmeacha coireachta
 sin i gcomhréir leis an Rialachán lena mbunaítear Oifig an Ionchúisitheora
 Phoiblí Eorpaigh.
 (6) Ionas
 gur féidir le Eurojust a chúram a chomhlíonadh agus a acmhainn ar fad a
 fhorbairt sa chomhrac i gcoinne coireachta tromchúisí trasteorann, ba cheart a
 fheidhmeanna oibríochta a threisiú trí ualach oibre riaracháin na gcomhaltaí
 náisiúnta a laghdú, agus a ghné Eorpach a fheabhsú tríd an gCoimisiún a bheith
 rannpháirteach i mbainstíocht na gníomhaireachta agus tríd an mbaint atá ag
 Parlaimint na hEorpa agus na parlaimintí náisiúnta leis an meastóireacht ar a
 ghníomhaíochtaí a mhéadú.
 (7) Dá bhrí
 sin, ba cheart Cinneadh 2002/187/CGB ón gComhairle a aisghairm agus an
 Rialachán seo lena ndéantar socruithe do rannpháirtíocht pharlaiminteach a
 chinneadh, struchtúr Eurojust a nuachóiriú agus an creat dlíthiúil atá aige
 faoi láthair a shimpliú a chur ina ionad, agus na heilimintí sin a bhfuil a n‐éifeachtúlacht
 maidir le hoibríocht Eurojust cruthaithe a choinneáil san am céanna.
 (8) Urramaíonn
 an Rialachán seo na cearta bunúsacha agus na prionsabail a aithnítear go
 háirithe i gCairt um Chearta Bunúsacha an Aontais Eorpaigh.
 (9) Ba
 cheart na foirmeacha de choireacht thromchúiseach a dhéanann difear do dhá
 Bhallstát nó níos mó ar a bhfuil Eurojust inniúil a leagan síos. Ina theannta sin, ba cheart cásanna nach
 mbaineann le dhá Bhallstát nó níos mó, ach a éilíonn ionchúiseamh ar bhoinn
 chomhchoiteanna, a shainiú. Ba cheart
 imscrúduithe agus ionchúisimh nach ndéanann difear ach do Bhallstát amháin agus
 do thríú Stát a áireamh ar na cásanna sin, chomh maith leis na cásanna nach
 ndéanann difear ach do Bhallstát amháin agus don Aontas.
 (10) Agus é ag
 feidhmiú a fheidhmeanna oibríochta i ndáil le cásanna coireachta nithiúla, arna
 iarraidh sin d'údaráis inniúla na mBallstát nó ar a thionscnamh féin, ba cheart
 do Eurojust gníomhú trí chomhalta náisiúnta amháin nó níos mó nó mar Choláiste.
 (11) Chun a
 áirithiú gur féidir le Eurojust tacú le himscrúduithe trasteorann agus iad a
 chomhordú mar is iomchuí, ní mór na cumhachtaí oibríochta céanna a bheith ag na
 comhaltaí náisiúnta ar fad ionas gur féidir leo comhoibriú eatarthu féin agus
 leis na húdaráis náisiúnta ar bhealach níos éifeachtaí. Ba cheart na cumhachtaí sin lenar féidir le Eurojust a mhisean a
 thabhairt i gcrích go hiomchuí a thabhairt do na comhaltaí náisiúnta. Ba cheart na rudaí seo a leanas a áireamh ar na
 cumhachtaí sin, faisnéis ábhartha i gcláir phoiblí náisiúnta a rochtain,
 iarrataí ar chúnamh frithpháirteach agus ar aitheantas a eisiúint agus a
 chomhlíonadh, dul i dteagmháil go díreach leis na húdaráis inniúla agus
 faisnéis a mhalartú leo, a bheith rannpháirteach i gcomhfhoirne imscrúdaithe
 agus, ar aon dul leis an údarás náisiúnta inniúil nó i gcás práinne, bearta
 imscrúdaithe agus seachadtaí rialaithe a ordú.
 (12) Is gá
 struchtúr riaracháin agus bainistíocht a thabhairt do Eurojust inar féidir leis
 a chuid cúraimí a dhéanamh ar bhealach níos éifeachtúla agus lena n‐urramaítear
 na prionsabail is infheidhme maidir le gníomhaireachtaí an Aontais agus lena
 gcoinnítear saintréithe speisialta Eurojust agus a gcosnaítear a neamhspleáchas
 i ndáil lena fheidhmeanna oibríochta a fheidhmiú. Chuige sin, ba cheart feidhmeanna na gcomhaltaí náisiúnta, an Choláiste
 agus an Stiúrthóra Riaracháin a shoiléiriú agus Bord Feidhmiúcháin a bhunú.
 (13) Ba cheart
 forálacha a leagan síos chun idirdhealú soiléir a dhéanamh idir feidhmeanna
 oibríochta agus bainistíochta an Choláiste, lena n‐íoslaghdófaí an t‐ualach
 riaracháin ar chomhaltaí náisiúnta sa chaoi go gcuirfí an bhéim ar obair
 oibríochta Eurojust. Ba cheart cláir
 oibre, buiséad, tuarascáil ghníomhaíochta bhliantúil agus rialacha airgeadais
 iomchuí Eurojust, agus a shocruithe oibre le comhpháirtithe a áireamh i
 gcúraimí bainistíochta an Choláiste go háirithe. Ba cheart dó cumhacht údaráis ceapacháin a fheidhmiú maidir le baill
 foirne na gníomhaireachta lena n‐áirítear an Stiúrthóir Riaracháin.
 (14) Chun
 rialachas agus nósanna imeachta cuíchóirithe Eurojust a fheabhsú, ba cheart
 Bord Feidhmiúcháin a bhunú chun cúnamh a thabhairt don Choláiste i dtaca lena
 fheidhmeanna bainistíochta agus sa chaoi gur féidir cinnteoireacht chuíchóirithe
 maidir le ceisteanna neamhoibríochta agus straitéiseacha a bheith ann.
 (15) Ba cheart
 ionadaíocht a bheith ag an gCoimisiún sa Choláiste nuair a fheidhmíonn sé a
 fheidhmeanna bainistíochta agus sa Bhord Feidhmiúcháin, chun a áirithiú go
 ndéanfar Eurojust a mhaoirsiú go neamhoibríochtúil agus a threorú go
 straitéiseach.
 (16) Chun riar
 éifeachtúil Eurojust ó lá go lá a áirithiú, ba cheart an Stiúrthóir Riaracháin
 a bheith ina ionadaí dlíthiúil agus ina bhainisteoir aige, atá freagrach don
 Choláiste agus don Bhord Feidhmiúcháin. Ba cheart don Stiúrthóir Riaracháin cinntí an Choláiste agus an Bhoird
 Feidhmiúcháin a ullmhú agus a chur chun feidhme.
 (17) Is gá
 Comhordú ar Ghlao‐dhualgas a bhunú laistigh de Eurojust ionas go mbeidh
 Eurojust ar fáil de ló is d'oíche agus go mbeidh sé in ann idiragairt i
 gcásanna práinne. Ba cheart an
 fhreagracht a bheith ar gach Ballstát a áirithiú go bhfuil a ionadaithe sa
 Chomhordú ar Ghlao‐dhualgas in ann gníomhú ar bhonn 24 uair an chloig
 seacht lá na seachtaine.
 (18) Ba cheart
 córais Eurojust um chomhordú náisiúnta a bhunú sna Ballstáit chun an obair a
 dhéanann na comhfhreagraithe náisiúnta do Eurojust, comhfhreagraí náisiúnta
 Eurojust le haghaidh cúrsaí sceimhlitheoireachta, comhfhreagraí náisiúnta an
 Ghréasáin Bhreithiúnaigh Eorpaigh agus suas le trí phointe teagmhála eile a
 chomhordú, chomh maith le hionadaithe sa Líonra um Chomhfhoirne Imscrúdaithe
 agus na líonraí a bunaíodh le Cinneadh 2002/494/CGB ón gComhairle an
 13 Meitheamh 2002 lena mbunaítear líonra Eorpach pointí teagmhála i
 ndáil le daoine atá ciontach as cinedhíothú, coireanna in aghaidh an chine
 dhaonna agus coireanna cogaidh[8],
 Cinneadh 2007/845/CGB ón gComhairle an 6 Nollaig 2007 maidir le
 comhar idir Oifigí um Aisghabháil Sócmhainní na mBallstát sa réimse a bhaineann
 le fáltais ó choireacht, nó maoin eile a bhaineann le coireacht, a lorg agus a
 shainaithint[9]
 agus le Cinneadh 2008/852/CGB ón gComhairle an
 24 Deireadh Fómhair 2008 maidir le líonra pointí teagmhála in
 aghaidh an éillithe[10].
 (19) Chun
 comhordú agus comhar idir na húdaráis náisiúnta imscrúdaithe agus ionchúisimh a
 spreagadh agus a threisiú tá sé ríthábhachtach go bhfaighidh Eurojust an
 fhaisnéis ábhartha is gá ó na húdaráis náisiúnta chun a chuid cúraimí a
 dhéanamh. Chuige sin, ba cheart do na
 húdaráis náisiúnta inniúla a gcomhaltaí náisiúnta a chur ar an eolas maidir le
 bunú agus torthaí na gcomhfhoirne imscrúdaithe, cásanna atá faoi inniúlacht
 Eurojust lena mbaineann go díreach trí Bhallstát ar a laghad agus ar cuireadh
 iarrataí nó cinntí maidir le comhar breithiúnach chuig dhá Bhallstát ar a
 laghad ina leith, agus chomh maith leis sin, i gcásanna áirithe, faisnéis faoi
 easaontais i ndáil le dlínse, seachadtaí rialaithe agus deacrachtaí leanúnacha
 le comhar breithiúnach.
 (20) Cé go
 dtagann próiseáil sonraí pearsanta ag Eurojust faoi raon feidhme
 Rialachán (CE) 45/2001 ó Pharlaimint na hEorpa agus ón gComhairle an
 18 Nollaig 2000 maidir le daoine aonair a chosaint i ndáil le próiseáil
 sonraí pearsanta ag institiúidí agus comhlachtaí an Chomhphobail agus
 saorghluaiseacht na sonraí sin[11],
 tá próiseáil sonraí pearsanta ag údaráis na mBallstát agus aistriú na sonraí
 sin chuig Eurojust faoi chumhdach Choinbhinsiún Chomhairle na hEorpa 108
 [an Treoir ábhartha atá i bhfeidhm tráth an ghlactha le cur ina ionad].
 (21) Nuair a
 aistríonn Eurojust sonraí pearsanta chuig údarás tríú tír nó chuig eagraíocht
 idirnáisiúnta nó Interpol de bhua comhaontú idirnáisiúnta arna thabhairt i
 gcrích de bhun Airteagal 218 den Chonradh, ba cheart dó a áirithiú go
 gcomhlíonfar forálacha cosanta sonraí an Rialacháin seo i gcomhréir leis na
 coimircí leordhóthanacha maidir le cearta príobháideachais agus bunúsacha agus
 saoirse daoine aonair a chosaint.
 (22) Ba cheart
 údarás a thabhairt do Eurojust sonraí pearsanta áirithe a phróiseáil maidir le
 daoine a a bhfuil amhras ann fúthu, faoi reachtaíocht náisiúnta na mBallstát
 lena mbaineann, go ndearna siad cion coiriúil ar a bhfuil Eurojust inniúil, gur
 ghlac siad páirt ann, nó maidir le daoine a ciontaíodh as an gcion sin. Níl sé beartaithe go ndéanfadh Eurojust comparáid
 uathoibrithe ar phróifílí DNA ná méarloirg.
 (23) Ba cheart
 an deis a thabhairt do Eurojust síneadh a chur leis na sprioc‐amanna atá
 le sonraí pearsanta a stóráil, faoi réir chomhlíonadh phrionsabal an
 teorannaithe de réir cuspóra is infheidhme maidir le próiseáil sonraí pearsanta
 i gcomhthéacs gníomhaíochtaí ar fad Eurojust, chun a chuspóirí a bhaint amach. Ba cheart cinntí mar sin a dhéanamh tar éis na
 leasanna ar fad atá i gceist a mheas, lena n‐áirítear leasanna na ndaoine
 lena mbaineann. Níor cheart cinneadh
 a dhéanamh maidir le haon síneadh a chur leis na sprioc‐amanna atá le
 sonraí pearsanta a phróiseáil, i gcás ina bhfuil an t‐ionchúiseamh faoi
 urchosc reachta sna Ballstáit ar fad lena mbaineann, ach amháin i gcás ina
 bhfuil gá sonrach faoin Rialachán seo le cúnamh a thabhairt.
 (24) Ba cheart
 do Eurojust caidreamh pribhléideach a choinneáil leis an nGréasán Breithiúnach
 Eorpach bunaithe ar chomhairliúchán agus comhlántacht. Ba cheart an Rialachán seo a bheith ina chúnamh ag róil Eurojust agus
 an Ghréasáin Bhreithiúnaigh Eorpaigh faoi seach agus a gcaidreamh
 frithpháirteach a shoiléiriú, agus sainiúlacht an Ghréasáin Bhreithiúnaigh
 Eorpaigh a choinneáil san am céanna.
 (25) Ba cheart
 do Eurojust caidreamh comhair a choinneáil ar bun le comhlactaí agus
 gníomhaireachtaí eile an Aontais, le hOifig an Ionchúisitheora Phoiblí
 Eorpaigh, le húdaráis inniúla tríú tíortha chomh maith le heagraíochtaí
 idirnáisiúnta, a mhéad is gá chun a chuid cúraimí a chur i gcrích.
 (26) Chun
 comhar oibríochta idir Eurojust agus Europol a fheabhsú, agus go háirithe chun
 naisc a bhunú idir shonraí atá i seilbh ceachtar den dá chomhlacht cheana féin,
 ba cheart do Eurojust a chur ar chumas Europol rochtain a bheith aige ar
 shonraí atá ar fáil ag Eurojust agus comparáidí a dhéanamh leo.
 (27) Ba cheart
 Eurojust a bheith in ann sonraí pearsanta a mhalartú le comhlachtaí eile an
 Aontais a mhéad is gá chun a chuid cúraimí a chomhlíonadh.
 (28) Ba cheart
 foráil a dhéanamh maidir le Eurojust chun giúistísí idirchaidrimh a phostú i
 dtríú tíortha chun cuspóirí a bhaint amach atá ar aon dul leis na cuspóirí sin
 a shainítear do ghiúistísí idirchaidrimh ar iasacht ó na Ballstáit ar bhonn
 Ghníomhaíocht Chomhpháirteach 96/277/CGB ón gComhairle an 22 Aibreán 1996
 maidir le creat i ndáil le giúistísí idirchaidrimh a mhalartú chun comhar
 breithiúnach a fheabhsú idir Bhallstáit an Aontais Eorpaigh[12].
 (29) Ba cheart
 foráil a dhéanamh go gcomhordóidh Eurojust comhlíonadh iarrataí i ndáil le
 comhar breithiúnach arna eisiúint ag tríú tír nuair a bhaineann siad le
 himscrúdú aonair agus nuair is gá iad a chomhlíonadh in dhá Bhallstát ar a
 laghad.
 (30) Chun
 uathriail agus neamhspleáchas iomlán Eurojust a áirithiú, ba cheart buiséad
 uathrialach a thabhairt dó, agus an t‐ioncam a theacht go bunúsach ó
 ranníocaíocht ó bhuiséad an Aontais, seachas i gcás tuarastal agus luacha
 saothair na gcomhaltaí náisiúnta agus cúnaimh do dhaoine, costais atá ar na
 Ballstáit tionscnaimh. Ba cheart nós
 imeachta buiséadach an Aontais a bheith infheidhmithe fad is atá ranníocaíocht
 an Aontais agus fhórdheontais eile is inmhuirir i leith bhuiséad ginearálta an
 Aontais i gceist. Ba cheart don
 Chúirt Iniúchóirí an t‐iniúchadh ar na cuntais a dhéanamh.
 (31) Chun
 trédhearcacht agus maoirseacht dhaonlathach Eurojust a mhéadú is gá sásraí a
 chur ar fáil maidir le Parlaimint na hEorpa agus na parlaimintí náisiúnta páirt
 a ghlacadh sa mheastóireacht ar ghníomhaíochtaí Eurojust. Níor cheart dó sin sin bac a chur ar phrionsabail an neamhspleáchais i
 ndáil le gníomhaíocht a dhéantar i gcásanna sonracha oibríochta nó ar chuspóirí
 na discréide agus na rúndachta.
 (32) Tá sé
 oiriúnach meastóireacht rialta a dhéanamh ar chur i bhfeidhm an Rialacháin seo.
 (33) Ba cheart
 feidhm maidir le Eurojust a bheith ag Rialachán (AE, EURATOM)
 Uimh. 966/2012 maidir leis na rialacha airgeadais is infheidhme maidir le
 buiséad ginearálta an Aontais agus lena n‐aisghairtear Rialachán (CE,
 Euratom) Uimh. 1605/2002 ón gComhairle[13].
 (34) Ba cheart
 feidhm maidir le Eurojust a bheith ag Rialachán (CE) Uimh. 1073/1999 ó
 Pharlaimint na hEorpa agus ón gComhairle an 25 Bealtaine 1999 maidir
 le himscrúduithe a dhéanann an Oifig Eorpach Frith‐chalaoise (OLAF)[14].
 (35) Ba cheart
 na forálacha is gá agus na rialacha sonracha is infheidhme maidir le baill foirne
 uile Europol agus baill dá dteaghlaigh a leagan síos i gcomhaontú
 ceanncheathrún maidir le cóiríocht do Eurojust sa Bhallstát ina bhfuil a
 cheanncheathrú aige, is é sin an Ísiltír. Anuas air sin, ba cheart don Bhallstát aíochta na dálaí is fearr is féidir
 a chur ar fáil chun a áirithiú go mbeidh Eurojust ag feidhmiú i gceart, lena n‐áirítear
 scoileanna do leanaí agus modhanna iompair, chun acmhainní daonna
 ardchaighdeáin a mhealladh ó cheantar geografach chomh leathan is féidir.
 (36) Ós rud é
 go dtagann Eurojust, mar a bhunaítear leis an Rialachán seo, in ionad Eurojust
 agus i gcomharba air mar a bunaíodh ar bhonn Chinneadh 2002/187/CGB, ba
 cheart é a bheith ina chomharba dlíthiúil ar Eurojust i ndáil lena oibleagáidí
 conarthacha, lena n‐áirítear conarthaí fostaíochta, dliteanais agus maoin
 arna fáil. Ba cheart comhaontuithe
 idirnáisiúnta arna dtabhairt i gcrích ag Eurojust mar a bunaíodh ar bhonn an
 Chinnidh sin a bheith fós i bhfeidhm.
 (37) Ós rud é
 nach féidir leis na Ballstáit cuspóir an Rialacháin seo, eadhon eintiteas a
 bhunú a bheidh freagrach as tacú agus treisiú leis an gcomhordú agus leis an
 gcomhar idir údaráis bhreithiúnacha na mBallstát i ndáil le coireacht
 thromchúiseach a dhéanann difear do dhá Bhallstát nó níos mó nó a éilíonn
 ionchúiseamh ar bhoinn chomhchoiteanna, a bhaint amach go leordhóthanach agus,
 dá bhrí sin, gur féidir é a bhaint amach ar bhealach níos fearr, de bharr scála
 agus éifeachtaí na gníomhaíochta, ar leibhéal an Aontais, féadfaidh an tAontas
 bearta a ghlacadh, i gcomhréir le prionsabal na coimhdeachta, mar atá leagtha
 amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta,
 mar atá leagtha amach san Airteagal sin, ní théann an Rialachán seo
 thar a bhfuil riachtanach chun an cuspóir sin a bhaint amach.
 (38) [I
 gcomhréir le hAirteagal 3 den Phrótacal (Uimh. 21) maidir le seasamh
 na Ríochta Aontaithe agus na hÉireann i leith an Limistéir Saoirse, Slándála
 agus Ceartais, atá i gceangal leis an gConradh ar an Aontas Eorpach agus leis
 an gConradh ar Fheidhmiú an Aontais Eorpaigh, tá sé curtha in iúl ag na
 Ballstáit sin gur mian leo bheith rannpháirteach i nglacadh agus i gcur i
 bhfeidhm an Rialacháin seo.] NÓ [Gan
 dochar d'Airteagal 4 den Phrótacal (Uimh. 21) maidir le seasamh na
 Ríochta Aontaithe agus na hÉireann i leith an Limistéir Saoirse, Slándála agus
 Ceartais, atá i gceangal leis an gConradh ar an Aontas Eorpach agus leis an
 gConradh ar Fheidhmiú an Aontais Eorpaigh, níl an Ríocht Aontaithe agus Éire
 rannpháirteach i nglacadh an Rialacháin seo agus níl siad faoi cheangal ná faoi
 réir chur i bhfeidhm an Rialacháin.]
 (39) I
 gcomhréir le hAirteagal 1 agus le hAirteagal 2 de Phrótacal
 (Uimh. 22) maidir le seasamh na Danmhairge, atá i gceangal leis an
 gConradh ar an Aontas Eorpach agus leis an gConradh ar Fheidhmiú an Aontais
 Eorpaigh, níl an Danmhairg rannpháirteach i nglacadh an Rialacháin seo agus níl
 sí faoi cheangal aige ná faoi réir a chur i bhfeidhm.
 TAR ÉIS AN RIALACHÁN SEO A
 GHLACADH:
 CAIBIDIL I
 CUSPÓIR AGUS CÚRAIMÍ
 Airteagal 1
 Gníomhaireacht an Aontais
 Eorpaigh um Chomhar Ceartais Choiriúil
 1. Bunaítear leis
 seo Gníomhaireacht an Aontais Eorpaigh um Chomhar Ceartais Choiriúil
 (Eurojust).
 2. Beidh Eurojust,
 mar a bhunaítear leis an Rialachán seo, ina chomharba dlíthiúil ar Eurojust mar
 a bhunaítear le Cinneadh 2002/187/CGB ón gComhairle.
 3. I ngach ceann
 de na Ballstáit, beidh an inniúlacht dhlíthiúil is fairsinge a thugtar
 do dhaoine dlítheanacha faoi dhlíthe na mBallstát sin ag Eurojust. Féadfaidh sé, go háirithe, maoin shochorraithe
 agus maoin dhochorraithe a fháil agus a dhiúscairt agus féadfaidh sé a bheith
 ina pháirtí in imeachtaí dlíthiúla.
 Airteagal 2
 Cúraimí
 1. Tacóidh agus
 treiseoidh Eurojust leis an gcomhordú agus leis an gcomhar idir na húdaráis
 náisiúnta imscrúdaithe agus ionchúisimh i ndáil le coireacht
 thromchúiseach a dhéanann difear do dhá Bhallstát nó níos mó, nó a éilíonn
 ionchúiseamh ar bhoinn chomhchoiteanna, ar bhonn na n‐oibríochtaí arna
 seoladh agus ar bhonn na faisnéise arna tabhairt ag údaráis na mBallstát agus
 ag Europol.
 2. Agus é ag cur a
 chuid cúraimí chun feidhme, déanfaidh Eurojust an méid seo a leanas:
 a) cuirfidh sé san áireamh aon iarraidh a thagann ó údarás inniúil
 Ballstáit nó aon fhaisnéis a thugann aon chomhlacht atá inniúil de bhua
 forálacha arna nglacadh laistigh de chreat na gConarthaí nó arna mbailiú ag
 Eurojust féin;
 b) éascóidh sé iarrataí ar chomhar breithiúnach, agus cinntí maidir leis,
 a chomhlíonadh, lena n‐áirítear iad siúd atá bunaithe ar ionstraimí a
 thugann éifeacht do phrionsabal an aitheantais fhrithpháirtigh.
 3. Déanfaidh
 Eurojust a chuid cúraimí arna iarraidh sin d'údaráis inniúla na mBallstát nó ar
 a thionscnamh féin.
 Airteagal 3
 Inniúlacht Eurojust
 1. Cumhdófar faoi
 inniúlacht Eurojust na foirmeacha coireachta atá liostaithe in
 Iarscríbhinn 1. Ní áireofar ina
 inniúlacht, áfach, na coireanna a bhfuil Oifig an Ionchúisitheora Phoiblí
 Eorpaigh inniúil orthu.
 2. Cumhdófar faoi
 inniúlacht Eurojust cionta coiriúla lena mbaineann. Measfar na cionta seo a leanas a bheith ina gcionta coiriúla:
 a) cionta coiriúla arna ndéanamh chun caoi a fháil gníomhartha atá
 liostaithe in Iarscríbhinn 1 a dhéanamh;
 b) cionta coiriúla arna ndéanamh chun na gníomhartha atá liostaithe in
 Iarscríbhinn 1 a éascú nó a dhéanamh;
 c) cionta coiriúla arna ndéanamh chun a áirithiú nach mbeidh baol pionóis
 leis na gníomhartha atá liostaithe in Iarscríbhinn 1.
 3. Arna iarraidh
 sin ag údarás inniúil Ballstáit, féadfaidh Eurojust cúnamh a thabhairt i ndáil
 le himscrúduithe agus ionchúisimh freisin nach ndéanann difear ach don
 Bhallstát sin agus do thríú tír i gcás ina bhfuil comhaontú nó socrú comhair
 lena mbunaítear comhar de bhun Airteagal 43 tugtha i gcrích leis an tríú
 tír sin nó i gcás sonrach ina bhfuil leas bunúsach maidir le cúnamh den chineál
 sin a chur ar fáil.
 4. Arna iarraidh
 sin ag údarás inniúil Ballstáit nó ag an gCoimisiún, féadfaidh Eurojust cúnamh
 a thabhairt i ndáil le himscrúduithe agus ionchúisimh nach ndéanann difear ach
 don Bhallstát sin agus don Aontas.
 Airteagal 4
 Feidhmeanna oibríochta Eurojust
 1. Déanfaidh
 Eurojust an méid seo a leanas:
 a) údaráis inniúla na mBallstát a chur ar an eolas faoi imscrúduithe agus
 ionchúisimh ar cuireadh ar an eolas é fúthu agus a bhfuil iarmhairtí acu ar
 leibhéal an Aontais nó a d'fhéadfadh difear a dhéanamh do Bhallstáit seachas na
 Ballstáit sin lena mbaineann go díreach;
 b) cúnamh a thabhairt d'údaráis inniúla na mBallstát an comhordú is fearr
 is féidir ar imscrúduithe agus ionchúisimh a áirithiú;
 c) cúnamh a thabhairt chun an comhar a fheabhsú idir údaráis inniúla na
 mBallstát, go háirithe ar bhonn anailísí Europol;
 d) oibriú i gcomhar
 agus dul i gcomhairle leis an nGréasán Breithiúnach Eorpach in ábhair
 choiriúla, lena n‐áirítear úsáid a bhaint as bunachar sonraí an Ghréasáin
 Bhreithiúnaigh Eorpaigh sin agus cur lena fheabhsú;
 e) tacaíocht oibríochta, theicniúil agus airgeadais a chur ar fáil
 d’oibríochtaí agus d’imscrúduithe trasteorann na mBallstát, lena n‐áirítear
 comhfhoirne imscrúdaithe.
 2. Agus é i mbun a
 chuid cúraimí, féadfaidh Eurojust na nithe seo a leanas a iarraidh ar údaráis
 inniúla na mBallstát lena mbaineann, agus tabharfaidh sé na cúiseanna atá aige
 sa chás sin:
 a) imscrúdú nó
 ionchúiseamh a dhéanamh ar ghníomhartha sonracha;
 b) glacadh leis go bhféadfadh ceann amháin acu a bheith i riocht níos fearr
 tabhairt faoi imscrúdú nó gníomhartha sonracha a ionchúiseamh;
 c) comhordú idir údaráis inniúla na mBallstát lena mbaineann;
 d) comhfhoireann imscrúdaithe a bhunú i gcomhréir leis na hionstraimí
 comhair ábhartha;
 e) aon fhaisnéis is gá chun a chuid cúraimí a dhéanamh a thabhairt dó;
 f) bearta speisialta imscrúdaithe a dhéanamh;
 g) aon bheart eile a dhéanamh a bhfuil bonn cirt faoi i ndáil leis an
 imscrúdú nó ionchúiseamh.
 3. Ina theannta
 sin, féadfaidh Eurojust:
 a) tuairimí a thabhairt do Europol atá bunaithe ar anailísí arna ndéanamh
 ag Europol;
 b) tacaíocht lóistíochta a sholáthar, lena n‐áirítear cúnamh
 cruinnithe comhordaithe a eagrú agus aistriúchán agus ateangaireacht a dhéanamh
 orthu.
 4. I gcás nach
 féidir le dhá Bhallstát nó níos mó teacht ar chomhaontú maidir le cé acu ba
 cheart imscrúdú nó ionchúiseamh a dhéanamh tar éis iarraidh a fháil arna
 déanamh faoi phointe (b) de mhír 2, eiseoidh Eurojust tuairim scríofa
 faoin gcás. Cuirfear an tuairim ar
 aghaidh go pras chuig na Ballstáit lena mbaineann.
 5. Arna iarraidh
 sin ag údarás inniúil eiseoidh Eurojust tuairim scríofa faoi dhiúltuithe nó
 deacrachtaí leanúnacha maidir le hiarrataí ar chomhar breithiúnach, agus cinntí
 maidir leis, a chomhlíonadh, lena n‐áirítear iad siúd atá bunaithe ar
 ionstraimí a thugann éifeacht do phrionsabal an aitheantais fhrithpháirtigh, ar
 choinníoll nárbh fhéidir é a réiteach trí chomhaontú frithpháirteach idir na
 húdaráis náisiúnta inniúla nó trí rannpháirtíocht na gcomhaltaí náisiúnta lena
 mbaineann. Cuirfear an tuairim ar
 aghaidh go pras chuig na Ballstáit lena mbaineann.
 Airteagal 5
 Feidhmeanna oibríochta a
 fheidhmiú
 1. Gníomhóidh
 Eurojust trí cheann amháin nó níos mó de na comhaltaí náisiúnta lena mbaineann
 agus é i mbun aon cheann de na gníomhartha dá dtagraítear in Airteagal 4(1)
 nó (2).
 2. Gníomhóidh
 Eurojust mar Choláiste:
 a) agus é i mbun aon cheann de na gníomhartha dá dtagraítear in Airteagal 4(1)
 nó (2):
 (i) arna iarraidh sin ag ceann amháin nó níos mó de na comhaltaí náisiúnta
 a bhaineann le cás a bhfuil Eurojust ina bhun;
 (ii) nuair a bhaineann an cás le himscrúduithe nó ionchúisimh a bhfuil
 iarmhairtí acu ar leibhéal an Aontais nó a d'fhéadfadh difear a dhéanamh do
 Bhallstáit seachas na Ballstáit sin lena mbaineann go díreach;
 b) agus é i mbun aon cheann de na gníomhartha dá dtagraítear in Airteagal 4(3),
 (4) nó (5);
 c) nuair is ceist ghinearálta a bhaineann lena chuspóirí oibríochta a
 bhaint amach atá i gceist;
 d) i gcás ina bhfuil foráil eile maidir leis sa Rialachán seo.
 3. Agus é ag
 déanamh a chuid cúraimí, cuirfidh Eurojust in iúl an bhfuil sé ag gníomhú trí
 cheann amháin nó níos mó de na comhaltaí náisiúnta nó mar Choláiste.
 CAIBIDIL II
 STRUCHTÚR EUROJUST AGUS É A RIAR
 Roinn I
 Struchtúr
 Airteagal 6
 Struchtúr Eurojust
 Is éard a bheidh i struchtúr Eurojust:
 a) na comhaltaí náisiúnta;
 b) an Coláiste;
 c) an Bord Feidhmiúcháin;
 d) an Stiúrthóir Riaracháin.
 Roinn II
 Comhaltaí Náisiúnta
 Airteagal 7
 Stádas na gcomhaltaí
 náisiúnta
 1. Beidh comhalta
 náisiúnta amháin ar iasacht ó gach Ballstát ag Eurojust i gcomhréir lena chóras
 dlí, a mbeidh a ghnátháit oibre aige ag suíomh Eurojust.
 2. Beidh ionadaí
 amháin agus cúntóir de chúnamh ag gach comhalta náisiúnta.
 Eurojust a bheidh ina ghnátháit oibre ag an ionadaí agus
 ag an gcúntóir. Féadfaidh níos mó
 ionadaithe nó cúntóirí a bheith de chúnamh ag an ionadaí náisiúnta agus, más gá
 agus le comhaontú ón gColáiste, féadfaidh Eurojust a bheith mar ghnátháit oibre
 acu.
 3. Beidh stádas
 ionchúisitheora, breithimh nó póilín ag comhaltaí náisiúnta agus ionadaithe
 agus beidh inniúlacht is cóibhéiseach acu. Tabharfaidh na húdaráis náisiúnta inniúla na cumhachtaí dá dtagraítear
 sa Rialachán seo dóibh ionas gur féidir leo a gcuid cúraimí a dhéanamh.
 4. Beidh an t‐ionadaí
 in ann gníomhú thar ceann an chomhalta náisiúnta nó ina ionad. Féadfaidh cúntóir gníomhú thar ceann an chomhalta
 náisiúnta nó ina ionad freisin má tá stádas dá dtagraítear i mír 3 aige.
 5. Díreofar an
 fhaisnéis oibríochta a mhalartaítear idir Eurojust agus na Ballstáit tríd na
 comhaltaí náisiúnta.
 6. Rachaidh na comhaltaí
 náisiúnta i dteagmháil le húdaráis inniúla a mBallstáit go díreach.
 7. Is é an Ballstát tionscnaimh a íocfaidh tuarastail agus luach saothar na gcomhaltaí náisiúnta, na n‐ionadaithe agus na gcúntóirí.
 8. I gcás ina
 ngníomhaíonn na comhaltaí náisiúnta, na hionadaithe agus na cúntóirí faoi
 chreat chúraimí Eurojust, measfar ar an gcaiteachas ábhartha a bhaineann leis
 an gníomhaíochtaí sin a bheith ina chaiteachas oibríochta.
 Airteagal 8
 Cumhachtaí na gcomhaltaí
 náisiúnta
 1. Beidh sé de
 chumhacht ag na comhaltaí náisiúnta:
 a) éascaíocht a dhéanamh agus tacaíocht a thabhairt i ndáil le haon
 chúnamh dlíthiúil frithpháirteach nó iarraidh ar chúnamh frithpháirteach a
 eisiúint agus a chomhlíonadh nó iad a eisiúint agus a chomhlíonadh iad féin;
 b) dul i dteagmháil go díreach le haon údarás náisiúnta inniúil ón
 mBallstát agus faisnéis a mhalartú leis;
 c) dul i dteagmháil go díreach le haon údarás idirnáisiúnta inniúil agus
 faisnéis a mhalartú leis, i gcomhréir le ceangaltais idirnáisiúnta a
 mBallstáit;
 d) bheith rannpháirteach i gcomhfhoirne imscrúdaithe lena n‐áirítear
 ina mbunú.
 2. Le comhaontú ón
 údarás náisiúnta inniúil déanfaidh na comhaltaí náisiúnta:
 a) bearta imscrúdaithe a ordú;
 b) seachadtaí rialaithe sna Ballstáit a údarú agus a chomhordú i gcomhréir
 leis an reachtaíocht náisiúnta.
 3. I gcásanna
 práinne nuair nach féidir comhaontú a thabhairt i gcrích go tráthúil, beidh na
 comhaltaí náisiúnta inniúil chun na bearta dá dtagraítear i mír 2 a
 dhéanamh, agus cuirfidh siad an t‐údarás náisiúnta inniúil ar an eolas a
 luaithe is féidir.
 Airteagal 9
 Rochtain ar chláir náisiúnta
 Beidh rochtain ag na comhaltaí náisiúnta ar na
 cineálacha seo a leanas de chláir óna mBallstáit, nó beidh siad in ann an
 fhaisnéis atá iontu a fháil ar a laghad, i gcomhréir leis an dlí náisiúnta:
 a) taifid choiriúla;
 b) cláir na ndaoine gafa;
 c) cláir imscrúdaithe;
 d) cláir DNA;
 e) cláir eile ó údaráis phoiblí a mBallstáit i gcás inar gá faisnéis den
 chineál sin chun a gcuid cúraimí a dhéanamh.
 Roinn III
 An Coláiste
 Airteagal 10
 Comhdhéanamh an Choláiste
 1. Beidh an
 Coláiste comhdhéanta de:
 a) na comhaltaí náisiúnta ar fad nuair a fheidhmíonn an Coláiste a
 fheidhmeanna oibríochta faoi Airteagal 4;
 b) na comhaltaí náisiúnta ar fad agus beirt ionadaithe ón gCoimisiún nuair
 a fheidhmíonn an Coláiste a fheidhmeanna bainistíochta faoi Airteagal 14.
 2. Mairfidh téarma
 oifige na gcomhaltaí agus a n‐ionadaithe ceithre bliana ar a laghad, agus
 is féidir é a athnuachan uair amháin. Ar dhul in éag dá dtéarma oifige nó i gcás ina n‐éireoidh siad as
 a bpost, fanfaidh na comhaltaí in oifig go dtí go ndéanfar a dtéarma a
 athnuachan nó go dtí go gcuirfear daoine ina n‐ionad.
 3. Freastalóidh an
 Stiúrthóir Riaracháin ar chruinnithe bainistíochta an Choláiste, ach ní bheidh
 cead vótála aige.
 4. Féadfaidh an
 Coláiste cuireadh a thabhairt d'aon duine a bhféadfadh tuairimí ábhartha a
 bheith aige freastal ar a chuid cruinnithe mar bhreathnóir.
 5. Féadfaidh
 comhaltaí an Choláiste, faoi réir fhorálacha a Rialacha Nós Imeachta, cúnamh a
 fháil ó chomhairleoirí nó ó shaineolaithe.
 Airteagal 11
 Uachtarán agus Leas‐Uachtarán
 Eurojust
 1. Toghfaidh an
 Coláiste Uachtarán agus beirt Leas‐Uachtarán as na comhaltaí náisiúnta
 trí thromlach dhá thrian dá chomhaltaí.
 2. Rachaidh na Leas‐Uachtaráin
 in ionad an Uachtaráin má choimeádtar é óna chuid dualgas a chomhlíonadh.
 3. Mairfidh
 tréimhsí oifige an Uachtaráin agus na Leas‐Uachtarán ceithre bliana Féadfar iad a atoghadh uair amháin. Nuair a thoghfar comhalta náisiúnta ina Uachtarán
 nó Leas‐Uachtarán ar Eurojust, cuirfear síneadh lena théarma oifige mar
 chomhalta náisiúnta chun a áirithiú gur féidir leis a fheidhm mar Uachtarán nó
 Leas‐Uachtarán a chomhlíonadh.
 Airteagal 12
 Cruinnithe an Choláiste
 1. Tionólfaidh an
 tUachtarán cruinnithe an Choláiste.
 2. Reáchtálfaidh
 an Coláiste cruinniú oibríochta amháin ar a laghad in aghaidh na míosa. Chun a fheidhmeanna bainistíochta a fheidhmiú,
 reáchtálfaidh an Coláiste dhá ghnáthchruinniú ar a laghad in aghaidh na bliana. Ina theannta sin, reáchtálfaidh sé cruinnithe ar
 thionscnamh an Uachtaráin, arna iarraidh sin don Choimisiún, nó do thrian dá
 chomhaltaí ar a laghad.
 3. Gheobhaidh an
 tIonchúisitheoir Poiblí Eorpach na cláir oibre ó chruinnithe uile an Choláiste
 agus beidh sé i dteideal bheith rannpháirteach sna cruinnithe sin, gan cead vótála
 aige, nuair a phléifear ceisteanna a mheasann sé a bheith ábhartha maidir le
 feidhmiú Oifig an Ionchúisitheora Phoiblí Eorpaigh.
 Airteagal 13
 Rialacha vótála an Choláiste
 1. Mura luaitear a
 mhalairt, is trí thromlach a chomhaltaí a dhéanfaidh an Coláiste a chinntí.
 2. Beidh aon vóta
 amháin ag gach comhalta. In éagmais
 comhalta ag a bhfuil vóta, beidh an t‐ionadaí i dteideal a cheart vótála
 a fheidhmiú.
 3. Beidh cearta vótála ag an Uachtarán agus ag na Leas‐Uachtaráin.
 Airteagal 14
 Feidhmeanna bainistíochta an
 Choláiste
 1. Agus a fheidhmeanna bainistíochta á bhfeidhmiú ag
 an gColáiste, déanfaidh sé an méid seo a leanas:
 a) doiciméad cláreagraithe Eurojust a ghlacadh gach bliain
 trí thromlach dhá thrian dá chomhaltaí agus i gcomhréir le hAirteagal 15;
 b) buiséad bliantúil Eurojust a ghlacadh ag tromlach de
 dhá thrian dá chuid comhaltaí agus feidhmeanna eile a chomhlíonadh i dtaobh
 bhuiséad Eurojust de bhun Chaibidil VI;
 c) tuarascáil ghníomhaíochta bhliantúil chomhdhlúite ar
 ghníomhaíochtaí Eurojust a ghlacadh agus í a sheoladh, faoin [dáta dá
 bhforáiltear sa Rialachán Réime Airgeadais] den bhliain dar gcionn, chuig
 Parlaimint na hEorpa, chuig na parlaimintí náisiúnta, chuig an gComhairle,
 chuig an gCoimisiún agus chuig an gCúirt Iniúchóirí, agus an tuarascáil
 ghníomhaíochta bhliantúil chomhdhlúite a chur ar fáil go poiblí;
 d) cláreagrú acmhainní foirne a ghlacadh mar chuid den
 doiciméad cláreagraithe;
 e) na rialacha airgeadais is infheidhme maidir le Eurojust
 a ghlacadh i gcomhréir le hAirteagal 52;
 f) rialacha a ghlacadh chun coinbhleachtaí leasa a chosc
 agus a bhainistiú i ndáil lena chuid comhaltaí;
 g) i gcomhréir le mhír 2, i dtaobh bhaill foirne na
 Gníomhaireachta, na cumhachtaí a fheidhmiú arna ndeonú ag an Rialacháin Foirne[15] ar an
 Údarás Ceapacháin agus ag Coinníollacha Fostaíochta Sheirbhísigh Eile[16] ar an
 Údarás atá Cumhachtaithe chun Conarthaí Fostaíochta a thabhairt chun críche
 ("cumhachtaí an údaráis cheapacháin");
 h) an Stiúrthóir Riaracháin a cheapadh agus nuair is
 iomchuí a thréimhse oifige a shíneadh nó é a chur as oifig i gcomhréir le hAirteagal 17;
 i) Oifigeach Cuntasaíochta agus Oifigeach Cosanta Sonraí
 a cheapadh a bheidh neamhspleách go feidhmiúil i gcomhlíonadh a gcuid dualgas;
 j) socruithe oibre arna dtabhairt i gcrích i gcomhréir le
 hAirteagal 43 a ghlacadh;
 k) an tUachtarán agus na Leas‐Uachtaráin a thoghadh
 i gcomhréir le hAirteagal 11;
 l) a rialacha nós imeachta a ghlacadh.
 2. Glacfaidh an Coláiste, i gcomhréir le hAirteagal 110
 de na Rialacháin Foirne, cinneadh atá bunaithe ar Airteagal 2(1) de na
 Rialacháin Foirne agus ar Airteagal 6 de Choinníollacha Fostaíochta
 Seirbhíseach Eile chun cumhachtaí an údaráis cheapacháin ábhartha a tharmligean
 chuig an Stiúrthóir Riaracháin agus chun na coinníollacha a shainiú faoinar
 féidir an tarmligean cumhachtaí sin a chur ar fionraí. Beidh údarás ag an
 Stiúrthóir Riaracháin na cumhachtaí sin a fho-tharmligean.
 3. Más gá mar gheall ar chúinsí eisceachtúla,
 féadfaidh an Coláiste cinneadh sealadach a dhéanamh tarmligean chumhachtaí an
 údaráis cheapacháin chuig an Stiúrthóir Riaracháin chomh maith leo siúd arna
 dtarmligean aige a chur ar fionraí agus iad a chleachtadh é féin nó iad a
 tharmligean chuig duine dá chomhaltaí nó do bhall foirne eile seachas an
 Stiúrthóir Riaracháin.
 4. Tiocfaidh an Coláiste ar chinneadh faoi
 cheapachán, faoi shíneadh téarma oifige agus faoi chur as oifig an Stiúrthóra
 Riaracháin ar bhonn thromlach dhá thrian dá chuid comhaltaí.
 Airteagal 15
 Cláreagrú bliantúil agus
 ilbhliantúil
 1. Faoin [30 Samhain gach bliain], glacfaidh an
 Coláiste doiciméad cláreagraithe ina mbeidh an cláreagrú bliantúil agus
 ilbhliantúil, ar bhonn dréachta arna chur ar aghaidh ag an Stiúrthóir
 Riaracháin, agus tuairim an Choimisiúin á cur san áireamh. Cuirfidh sé ar
 aghaidh chuig Parlaimint na hEorpa, chuig an gComhairle agus chuig an
 gCoimisiún é. Beidh an doiciméad ina dhoiciméad cláreagraithe críochnaitheach
 tar éis ghlacadh críochnaitheach an bhuiséid ghinearálta agus más gá
 coigeartófar é dá réir.
 2. Cuimseofar sa chlár oibre bliantúil cuspóirí sonracha
 agus torthaí ionchais lena n‐áirítear táscairí feidhmíochta. Beidh cur
 síos ann freisin ar na gníomhartha atá le maoiniú chomh maith le léiriú ar na
 hacmhainní airgeadais agus daonna arna leithdháileadh ar gach gníomh, i
 gcomhréir le prionsabail an bhuiséadaithe agus na bainistíochta bunaithe ar
 ghníomhaíocht. Beidh an clár oibre bliantúil ar aon dul leis an gclár oibre
 ilbhliantúil dá dtagraítear i mír 4. Sonrófar
 ann go soiléir cad iad na cúraimí a cuireadh leis, a athraíodh nó a scriosadh i
 gcomparáid leis an mbliain airgeadais roimhe.
 3. Leasóidh an Coláiste an clár oibre bliantúil a
 glacadh nuair a thabharfar cúram nua don Ghníomhaireacht. Glacfar le haon leasú
 substaintiúil ar an gclár oibre bliantúil tríd an nós imeachta céanna lenar
 glacadh an clár oibre bliantúil tosaigh. Féadfaidh an Coláiste an chumhacht
 chun leasuithe neamhshubstaintiúla a dhéanamh ar an gclár oibre bliantúil a
 tharmligean chuig an Stiúrthóir Riaracháin.
 4. Leagfar amach sa chlár oibre ilbhliantúil amach an
 cláreagrú straitéiseach foriomlán lena n‐áirítear cuspóirí, torthaí
 ionchais agus táscairí feidhmíochta. Leagfar amach cláreagrú acmhainní freisin,
 lena n‐áirítear an buiséad agus an fhoireann. Tabharfar an cláreagrú
 acmhainní cothrom le dáta gach bliain. Tabharfar an cláreagrú straitéiseach
 cothrom le dáta nuair is iomchuí, agus go háirithe chun dul i ngleic le toradh
 na meastóireachta dá dtagraítear in Airteagal 56.
 Roinn IV
 An Bord Feidhmiúcháin
 Airteagal 16
 Feidhmiú an Bhoird
 Feidhmiúcháin
 1. Beidh Bord Feidhmiúcháin de chúnamh ag an
 gColáiste. Ní bheidh an Bord Feidhmiúcháin bainteach le feidhmeanna
 oibríochtúla Eurojust dá dtagraítear in Airteagal 4 agus in Airteagal 5.
 2. Déanfaidh an Bord Feidhmiúcháin an méid seo a
 leanas freisin:
 a) cinntí a ullmhú atá le glacadh ag an gColáiste i
 gcomhréir le hAirteagal 14;
 b) straitéis frithchalaoise a ghlacadh, atá comhréireach
 leis na rioscaí calaoise ag féachaint do chostas‐sochar na mbeart atá le
 cur chun feidhme;
 c) rialacha iomchuí cur chun feidhme a ghlacadh do
 Rialacháin Foirne agus do Choinníollacha Fostaíochta Seirbhíseach Eile i
 gcomhréir le hAirteagal 110 de na Rialacháin Foirne;
 d) a áirithiú go ndéantar obair leantach ar na torthaí
 agus na moltaí ag eascairt ó thuarascálacha iniúchóireachta inmheánaí nó
 seachtraí, ó mheastóireachtaí agus ó imscrúduithe, lena n‐áirítear iad
 siúd de chuid an Mhaoirseora Eorpaigh ar Chosaint Sonraí (MECS) agus na hOifige
 Frithchalaoise Eorpaí (OLAF);
 e) gach cinneadh a ghlacadh faoi bhunú struchtúir
 inmheánacha Eurojust agus, nuair is gá, faoi leasú orthu;
 f) gan dochar d'fhreagrachtaí an Stiúrthóra Riaracháin,
 mar atá leagtha amach in Airteagal 18, beidh sé de chúnamh aige agus
 tabharfaidh sé comhairle dó maidir le cur chun feidhme chinntí an Choláiste,
 d’fhonn maoirseacht ar bhainistiú riaracháin agus buiséadach a threisiú.
 g) aon chinneadh eile a dhéanamh nach luaitear go
 sainráite leis an gColáiste in Airteagal 5 ná in Airteagal 14 nó atá
 faoi fhreagracht an Stiúrthóra Riaracháin i gcomhréir le hAirteagal 18;
 h) a rialacha nós imeachta a ghlacadh.
 3. Nuair is gá, ar chúiseanna práinne, féadfaidh an
 Bord Feidhmiúcháin cinntí sealadacha áirithe a ghlacadh thar ceann an Choláiste
 maidir le cúrsaí riaracháin agus buiséadacha, cinntí a bheidh faoi réir a
 ndaingnithe ag an gColáiste.
 4. Beidh an Bord Feidhmiúcháin comhdhéanta
 d'Uachtarán agus de Leas Uachtaráin an Choláiste, ionadaí amháin ón gCoimisiúin
 agus comhalta amháin eile ón gColáiste. Beidh Uachtarán an Choláiste mar
 Chathaoirleach ar an mBord Feidhmiúcháin. Déanfaidh an Bord Feidhmiúcháin a
 chinntí trí thromlach dá chomhaltaí, agus beidh vóta amháin ag gach comhalta.
 Glacfaidh an Stiúrthóir Riaracháin páirt i gcruinnithe an Bhoird Feidhmiúcháin,
 ach ní bheidh ceart vótála aige.
 5. Mairfidh tréimhse oifige chomhaltaí an Bhoird
 Feidhmiúcháin ar feadh ceithre bliana, ach amháin comhalta an Choláiste, a
 cheapfar de réir córais uainíochta dhá bhliain. Tiocfaidh deireadh le tréimhse
 oifige chomhaltaí an Bhoird Feidhmiúcháin nuair a thiocfaidh deireadh lena
 dtéarma mar chomhaltaí náisiúnta.
 6. Reáchtálfaidh an Bord Feidhmiúcháin gnáthchruinniú
 amháin ar a laghad gach trí mhí. Ina theannta sin, reáchtálfaidh sé cruinnithe
 ar thionscnamh a Chathaoirligh nó arna iarraidh sin don Choimisiún nó do bheirt
 dá chomhaltaí eile ar a laghad.
 7. Gheobhaidh an tIonchúisitheoir Poiblí Eorpach na
 cláir oibre ó chruinnithe uile an Bhoird Feidhmiúcháin agus beidh saoirse aige
 a bheith rannpháirteach sna cruinnithe sin, gan cead vótála aige, nuair a
 phléitear ceisteanna a mheasann sé a bheith ábhartha maidir le feidhmiú Oifig
 an Ionchúisitheora Phoiblí Eorpaigh.
 8. Féadfaidh feidhmiú Oifig an Ionchúisitheora
 Phoiblí Eorpaigh tuairimí i scríbhinn a chur faoi bhráid an Bhoird
 Feidhmiúcháin, agus freagróidh an Bord Feidhmiúcháin i scríbhinn iad gan mhoill
 mhíchuí.
 Roinn V
 An Stiúrthóir Riaracháin
 Airteagal 17
 Stádas an Stiúrthóra
 Riaracháin
 1. Ceapfar an Stiúrthóir Riaracháin mar ghníomhaire
 sealadach de chuid Eurojust faoi Airteagal 2(a) de Choinníollacha
 Fostaíochta Sheirbhísigh Eile an Aontais Eorpaigh.
 2. Ceapfaidh an Coláiste an Stiúrthóir Riaracháin, as
 liosta iarrthóirí arna moladh ag an gCoimisiún, tar éis nós imeachta
 roghnúcháin oscailte agus trédhearcach. Chun críche chonradh an Stiúrthóra
 Riaracháin a thabhairt i gcrích, déanfaidh Uachtarán an Choláiste ionadaíocht
 thar ceann Eurojust.
 3. Mairfidh tréimhse oifige an Stiúrthóra Riaracháin
 ar feadh cúig bliana. Faoi dheireadh na tréimhse sin, déanfaidh an Coimisiún
 measúnú ina gcuirfear san áireamh meastóireacht ar fheidhmíocht an Stiúrthóra
 Riaracháin.
 4. Féadfaidh an Coláiste, ag gníomhú ar thogra ón
 gCoimisiún ina gcuirtear san áireamh an measúnú dá dtagraítear i mír 3,
 tréimhse oifige an Stiúrthóra Riaracháin a shíneadh uair amháin, ar feadh cúig
 bliana ar a mhéid.
 5. Ní fhéadfaidh Stiúrthóir Riaracháin a ndearnadh a
 thréimhse oifige a shíneadh a bheith rannpháirteach i nós imeachta roghnúcháin
 eile le haghaidh an phoist chéanna ag deireadh na tréimhse foriomláine.
 6. Beidh an Stiúrthóir Riaracháin freagrach don
 Choláiste agus don Bhord Feidhmiúcháin.
 7. Ní fhéadfar an Stiúrthóir Riaracháin a chur as
 oifig ach amháin ar chinneadh ón gColáiste ag gníomhú dó ar thogra ón
 gCoimisiún.
 Airteagal 18
 Freagrachtaí an Stiúrthóra
 Riaracháin
 1. Chun críocha riaracháin, déanfaidh a Stiúrthóir
 Riaracháin bainistíocht ar Eurojust.
 2. Gan dochar do chumhachtaí an Choimisiúin, an
 Choláiste ná an Bhoird Feidhmiúcháin, beidh an Stiúrthóir Riaracháin go hiomlán
 neamhspleách i bhfeidhmiú a chuid dualgas agus ní iarrfaidh sé ná ní thógfaidh
 sé treoracha ó aon rialtas ná aon chomhlacht eile.
 3. Beidh an Stiúrthóir Riaracháin mar ionadaí dlí do
 Eurojust.
 4. Beidh an Stiúrthóir Riaracháin freagrach as na
 cúraimí arna sannadh do Eurojust a chur chun feidhme. Beidh an Stiúrthóir
 Riaracháin freagrach as an méid seo a leanas, go háirithe:
 a) riarachán laethúil Eurojust;
 b) na cinntí arna nglacadh ag an gColáiste agus ag an
 mBord Feidhmiúcháin a chur chun feidhme;
 c) an doiciméad cláreagraithe a ullmhú agus é a chur faoi
 bhráid an Bhoird Feidhmiúcháin tar éis dul i gcomhairle leis an gCoimisiún;
 d) an doiciméad cláreagraithe a chur chun feidhme agus
 tuairisc a thabhairt don Bhord Feidhmiúcháin agus don Choláiste ar a chur chun
 feidhme;
 e) an tuarascáil bhliantúil ar ghníomhaíochtaí Eurojust a
 ullmhú agus í a chur faoi bhráid an Bhoird Feidhmiúcháin lena críochnú agus
 faoi bhráid an Choláiste lena faomhadh;
 f) plean gníomhaíochta a ullmhú ag leanúint as conclúidí
 na dtuarascálacha, na meastóireachtaí agus na n‐imscrúduithe inmheánacha
 nó seachtracha, lena n‐áirítear iad siúd ón Maoirseoir Eorpach ar
 Chosaint Sonraí agus ó OLAF, agus tuairisc a thabhairt ar an dul chun cinn dhá
 uair sa bhliain don Bhord Feidhmiúcháin, don Choimisiún agus don Mhaoirseoir
 Eorpach ar Chosaint Sonraí;
 g) leasanna airgeadais an Aontais a chosaint trí bhearta coisctheacha
 in aghaidh calaoise, éilithe agus aon ghníomhaíochtaí neamhdhleathacha eile a
 chur i bhfeidhm, trí sheiceálacha éifeachtacha a dhéanamh agus, más rud é go
 mbraitear neamhrialtachtaí, tríd na méideanna a íocadh go míchuí a aisghabháil
 agus, más iomchuí, trí phionóis riaracháin agus airgeadais atá éifeachtach,
 comhréireach agus athchomhairleach a fhorchur;
 h) straitéis frithchalaoise le haghaidh Eurojust a ullmhú
 agus í a chur faoi bhráid an Bhoird Feidhmiúcháin lena faomhadh;
 i) na dréachtrialacha airgeadais is infheidhme maidir le
 Eurojust a ullmhú;
 j) dréachtráiteas Eurojust faoi mheastacháin ioncaim agus
 caiteachais a ullmhú agus a bhuiséad a chur chun feidhme.
 CAIBIDIL III
 CÚRSAÍ OIBRÍOCHTÚLA
 Airteagal 19
 Comhordú ar Ghlaodhualgas
 1. D'fhonn a chuid cúraimí a chomhlíonadh i gcásanna
 práinne, feidhmeoidh Eurojust Comhordú ar Ghlaodhualgas a bheidh in ann
 iarrataí arna gcur chuige a fháil agus a phróiseáil tráth ar bith. Beifear in
 ann dul i dteagmháil leis an gComhordú ar Ghlaodhualgas trí phointe teagmhála
 aonair don Chomhardú ar Ghlaodhualgas ag Eurojust ar bhonn 24 uair an chloig in
 aghaidh an lae, seacht lá na seachtaine.
 2. Rachaidh an Comhordú ar Ghlaodhualgas ar iontaoibh
 ionadaí amháin (an t‐ionadaí don Chomhardú ar Ghlaodhualgas) i ngach
 Ballstát. Is é an comhalta náisiúnta, a ionadaí, nó Cúntóir atá i dteideal
 ionadaíocht a dhéanamh thar ceann an chomhalta náisiúnta a bheidh ina ionadaí.
 Beidh an t‐ionadaí don Chomhardú ar Ghlaodhualgas in ann gníomhú ar bhonn
 24 uair an chloig in aghaidh an lae, seacht lá na seachtaine.
 3. Gníomhóidh na hionadaithe don Chomhardú ar
 Ghlaodhualgas gan mhoill, maidir leis an iarraidh ina mBallstát a chomhlíonadh.
 Airteagal 20
 Córas Eurojust um Chomhordú
 Náisiúnta
 1. Ainmneoidh gach Ballstát comhfhreagraí náisiúnta
 Eurojust amháin nó níos mó.
 2. Bunóidh gach Ballstát córas Eurojust um chomhordú
 náisiúnta lena áirithiú go ndéanfar comhordú ar an obair arna déanamh acu seo a
 leanas:
 a) comhfhreagraithe náisiúnta Eurojust;
 b) comhfhreagraí náisiúnta Eurojust le haghaidh cúrsaí
 sceimhlitheoireachta;
 c) comhfhreagraí náisiúnta an Ghréasáin Bhreithiúnaigh
 Eorpaigh i gcúrsaí coiriúla agus suas le trí phointe teagmhála eile den
 Ghréasán Breithiúnach Eorpach sin;
 d) ionadaithe náisiúnta nó pointí teagmhála an Líonra um
 Chomhfhoirne Imscrúdaithe agus na ngréasán a bunaíodh le
 Cinneadh 2002/494/CGB, Cinneadh 2002/845/CGB agus le Cinneadh
 2008/852/CGB.
 3. Coinneoidh na daoine dá dtagraítear i mír 1 agus i
 mír 2 a bpost agus a stádas faoin dlí náisiúnta.
 4. Beidh comhfhreagraithe náisiúnta Eurojust
 freagrach as feidhmiú chóras Eurojust um chomhordú náisiúnta. I gcás na
 ndéantar go leor de chomhfhreagraithe Eurojust a ainmniú, beidh duine acu
 freagrach as feidhmiú chóras Eurojust um chomhordú náisiúnta.
 5. Laistigh den Bhallstát, éascóidh córas Eurojust um
 chomhordú náisiúnta cúraimí Eurojust a dhéanamh, go háirithe tríd an méid seo a
 leanas a dhéanamh:
 a) a áirithiú go bhfaighidh an Córas Bainistithe Cásanna
 dá dtagraítear in Airteagal 24 faisnéis atá bainteach leis an mBallstát
 lena mbaineann ar bhealach éifeachtach agus iontaofa;
 b) cúnamh a thabhairt maidir le cinneadh a dhéanamh ar
 cheart déileáil le cás le cúnamh ó Eurojust nó ón nGréasán Breithiúnach
 Eorpach;
 c) cúnamh a thabhairt don chomhalta náisiúnta na húdaráis
 ábhartha a aithint i ndáil le hiarrataí ar chomhar breithiúnach, agus cinntí
 maidir leis, a chomhlíonadh, lena n‐áirítear iad siúd atá bunaithe ar
 ionstraimí a thugann éifeacht do phrionsabal an aitheantais fhrithpháirtigh;
 d) dlúthchomhar a choinneáil le hAonad Náisiúnta Europol.
 6. D'fhonn na cuspóirí dá dtagraítear i mír 5 a
 bhaint amach, nascfar na daoine dá dtagraítear i mír 1 agus i bpointí (a), (b)
 agus (c) de mhír 2, agus féadfar go nascfar na daoine dá dtagraítear i bpointe
 (d) de mhír 2, leis an gCóras Bainistithe Cásanna i gcomhréir leis an Airteagal
 seo agus le hAirteagail 24, 25, 26 agus 30. Bainfear costas an naisc leis an
 gCóras Bainistithe Cásanna as buiséad ginearálta an Aontais Eorpaigh.
 7. Ní choiscfidh bunú chóras Eurojust um chomhordú
 náisiúnta ná ainmniú na gcomhfhreagraithe náisiúnta teagmhálacha díreacha idir
 an comhalta náisiúnta agus na húdaráis inniúla ina Bhallstát.
 Airteagal 21
 Malartuithe faisnéise leis na
 Ballstáit agus idir chomhaltaí náisiúnta
 1. Déanfaidh údaráis inniúla na mBallstát aon
 fhaisnéis atá riachtanach do Eurojust chun a chúraimí a dhéanamh a mhalartú
 leis i gcomhréir le hAirteagal 2 agus le hAirteagal 4 chomh maith
 leis na rialacha um chosaint sonraí atá leagtha amach sa Rialachán seo. Beidh
 an fhaisnéis dá dtagraítear i míreanna 5, 6 agus 7 ar a laghad san áireamh
 ann.
 2. Ní thuigfear gurb ionann faisnéis a tharchur chuig
 Eurojust agus cúnamh Eurojust a iarraidh sa chás lena mbaineann ach amháin má
 shonraíonn údarás inniúil gurb amhlaidh go bhfuil cúnamh á iarraidh.
 3. Déanfaidh na comhaltaí náisiúnta aon fhaisnéis is
 gá chun cúraimí Eurojust a dhéanamh a mhalartú, gan údarú roimh ré, ina measc
 féin nó le húdaráis inniúla a mBallstáit. Cuirfidh na húdaráis náisiúnta
 inniúla a gcomhaltaí náisiúnta ar an eolas go pras maidir le cás a bhaineann
 leo, go háirithe.
 4. Cuirfidh na húdaráis inniúla naisiúnta a
 gcomhaltaí náisiúnta ar an eolas maidir le comhfhoirne imscrúdaithe a bhunófar
 agus maidir le torthaí ar obair na bhfoirne sin.
 5. Cuirfidh na húdaráis inniúla náisiúnta a
 gcomhaltaí náisiúnta ar an eolas gan moill mhíchuí maidir le haon chás a
 bhaineann le coireanna a thagann faoi inniúlacht Eurojust agus a dhéanann
 difear do trí Bhallstát ar a laghad a bhfuil iarrataí ar chomhar breithiúnach,
 nó cinntí maidir leo, lena n‐áirítear iad siúd atá bunaithe ar ionstraimí
 a thugann éifeacht do phrionsabal an aitheantais fhrithpháirtigh, tarchurtha
 chuig dhá Bhallstát ar a laghad lena aghaidh.
 6. Cuirfidh na húdaráis inniúla náisiúnta a
 gcomhaltaí náisiúnta ar an eolas maidir leis na nithe seo a leanas:
 a) cásanna inar tháinig coinbhleachtaí dlínse chun cinn nó
 inar dócha go dtiocfaidh siad chun cinn;
 b) seachadtaí rialaithe a dhéanann difear do thrí thír ar
 a laghad, ar Ballstáit iad péire acu ar a laghad;
 c) deacrachtaí nó diúltuithe leanúnacha maidir le
 hiarrataí ar chomhar breithiúnach, agus cinntí maidir leis, a chomhlíonadh,
 lena n‐áirítear iad siúd atá bunaithe ar ionstraimí a thugann éifeacht do
 phrionsabal an aitheantais fhrithpháirtigh.
 7. Ní bheidh sé d'oibleagáid ar údaráis náisiúnta
 faisnéis a sholáthar i gcás sonrach más rud é go mbeadh sé de thoradh ar
 sholáthar na faisnéise sin:
 a) go ndéanfaí dochar do leasanna bunúsacha slándála
 náisiúnta; nó
 b) go gcuirfí sábháilteacht daoine aonair i mbaol.
 8. Beidh an Airteagal seo gan dochar do na
 coinníollacha arna socrú i gcomhaontuithe déthaobhacha nó iltaobhacha nó i
 socruithe idir na Ballstáit agus tríú tíortha, lena n‐áirítear aon
 choinníollacha arna socrú ag tríú tíortha maidir le húsáid na faisnéise tar éis
 í a sholáthar.
 9. Déanfar faisnéis dá dtagraítear san Airteagal seo
 a sholáthar ar bhealach struchtúrtha arna bhunú ag Eurojust.
 Airteagal 22
 Faisnéis arna tabhairt ag
 Eurojust do na húdaráis náisiúnta inniúla
 1. Tabharfaidh Eurojust faisnéis do na húdaráis
 náisiúnta inniúla maidir leis na torthaí ar phróiseáil na faisnéise, lena n‐áirítear
 naisc a bheith ann le cásanna atá stóráilte cheana féin sa Chóras Bainistithe
 Cásanna. Féadfar sonraí pearsanta a bheith san áireamh san fhaisnéis sin.
 2. I gcás ina n‐iarrfaidh údarás náisiúnta
 inniúil ar Eurojust faisnéis a thabhairt dó, déanfaidh Eurojust í a tharchur
 laistigh den thréimhse ama a d'iarr an t‐údarás sin.
 Airteagal 23
 Iarrataí agus tuairimí
 Eurojust a leanúint
 Tabharfaidh na húdaráis náisiúnta inniúla freagra gan moill
 mhíchuí ar iarrataí agus tuairimí Eurojust arna ndéanamh faoi Airteagal 4.
 I gcás ina ndéanfaidh údaráis inniúla na mBallstát lena mbaineann cinneadh gan
 iarraidh dá dtagraítear in Airteagal 4(2) a chomhlíonadh nó cinneadh gan
 tuairim i scríbhinn dá dtagraítear in Airteagal 4(4) nó (5) a leanúint,
 cuirfidh siad Eurojust ar an eolas faon gcinneadh agus faoi na cúiseanna atá
 leis gan moill mhíchuí. I gcás nach féidir na cúiseanna lenar diúltaíodh
 iarraidh a chomhlíonadh a thabhairt toisc go ndéanfaí dochar do leasanna
 bunúsacha slándála náisiúnta nó go gcuirfí sábháilteacht daoine aonair i mbaol
 dá ndéanfaí sin, féadfaidh údaráis inniúla na mBallstát cúiseanna oibríochtúla
 a lua.
 Airteagal 24
 An Córas Bainistithe Cásanna,
 an t‐innéacs agus comhaid oibre shealadacha
 1. Bunóidh Eurojust Córas Bainistithe Cásanna a
 bheidh comhdhéanta de chomhaid oibre shealadacha agus innéacs ina mbeidh sonraí
 pearsanta mar a thagraítear dóibh in Iarscríbhinn 2 agus sonraí nach sonraí
 pearsanta iad.
 2. Is é cuspóir an Chórais Bainistithe Cásanna:
 a) tacú le bainistíocht agus comhordú ar imscrúduithe agus
 ar ionchúisimh a bhfuil Eurojust ag tabhairt cúnaimh ina leith, go háirithe trí
 an fhaisnéis a thrasthagartú;
 b) rochtain ar fhaisnéis maidir le himscrúduithe agus
 ionchúisimh leanúnacha a éascú;
 c) faireachán ar an dlíthiúlacht maidir le próiseáil
 sonraí pearsanta agus ar chomhlíonadh fhorálacha an Rialacháin seo ina leith a
 éascú;
 3. Féadfar an Córas Bainistithe Cásanna a nascadh
 leis an nasc slán teileachumarsáide dá dtagraítear in Airteagal 9 de
 Chinneadh 2008/976/CGB.
 4. Beidh tagairtí san innéacs do chomhaid oibre
 shealadacha arna bpróiseáil faoi chuimsiú Eurojust agus ní fhéadfar aon sonraí
 pearsanta a bheith ann seachas na sonraí sin dá dtagraítear i bpointe (1)(a) go
 (i), (k) agus (m) agus i bpointe (2) d'Iarscríbhinn 2.
 5. Agus a gcuid dualgas á gcomhlíonadh acu, féadfaidh
 na comhaltaí náisiúnta sonraí a phróiseáil faoi na cásanna aonair ar a bhfuil
 siad ag obair i gcomhad oibre sealadach. Déanfaidh siad rochtain ar an gcomhad
 oibre sealadach a cheadú don Oifigeach Cosanta Sonraí. Cuirfidh an comhalta
 náisiúnta lena mbaineann an tOifigeach Cosanta Sonraí ar an eolas maidir le
 gach comhad oibre sealadach nua a osclófar ina bhfuil sonraí pearsanta.
 6. Ní fhéadfaidh Eurojust aon chomhad sonraí
 uathoibrithe a bhunú seachas an Córas Bainistithe Cásanna nó comhad oibre
 sealadach chun sonraí pearsanta oibríochtúla a phróiseáil.
 7. Cuirfear an Córas Bainistithe Cásanna agus na
 comhaid oibre shealadacha a ghabhann leis ar fáil le go mbainfidh Oifig an
 Ionchúisitheora Phoiblí Eorpaigh úsáid astu.
 8. Beidh feidhm ag na forálacha maidir le rochtain ar
 an gCóras Bainistithe Cásanna agus ar na comhaid oibre shealadacha, mutatis
 mutandis, i leith Oifig an Ionchúisitheora Phoiblí Eorpaigh. Ní bheidh an
 fhaisnéis a iontrálfaidh Oifig an Ionchúisitheora Phoiblí Eorpaigh sa Chóras
 Bainistithe Cásanna, sna comhaid oibre shealadacha ná san innéacs ar fáil chun
 rochtain a fháil orthu ar an leibhéal náisiúnta, áfach.
 Airteagal 25
 Feidhmiú na gcomhad oibre
 sealadach agus an innéacs
 1. Osclóidh an comhalta náisiúnta lena mbaineann
 comhad oibre sealadach do gach cás a ndéanfar faisnéis a tharchur chuige ina
 leith a mhéad agus a bheidh an tarchur sin i gcomhréir leis an Rialachán seo nó
 le hionstraimí dlíthiúla eile is infheidhme. Beidh an comhalta náisiúnta
 freagrach as na comhaid oibre shealadacha arna n‐oscailt ag an gcomhalta
 naisiúnta sin a bhainistiú.
 2. Cinnfidh an comhalta náisiúnta a d'oscail comhad
 oibre sealadach, de réir an cháis, an gcoinneofar srian ar an gcomhad oibre
 sealadach nó an dtabharfar rochtain air nó ar chodanna de, nuair is gá le go
 mbeidh Eurojust in ann a chuid cúraimí a dhéanamh, do chomhaltaí náisiúnta eile
 nó do bhaill foirne Eurojust atá údaraithe ag an Stiúrthóir Riaracháin.
 3. Cinnfidh an comhalta náisiúnta a d'oscail comhad
 oibre sealadach cén fhaisnéis a bhaineann leis an gcomhad oibre sealadach sin a
 iontrálfar san innéacs.
 Airteagal 26
 Rochtain ar an gCóras
 Bainistithe Cásanna ar an leibhéal náisiúnta
 1. Ní fhéadfaidh daoine dá dtagraítear dóibh in Airteagal 20(2),
 sa mhéid go bhfuil siad nasctha leis an gCóras Bainistithe Cásanna, rochtain a
 fháil ach ar an méid seo a leanas:
 a) an t‐innéacs, ach amháin má dhiúltaigh an
 comhalta náisiúnta a rinne an cinneadh na sonraí a iontráil san innéacs do
 rochtain den sórt sin go sainráite;
 b) comhaid oibre shealadacha a d'oscail comhalta náisiúnta
 a mBhallstáit;
 c) comhaid oibre shealadacha a d'oscail comhaltaí
 náisiúnta ó Bhallstáit eile agus a bhfuair comhalta náisiúnta óna mBallstáit
 rochtain orthu, ach amháin má dhiúltaigh an comhalta náisiúnta a d'oscail an
 comhad oibre sealadach do rochtain den sórt sin go sainráite.
 2. Déanfaidh an comhalta náisiúnta cinneadh, laistigh
 de na teorainneacha dá bhforáiltear i mír 1, maidir leis an méid rochtana ar na
 comhaid oibre shealadacha arna thabhairt ina Bhallstát do na daoine dá
 dtagraítear in Airteagal 20(2) sa mhéid go bhfuil siad nasctha leis an
 gCóras Bainistithe Cásanna.
 3. Déanfaidh gach Ballstát cinneadh, tar éis dul i
 gcomhairle lena chomhalta náisiúnta, maidir leis an méid rochtana ar an innéacs
 arna thabhairt sa Bhallstát sin do na daoine dá dtagraítear in Airteagal 20(2)
 sa mhéid go bhfuil siad nasctha leis an gCóras Bainistithe Cásanna. Tabharfaidh
 na Ballstáit fógra do Eurojust agus don Choimisiún maidir lena gcinneadh i
 ndáil le cur chun feidhme na míre seo. Cuirfidh an Coimisiún na Ballstáit eile
 ar an eolas faoin méid sin.
 4. Beidh rochtain ar a laghad ag daoine ar tugadh
 rochtain dóibh i gcomhréir le mír 2 ar an innéacs sa mhéid is gá chun rochtain
 a fháil ar na comhaid oibre shealadacha ar tugadh rochtain orthu dóibh.
 CAIBIDIL IV
 PRÓISEÁIL FAISNÉISE
 Airteagal 27
 Sonraí pearsanta a phróiseáil
 1. A mhéid is gá chun a chúram sainráite a bhaint
 amach, ní fhéadfaidh Eurojust ach na sonraí pearsanta atá liostaithe i bpointe
 1 d'Iarscríbhinn 2 a phróiseáil ar mhodhanna uathoibrithe nó i gcomhaid
 struchtúrtha de láimh i gcomhréir leis an Rialachán seo, faoi chuimsiú a
 inniúlachta agus d'fhonn a fheidhmeanna oibríochtúla a dhéanamh, maidir le
 daoine a bhfuil amhras ann fúthu, faoi reachtaíocht náisiúnta na mBallstát lena
 mbaineann, go ndearna siad cion coiriúil ar a bhfuil Eurojust inniúil, gur
 ghlac siad páirt ann, nó a ciontaíodh as cion den sórt sin.
 2. Ní fhéadfaidh Eurojust na sonraí pearsanta atá
 liostaithe i bpointe 2 d'Iarscríbhinn 2 a phróiseáil ach maidir le daoine a
 mheastar a bheith ina bhfinnéithe nó ina n‐íospartach in imscrúdú nó in
 ionchúiseamh coiriúil, faoi reachtaíocht náisiúnta an Bhallstáit lena
 mbaineann, i ndáil le ceann amháin nó níos mó de na cineálacha coireachta agus
 na cionta dá dtagraítear in Airteagal 3, nó daoine atá faoi bhun 18
 mbliana d'aois. Ní fhéadfar próiseáil ar shonraí pearsanta den sórt sin a
 dhéanamh ach amháin má tá dearbhghá leis chun cúram sainráite Eurojust a bhaint
 amach, faoi chuimsiú a inniúlachta agus d'fhonn a fheidhmeanna oibríochtúla a
 dhéanamh.
 3. I gcásanna eisceachtúla, féadfaidh Eurojust sonraí
 pearsanta seachas na sonraí pearsanta dá dtagraítear i mír 1 agus i mír 2 a
 phróiseáil a bhaineann le cúinsí cion, ar feadh tréimhse theoranta nach mbeidh
 níos faide ná an méid ama is gá chun an cás lena mbaineann na sonraí arna
 bpróiseáil a thabhairt i gcrích, má tá dlúthbhaint acu le himscrúduithe
 leanúnacha a bhfuil Eurojust ag déanamh comhordú orthu nó ag cabhrú le comhordú
 a dhéanamh orthu agus san áireamh sna himscrúduithe sin agus má tá dearbhghá
 lena bpróiseáil chun na críocha atá sonraithe i mír 1. Cuirfear an tOifigeach
 Cosanta Sonraí dá dtagraítear in Airteagal 31 ar an eolas láithreach má
 théitear ar iontaoibh na míre seo agus maidir leis na cúinsí sonracha lena
 bhfuil bonn cirt maidir leis an ngá atá le sonraí pearsanta den sórt sin a
 phróiseáil. I gcás ina dtagraítear d'fhinnéithe nó d'íospartaigh laistigh de
 bhrí mhír 2 i sonraí eile den sórt sin, is beirt chomhaltaí náisiúnta ar a
 laghad a dhéanfaidh an cinneadh iad a phróiseáil i gcomhpháirtíocht.
 4. Ní fhéadfaidh Eurojust sonraí pearsanta, arna
 bpróiseáil le modhanna uathoibrithe nó le modhanna eile, lena nochtar bunadh ciníoch
 nó eitneach, tuairimí polaitiúla, creidimh reiligiúnacha nó fealsúnacha,
 ballraíocht ar cheardchumann agus sonraí a bhaineann le sláinte nó saol gnéis,
 a phróiseáil ach amháin má tá dearbhghá le sonraí don sórt sin don imscrúdú
 náisiúnta lena mbaineann agus don chomhordú laistigh de Eurojust chomh maith
 agus má dhéanann siad sonraí pearsanta eile a próiseáladh cheana féin a
 fhorlíonadh. Cuirfear an tOifigeach Cosanta Sonraí ar an eolas láithreach má
 théitear ar iontaoibh na míre seo. Ní dhéanfar sonraí den sórt sin a phróiseáil
 san Innéacs dá dtagraítear in Airteagal 24(4). I gcás ina dtagraítear
 d'fhinnéithe nó d'íospartaigh laistigh de bhrí mhír 3 i sonraí eile den sórt
 sin, is é an Coláiste a dhéanfaidh an cinneadh iad a phróiseáil.
 5. Beidh feidhm ag Rialachán (CE) Uimh. 45/2001
 maidir le próiseáil sonraí pearsanta ag Eurojust i gcomhthéacs a chuid
 gníomhaíochtaí. Déantar Rialachán (CE) Uimh. 45/2001 a shonrú agus a
 chomhlánú sa Rialachán seo a mhéid a bhaineann sé le próiseáil sonraí pearsanta
 ag Eurojust dá chúraimí oibríochtúla.
 Airteagal 28
 Teorainneacha ama maidir le
 sonraí pearsanta a stóráil
 1. Ní fhéadfar sonraí pearsanta arna bpróiseáil ag
 Eurojust a stóráil níos faide ná an chéad dáta is infheidhme i measc na ndátaí
 seo a leanas:
 a) an dáta a mbeidh urchosc ar an ionchúiseamh faoi reacht
 na dtréimhsí i ngach ceann de na Ballstáit lena mbaineann an t‐imscrúdú
 nó na hionchúisimh;
 b) an dáta a n‐éigiontófar an duine agus a mbeidh an
 cinneadh breithiúnach ina chinneadh críochnaitheach;
 c) trí bliana tar éis an dáta a raibh an cinneadh
 breithiúnach sa Bhallstát deireanach lena mbaineann an t‐imscrúdú nó na
 hionchúisimh ina chinneadh críochnaitheach;
 d) an dáta ar bhunaigh nó ar chomhaontaigh Eurojust agus
 na Ballstáit lena mbaineann go frithpháirteach nach raibh gá ann a thuilleadh
 go ndéanfadh Eurojust comhordú ar an imscrúdú agus ar na hionchúisimh, ach
 amháin dá mbeadh oibleagáid ann an fhaisnéis seo a thabhairt do Eurojust i
 gcomhréir le hAirteagal 21(5) nó (6).
 e) trí bliana tar éis an dáta a ndearnadh na sonraí a
 tharchur i gcomhréir le hAirteagal 21(6) nó (7).
 2. Déanfar athbhreithniú leanúnach go bhfuiltear ag
 cloí leis na sprioc amanna stórála dá dtagraítear i bpointí (a), (b), (c) agus
 (d) de mhír 1 le próiseáil oiriúnach uathoibrithe. Dá ainneoin sin, deanfar
 athbhreithniú ar an ngá atá leis na sonraí a stóráil gach trí bliana tar éis
 iad a iontráil. Má stóráiltear sonraí a bhaineann le daoine a bhfuil tagairt
 déanta dóibh in Airteagal 27(4) ar feadh tréimhse a sháraíonn cúig bliana,
 cuirfear an Maoirseoir Eorpach ar Chosaint Sonraí ar a eolas dá réir.
 3. I gás ina bhfuil ceann amháin de na sprioc amanna
 stórála dá dtagraítear i bpointí (a), (b), (c) nó (d) de mhír 1 imithe in
 éag, déanfaidh Eurojust athbhreithniú ar an ngá atá leis na sonraí a stóráil
 níos faide ionas go mbeidh sé in ann a chuid cúraimí a dhéanamh agus féadfaidh
 sé cinneadh a dhéanamh ar bhonn maolaithe na sonraí a stóráil go dtí an chéad
 athbhreithniú eile ina dhiaidh sin. Ní mór bonn cirt a bheith leis na cúiseanna
 atá leis an stóráil leantach agus iad a thaifeadadh. Mura ndéantar aon
 chinneadh faoi stóráil leantach sonraí pearsanta, scriosfar na sonraí sin go
 huathoibríoch tar éis trí bliana. A luaithe a bheidh ionchúiseamh faoi urchosc
 reachta sna Ballstáit ar fad lena mbaineann dá dtagraítear i bpointe (a) de
 mhír 1, áfach, ní fhéadfar sonraí a stóráil ach amháin má tá gá leo ionas gur
 féidir le Eurojust cúnamh a chur ar fáil i gcomhréir leis an Rialachán seo.
 4. I gcás ina ndearnadh sonraí a stóráil, i gcomhréir
 le mír 3, tar éis na dátaí dá dtagraítear i mír 1, déanfaidh an Maoirseoir
 Eorpach ar Chosaint Sonraí athbhreithniú ar an ngá atá leis na sonraí sin a
 stóráil gach trí bliana.
 5. I gcás ina bhfuil sonraí nach bhfuil uathoibrithe
 ná struchtúrtha i gcomhad, a luaithe a bheidh an sprioc am maidir leis an mír
 deiridh de na sonraí uathoibrithe ón gcomhad a stóráil caite, tabharfar gach
 doiciméad sa chomhad ar ais don údarás a thug iad agus scriosfar aon chóip
 díobh atá ann.
 6. I gcás ina ndearna Eurojust imscrúdú nó ionchúisimh
 a chomhordú, cuirfidh na comhaltaí náisiúnta lena mbaineann Eurojust agus na
 Ballstáit eile lena mbaineann ar an eolas maidir le gach cinneadh breithiúnach
 a bhaineann leis an gcás atá ina gcinntí críochnaitheacha ionas gur féidir, inter
 alia, pointe (b) de mhír 1 a chur i bhfeidhm.
 Airteagal 29
 Logáil agus doiciméadacht
 1. Chun críocha dlíthiúlacht na próiseála sonraí a
 fhíorú, féinfhaireacháin agus sláine agus slándáil cheart sonraí a áirithiú,
 coimeádfaidh Eurojust taifid ar aon bhailiú, athrú, rochtain, nochtadh,
 meascadh ná scriosadh i leith sonraí pearsanta arna n‐úsáid chun críocha
 oibríochtúla. Scriosfar logaí nó doiciméadacht den sórt sin tar éis 18 mí, ach
 amháin má theastaíonn na sonraí le haghaidh rialaithe leanúnaigh.
 2. Cuirfear logaí nó doiciméadacht arna n‐ullmhú
 faoi mhír 1 in iúl don Mhaoirseoir Eorpach ar Chosaint Sonraí arna iarraidh
 sin. Ní úsáidfidh an Maoirseoir Eorpach ar Chosaint Sonraí an fhaisnéis sin ach
 chun cosaint sonraí a rialú, próiseáil cheart sonraí a áirithiú agus chun
 críocha sláine agus slándála sonraí.
 Airteagal 30
 Rochtain údaraithe ar shonraí
 pearsanta
 Ní fhéadfaidh ach comhaltaí
 náisiúnta, a n‐ionadaithe agus a gcúntóirí, daoine dá dtagraítear dóibh
 in Airteagal 20(2) sa mhéid go bhfuil siad nasctha leis an gCóras
 Bainistithe Cásanna agus baill foirne údaraithe Eurojust rochtain a bheith acu,
 chun críche cúraimí Eurojust a bhaint amach agus laistigh de na teorainneacha
 dá bhforáiltear in Airteagail 24, 25 agus 26, ar shonraí pearsanta arna
 bpróiseáil ag Eurojust dá chuid cúraimí oibríochtúla.
 Airteagal 31
 Oifigeach Cosanta Sonraí a
 cheapadh
 1. Ceapfaidh an Bord Feidhmiúcháin Oifigeach Cosanta
 Sonraí i gcomhréir le hAirteagal 24 de Rialachán (CE) Uimh. 45/2001.
 2. Agus na hoibleagáidí atá leagtha amach in Airteagal 24
 de Rialachán (CE) Uimh. 45/2001 á gcomhlíonadh aige, déanfaidh an
 tOifigeach Cosanta Sonraí an méid seo a leanas:
 a) a áirithiú go gcoinneofar taifead i scríbhinn d'aistriú
 na sonraí pearsanta;
 b) comhoibriú le baill foirne Eurojust atá freagrach as
 nósanna imeachta, oiliúint agus comhairle faoi phróiseáil sonraí;
 c) tuarascáil bhliantúil a ullmhú agus an tuarascáil sin a
 chur chuig an gColáiste agus chuig an Maoirseoir Eorpach ar Chosaint Sonraí.
 3. Agus é i mbun a chuid cúraimí, beidh rochtain ag
 an Oifigeach Cosanta Sonraí ar na sonraí uile arna bpróiseáil ag Eurojust agus
 ar áitribh uile Eurojust.
 4. Beidh rochtain ag baill foirne Eurojust a thugann
 cúnamh don Oifigeach Cosanta Sonraí agus é i mbun a chuid dualgas ar na sonraí
 pearsanta arna bpróiseáil ag Eurojust agus ar áitribh Eurojust a mhéid is gá
 chun a gcuid cúraimí a chomhlíonadh.
 5. Má mheasann an tOifigeach Cosanta Sonraí nár
 comhlíonadh forálacha Rialachán (CE) Uimh. 45/2001 nó forálacha an
 Rialacháin seo maidir le próiseáil sonraí pearsanta, cuirfidh sé an Stiúrthóir
 Riaracháin ar an eolas faoi, ag éileamh air an neamhchomhlíonadh a chur i
 gceart laistigh de thréimhse shonraithe. Mura gcuireann an Stiúrthóir
 Riaracháin neamhchomhlíonadh na próiseála i gceart laistigh den thréimhse shonraithe,
 cuirfidh an tOifigeach Cosanta Sonraí an Coláiste ar an eolas faoi agus
 tiocfaidh sé ar chomhaontú leis an gColáiste maidir le tréimhse shonraithe chun
 freagra a thabhairt. Mura gcuireann an Coláiste neamhchomhlíonadh na próiseála
 i gceart laistigh den tréimhse shonraithe, cuirfidh an tOifigeach Cosanta
 Sonraí an t‐ábhar faoi bhráid an Mhaoirseora Eorpaigh ar Chosaint Sonraí.
 6. Glacfaidh an Bord Feidhmiúcháin na rialacha cur
 chun feidhme dá dtagraítear dóibh in Airteagal 24(8) de Rialachán (CE) Uimh. 45/2001.
 Airteagal 32
 Modheolaíochtaí maidir leis
 an gceart rochtana a chleachtadh
 1. Féadfaidh aon duine is ábhar do na sonraí ar mian
 leis an ceart chun rochtana ar shonraí pearsanta a fheidhmiú iarratas a
 dhéanamh chuige sin saor in aisce don údarás a ceapadh don chuspóir sin i
 mBallstát dá rogha féin. Déanfaidh an t‐údarás sin an t‐iarratas
 sin a chur faoi bhráid Eurojust laistigh d’aon mhí amháin óna fháil.
 2. Tabharfaidh Eurojust freagra gan moill mhíchuí ar
 an iarratas agus in aon chás laistigh de thrí mhí ón uair a gheobhaidh Eurojust
 é.
 3. Rachadh Eurojust i gcomhairle le húdaráis inniúla
 na mBallstát lena mbaineann maidir le cinneadh atá le déanamh. Beidh cinneadh
 faoi rochtain ar shonraí ag brath ar dhlúthchomhar idir Eurojust agus na Ballstáit
 a bhfuil baint dhíreach acu maidir leis na sonraí sin a chur in iúl. In aon
 chás ina gcuireann Ballstát i gcoinne fhreagra beartaithe Eurojust, tabharfaidh
 sé fógra do Eurojust faoi na cúiseanna lena chur i gcoinne.
 4. Nuair atá an ceart rochtana srianta i gcomhréir le
 hAirteagal 20(1) de Rialachán (CE) Uimh. 45/2001, cuirfidh Eurojust
 an té is ábhar do na sonraí ar an eolas i gcomhréir le hAirteagal 20(3)
 den Rialachán sin i scríbhinn. Féadfar an fhaisnéis maidir leis na
 príomhchúiseanna a fhágáil ar lár i gcás ina mbainfeadh soláthar faisnéise den
 sórt sin an éifeacht den srian. Cuirfear an té is ábhar do na sonraí ar an
 eolas ar a laghad go ndearna an Maoirseoir Eorpach ar Chosaint Sonraí gach
 fíorú is gá.
 5. Déanfaidh Eurojust doiciméadú ar na forais nár
 cuireadh na príomhchúiseanna ar a bhfuil an srian dá dtagraítear i mír 4
 bunaithe in iúl.
 6. Déileálfaidh na comhaltaí náisiúnta lena mbaineann
 an iarraidh léi agus tiocfaidh siad ar chinneadh thar ceann Eurojust.
 Déileálfar leis an iarraidh ina hiomláine laistigh de trí mhí tar éis í a
 fháil. I gcás nach bhfuil na comhaltaí ar aon tuairim, cuirfidh siad an t‐ábhar
 faoi bhráid an Choláiste, a dhéanfaidh a chinneadh ar an iarraidh le tromlach
 dhá thrian.
 7. Má dhéanann an Maoirseoir Eorpach ar Chosaint
 Sonraí dlíthiúlacht na próiseála a dhéanann Eurojust a sheiceáil, agus Airteagal 46
 agus Airteagal 47 de Rialachán (CE) Uimh. 45/2001 á gcur i bhfeidhm,
 cuirfidh sé an té is ábhar do na sonraí ar an eolas ar a laghad go ndearna an
 Maoirseoir Eorpach ar Chosaint Sonraí gach fíorú is gá.
 Airteagal 33
 An ceart chun ceartúcháin,
 léirscriosta agus srianta ar phróiseáil
 1. Más amhlaidh gur chuir tríú tíortha, eagraíochtaí
 idirnáisiúnta, páirtithe príobháideacha nó daoine príobháideacha na sonraí
 pearsanta is gá a cheartú nó a léirscrios nó srian a chur lena bpróiseáil i
 gcomhréir le hAirteagail 14, 15 nó 16 de Rialachán (CE) Uimh. 45/2001
 ar fáil do Eurojust, nó más de thoradh anailísí Eurojust féin iad, is é
 Eurojust a cheartóidh nó a léirscriosfaidh na sonraí sin, nó a chuirfidh srian
 le próiseáil na sonraí sin.
 2. Más amhlaidh gur chuir na Ballstáit na sonraí
 pearsanta is gá a cheartú nó a léirscrios nó srian a chur lena bpróiseáil i
 gcomhréir le hAirteagail 14, 15 nó 16 de Rialachán (CE) Uimh. 45/2001
 ar fáil do Eurojust go díreach, is é Eurojust a cheartóidh nó a léirscriosfaidh
 na sonraí sin, nó a chuirfidh srian le próiseáil na sonraí sin, i gcomhar leis
 na Ballstáit.
 3. Más rud é gur tarchuireadh sonraí míchearta trí
 mheán modha oiriúnaigh eile nó gur tharla na hearráidí sna sonraí arna soláthar
 ag na Ballstáit mar thoradh ar tharchur lochtach nó gur tarchuireadh iad de
 shárú ar an Rialachán seo nó má tá siad ann toisc gur iontráil Eurojust iad, go
 ndeachaidh Eurojust i gceannas orthu nó gur stóráil Eurojust iad ar bhealach
 mícheart nó de shárú ar an Rialachán seo, ceartóidh nó léirscriosfaidh Eurojust
 na sonraí i gcomhar leis na Ballstáit lena mbaineann.
 4. Sna cásanna dá dtagraítear in Airteagail 14, 15 nó
 16 de Rialachán (CE) Uimh. 45/2001, tabharfar fógra láithreach dóibh siúd
 go léir a bhfuil na sonraí dírithe orthu i gcomhréir le hAirteagal 17 de
 Rialachán (CE) Uimh. 45/2001. I gcomhréir leis na rialacha is infheidhme
 maidir leo, ceartóidh, léirscriosfaidh nó srianfaidh siad siúd a bhfuil na
 sonraí dírithe orthu na sonraí sin ina gcuid córas féin.
 5. Cuirfidh Eurojust an té is ábhar do na sonraí ar
 an eolas i scríbhinn gan moill mhíchuí agus in aon chás laistigh de thrí mhí
 tar éis an iarraidh a fháil go ndéanfaí na sonraí a bhaineann leis an té sin a
 cheartú, a léirscrios nó go gcuirfí srian lena bpróiseáil.
 6. Cuirfidh Eurojust an té is ábhar do na sonraí ar
 an eolas i scríbhinn faoi aon diúltú do cheartúchán, léirscrios nó srianta leis
 an bpróiseáil, agus gur féidir gearán a chur faoi bhráid an Mhaoirseora
 Eorpaigh ar Chosaint Sonraí agus leigheas breithiúnach a lorg.
 Airteagal 34
 Freagracht maidir le hábhair
 cosanta sonraí
 1. Déanfaidh Eurojust sonraí pearsanta a phróiseáil
 ar bhealach lena mbeifear in ann an t‐údarás a sholáthraigh na sonraí nó
 an áit ónar bhfuarthas na sonraí pearsanta a bhunú.
 2. Is é an Ballstát a chuir na sonraí pearsanta ar
 fáil do Eurojust a bheidh freagrach as cáilíocht sonraí pearsanta agus is é
 Eurojust a bheidh freagrach as sonraí pearsanta arna gcur ar fáil ag comhlachtaí
 an AE, tríú tíortha nó eagraíochtaí idirnáisiúnta, agus as sonraí pearsanta
 arna bhfáil ag Eurojust ó fhoinsí atá ar fáil go poiblí.
 3. Is é Eurojust a bheidh freagrach as comhlíonadh
 Rialachán (CE) Uimh. 45/2001 agus comhlíonadh an Rialacháin seo. Is é an
 Ballstát a chuireann na sonraí pearsanta ar fáil a bheidh freagrach as
 dlíthiúlacht aistriú na sonraí pearsanta arna gcur ar fáil ag na Ballstáit do
 Eurojust, agus is é Eurojust a bheidh freagrach as sin maidir leis na sonraí
 pearsanta arna gcur ar fáil ag Eurojust do na Ballstáit, do chomhlachtaí an AE,
 agus do thríú tíortha nó eagraíochtaí.
 4. Faoi réir ag forálacha eile sa Rialachán seo,
 beidh Eurojust freagrach as na sonraí uile arna bpróiseáil aige.
 Airteagal 35
 Comhar idir an Maoirseoir
 Eorpach ar Chosaint Sonraí agus na húdaráis náisiúnta um chosaint sonraí
 1. Gníomhóidh an Maoirseoir Eorpach ar Chosaint
 Sonraí i ndlúthchomhar leis na húdaráis náisiúnta atá inniúil ar mhaoirseacht
 ar chosaint sonraí i ndáil le saincheisteanna sonracha a bhfuil rannpháirtíocht
 náisiúnta de dhíth orthu, go háirithe má fhaigheann an Maoirseoir Eorpach ar
 Chosaint Sonraí nó údarás náisiúnta atá inniúil ar mhaoirseacht ar chosaint
 sonraí neamhréitigh mhóra idir chleachtais na mBallstát nó aistrithe a
 d'fhéadfadh a bheith neamhdhleathach ina mbaintear úsáid as cainéil chumarsáide
 Eurojust, nó i bhfianaise ceisteanna arna gcur ag údarás náisiúnta maoirseachta
 amháin nó níos mó maidir le cur chun feidhme agus léirmhíniú an Rialacháin seo.
 2. I gcásanna dá dtagraítear faoi mhír 1, féadfaidh
 an Maoirseoir Eorpach ar Chosaint Sonraí agus na húdaráis náisiúnta atá inniúil
 ar mhaoirseacht ar chosaint sonraí, agus iad ag gníomhú laistigh de raon
 feidhme a gcuid inniúlachtaí faoi seach, faisnéis ábhartha a mhalartú, cabhrú
 lena chéile chun iniúchtaí agus cigireachtaí a dhéanamh, scrúdú a dhéanamh ar
 dheacrachtaí maidir le léirmhíniú nó cur i bhfeidhm an Rialacháin seo, staidéar
 a dhéanamh ar fhadhbanna a bhaineann le maoirseacht neamhspleách a fheidhmiú nó
 cearta na ndaoine is ábhar do na sonraí a fheidhmiú, tograí comhchuibhithe a
 cheapadh le haghaidh comhréiteach ar aon fhadhb agus feasacht a chur chun cinn
 faoi chearta um chosaint sonraí, de réir mar is gá.
 3. Tiocfaidh na hÚdaráis Mhaoirseachta Náisiúnta agus
 an Maoirseoir Eorpach ar Chosaint Sonraí le chéile chun na críocha atá leagtha
 amach san Airteagal seo, de réir mar is gá. Is ar chuntas an Mhaoirseora
 Eorpaigh ar Chosaint Sonraí a bheidh costais agus reáchtáil na gcruinnithe sin.
 Glacfar rialacha nós imeachta ag an gcéad chruinniú. Déanfar modhanna oibre
 eile a fhorbairt i gcomhpháirtíocht, de réir mar is gá.
 Airteagal 36
 An ceart chun gearán a chur
 faoi bhráid an Mhaoirseora Eorpaigh ar Chosaint Sonraí
 1. I gcás ina mbaineann gearán arna dhéanamh ag duine
 is ábhar do shonraí de bhun Airteagal 32(2) de Rialachán (CE)
 Uimh. 45/2001 le cinneadh dá dtagraítear in Airteagal 32 nó Airteagal 33,
 rachaidh an Maoirseoir Eorpach ar Chosaint Sonraí i gcomhairle leis na
 comhlachtaí náisiúnta maoirseachta nó leis an gcomhlacht breithiúnach inniúil
 sa Bhallstát arbh é foinse na sonraí é nó leis an mBallstát lena mbaineann go
 díreach. Déanfar cinneadh an Mhaoirseora Eorpaigh ar Chosaint Sonraí i
 ndlúthchomhar leis an gcomhlacht náisiúnta maoirseachta nó leis an gcomhlacht
 breithiúnach inniúil agus féadfar a bheith dá thoradh go ndiúltófar faisnéis ar
 bith a chur in iúl.
 2. I gcás ina mbaineann gearán le próiseáil sonraí
 arna gcur ar fáil ag Ballstát do Eurojust, áiritheoidh an Maoirseoir Eorpach ar
 Chosaint Sonraí go bhfuil na seiceálacha is gá déanta i gceart agus i
 ndlúthchomhar le comhlacht náisiúnta maoirseachta an Bhallstáit a bhfuil na
 sonraí curtha ar fáil aige.
 3. I gcás ina mbaineann gearán le próiseáil sonraí
 arna gcur ar fáil ag comhlachtaí an AE, ag tríú tíortha, ag eagraíochtaí nó ag
 páirtithe príobháideacha do Eurojust, áiritheoidh an Maoirseoir Eorpach ar
 Chosaint Sonraí go mbeidh na seiceálacha is gá déanta ag Eurojust.
 Airteagal 37
 Dliteanas i leith próiseála
 neamhúdaraithe nó mhíchirte sonraí
 1. Beidh Eurojust faoi dhliteanas, i gcomhréir le hAirteagal 340
 den Chonradh, i leith aon damáiste arna dhéanamh do dhuine aonair a eascraíonn
 as próiseáil neamhúdaraithe nó mhícheart sonraí arna déanamh aige.
 2. Éistfidh an Chúirt Bhreithiúnais gearáin i gcoinne
 Eurojust de bhun an dliteanais dá dtagraítear i mír 1, i gcomhréir le hAirteagal 268
 den Chonradh.
 3. Beidh gach Ballstát faoi dhliteanas, i gcomhréir
 lena dhlí náisiúnta, i leith aon damáiste arna dhéanamh do dhuine aonair a
 eascraíonn as próiseáil neamhúdaraithe nó mhícheart atá déanta aige ar shonraí
 a chuir sé ar fáil do Eurojust.
 CAIBIDIL V
 CAIDREAMH LE PÁIRTITHE
 ROINN I
 FORÁLACHA COITEANNA
 Airteagal 38
 Forálacha coiteanna
 1. Féadfaidh Eurojust, a mhéid is gá chun a chuid
 chúraimí a dhéanamh, caidreamh comhair a bhunú agus a choinneáil le comhlachtaí
 agus gníomhaireachtaí an Aontais i gcomhréir le cuspóirí na gcomhlachtaí nó na
 ngníomhaireachtaí sin, le húdaráis inniúla tríú tíortha, le heagraíochtaí
 idirnáisiúnta agus le hEagraíocht Idirnáisiúnta na bPóilíní Coireachta (Interpol).
 2. A mhéid atá ábhartha maidir lena chuid cúraimí a
 dhéanamh agus faoi réir aon sriain arna shonrú de bhun Airteagal 21(8),
 féadfaidh Eurojust aon fhaisnéis, seachas sonraí pearsanta, a mhalartú go
 díreach leis na heintitis dá dtagraítear i mír 1.
 3. Féadfaidh Eurojust, i gcomhréir le hAirteagal 4
 de Rialachán (CE) Uimh. 45/2001, sonraí pearsanta ó na heintitis dá
 dtagraítear i mír 1 a fháil agus a phróiseáil a mhéid is gá ionas gur féidir
 leis sé a chuid cúraimí a dhéanamh agus faoi réir fhorálacha Roinn IV.
 4. Ní dhéanfaidh Eurojust sonraí pearsanta a aistriú
 chuig tríú tíortha, chuig eagraíochtaí idirnáisiúnta ná chuig Interpol ach
 amháin más gá sin a dhéanamh chun coireacht a thagann faoi inniúlacht Eurojust
 a chosc agus a chomhrac, agus déanfar é i gcomhréir leis an Rialachán seo. Má
 tá na sonraí atá le haistriú curtha ar fáil ag Ballstát, iarrfaidh Eurojust
 toiliú an Bhallstáit, ach amháin más amhlaidh:
 a) gur féidir talamh slán a dhéanamh den údarú toisc nár
 chuir an Ballstát sin teorainn shoiléir leis an deis sonraí a aistriú ar
 aghaidh; nó
 b) má tá údarú roimh ré tugtha ag an mBallstát d’aistriú
 ar aghaidh den sórt sin, i dtéarmaí ginearálta nó faoi réir coinníollacha
 sonracha. Féadfar toiliú den sórt sin a tharraingt siar uair ar bith.
 5. Sonraí pearsanta atá faighte ag Eurojust ó na
 Ballstáit, ó chomhlachtaí nó gníomhaireachtaí an Aontais, ó thríú tíortha, ó
 eagraíochtaí idirnáisiúnta nó ó Interpol, beidh toirmeasc ar a n‐aistriú
 ar aghaidh chuig tríú páirtithe ach amháin má thoilíonn Eurojust go sainráite é
 sin a dhéanamh tar éis cúinsí an cháis atá idir lámha a mheas, chun críche
 cuspóra shonraigh nach bhfuil ar neamhréir leis an gcuspóir lenar tarchuireadh
 na sonraí.
 ROINN II
 CAIDREAMH LE COMHPHÁIRTITHE
 Airteagal 39
 Comhar leis an nGréasán
 Breithiúnach Eorpach agus le líonraí eile de chuid an Aontais Eorpaigh atá
 rannpháirteach i gcomhar maidir le hábhair choiriúla
 1. Beidh caidreamh pribhléideach idir
 Eurojust agus an Gréasán Breithiúnach Eorpach maidir le hábhair choiriúla, ar
 bhonn comhairliúcháin agus comhlántachta, go háirithe idir an comhalta
 náisiúnta, pointí teagmhála an Ghréasáin Bhreithiúnaigh Eorpaigh sa Bhallstát
 céanna agus na comhfhreagraithe náisiúnta do Eurojust agus don Ghréasán
 Breithiúnach Eorpach. Chun a áirithiú go mbeidh comhar éifeachtúil ann, déanfar
 na bearta seo a leanas:
 a) cuirfidh na
 comhaltaí náisiúnta, de réir an cháis, pointí teagmhála an Ghréasáin
 Bhreithiúnaigh Eorpaigh ar an eolas faoi na cásanna uile a measann siad ina
 leith gurb é an Gréasán is fearr a bheadh in ann iad a láimhseáil;
 b) beidh rúnaíocht an Ghréasáin
 Bhreithiúnaigh Eorpaigh ina cuid d’fhoireann Eurojust. Feidhmeoidh sí mar aonad
 ar leithligh. Féadfaidh sí úsáid a bhaint as acmhainní riaracháin Eurojust ar
 gá iad chun cúraimí an Ghréasáin Bhreithiúnaigh Eorpaigh a dhéanamh, lena n‐áirítear
 costais chruinnithe iomlánacha an Ghréasáin a chumhdach.
 c) Féadfar cuireadh a thabhairt do phointí
 teagmhála de chuid an Ghréasáin Bhreithiúnaigh Eorpaigh de réir an cháis
 freastal ar chruinnithe Eurojust.
 2. Beidh Rúnaíocht an Líonra um
 Chomhfhoirne Imscrúdaithe agus an líonra arna bhunú ag Cinneadh 2002/494/CGB
 ina gcuid d’fhoireann Eurojust. Feidhmeoidh na rúnaíochtaí sin mar aonaid ar
 leithligh. Féadfaidh siad úsáid a bhaint as acmhainní riaracháin Eurojust ar gá
 iad chun a gcúraimí a dhéanamh. Is é Eurojust a áiritheoidh an comhordú idir na
 rúnaíochtaí. Beidh feidhm ag an mír seo ar rúnaíocht aon líonra nua a bhunófar
 le cinneadh ón gComhairle i gcás ina bhforáiltear sa chinneadh sin gurb é
 Eurojust a sholáthróidh an rúnaíocht sin.
 3. Féadfaidh an líonra a bhunófar le
 Cinneadh 2008/852/CGB a iarraidh go soláthróidh Eurojust rúnaíocht don líonra
 sin. Má iarrtar sin, beidh feidhm ag mír 2.
 Airteagal 40
 Caidreamh le Europol
 1. Déanfaidh Eurojust na bearta
 uile is cuí chun a chur ar chumas Europol, laistigh dá shainordú, rochtain
 indíreach a bheith aige, ar bhonn córais braite/neamhbhraite, ar fhaisnéis arna
 soláthar ag Eurojust, gan dochar d’aon srianta arna sonrú ag na Ballstáit, ag
 comhlachtaí de chuid an Aontais, ag tríú tíortha, ag eagraíochtaí idirnáisiúnta
 nó ag Interpol I gcás braite, tionscnóidh Eurojust an nós imeachta lenar féidir
 an fhaisnéis as ar eascair an bhraith a roinnt, i gcomhréir le cinneadh an
 Bhallstáit, an chomhlachta de chuid an Aontais, an tríú tír, na heagraíochta
 idirnáisiúnta nó Interpol a sholáthair an fhaisnéis do Eurojust.
 2. Ní dhéanfar cuardaigh
 faisnéise i gcomhréir le mír 1 ach chun a fhionnadh an bhfuil meaits idir an
 fhaisnéis atá ar fáil ag Eurojust, agus an fhaisnéis arna próiseáil ag Europol.
 3. Ní cheadóidh Eurojust
 cuardaigh i gcomhréir le mír 1 ach tar éis faisnéis a fháil ó Europol ar
 cé na baill foirne a ainmníodh ina mbaill a bhfuil sé d’údarás acu na cuardaigh
 sin a dhéanamh.
 4. Más rud é, le linn
 ghníomhaíochtaí próiseála faisnéise Eurojust i dtaobh imscrúdaithe aonair, go n‐aithníonn
 Eurojust nó Ballstát go bhfuil gá le comhordú, le comhar nó le tacaíocht i
 gcomhréir le sainordú Europol, tabharfaidh Eurojust fógra ina leith sin dóibh
 agus tionscnóidh sé an nós imeachta le haghaidh an fhaisnéis a roinnt, i
 gcomhréir le cinneadh an Bhallstáit atá ag soláthar na faisnéise. Sa chás sin
 rachaidh Eurojust i gcomhairle le Europol.
 5. Urramóidh Europol aon srian
 le rochtain nó le húsáid, i dtéarmaí ginearálta nó sonracha, arna shonrú ag na
 Ballstáit, ag na comhaltaí nó ag na gníomhaireachtaí de chuid an Aontais, ag na
 tríú tíortha, ag na heagraíochtaí idirnáisiúnta nó ag Interpol.
 Airteagal 41
 Caidreamh le hOifig an
 Ionchúisitheora Phoiblí Eorpaigh
 1. Cuirfidh agus coinneoidh Eurojust
 caidreamh speisialta ar bun le hOifig an Ionchúisitheora Phoiblí Eorpaigh a
 bheidh bunaithe ar dhlúthchomhar agus ar naisc fheidhmiúla, naisc riaracháin
 agus naisc bhainistíochta a fhorbairt eatarthu mar atá sainithe thíos. Chun na
 críche sin, tiocfaidh an tIonchúiseoir Poiblí Eorpach agus Uachtarán Eurojust
 le chéile ar bhonn rialta chun saincheisteanna ar ábhar leasa choitinn iad a
 phlé.
 2. Próiseálfaidh Eurojust aon iarraidh
 ar thacaíocht a thiocfaidh ó Oifig an Ionchúisitheora Phoiblí Eorpaigh gan
 moill mhíchuí, agus láimhseálfaidh sé na hiarrataí sin, más iomchuí, amhail is
 dá bhfaighfí ó údarás náisiúnta is inniúil i leith comhair bhreithiúnaigh iad.
 3. Nuair is gá, bainfidh Eurojust úsáid
 as Córais Eurojust um Chomhordú Náisiúnta arna mbunú i gcomhréir le hAirteagal 20,
 chomh maith leis an gcaidreamh atá curtha ar bhun aige le tríú tíortha, lena n‐áirítear
 a chuid giúistísí idirchaidrimh, chun tacú leis an gcomhar arna bhunú i
 gcomhréir le mír 1.
 4. Beidh malartú faisnéise, lena n‐áirítear
 faisnéis phearsanta, ina chuid den chomhar arna bhunú i gcomhréir le
 mír 1. Ní úsáidfear aon sonraí a malartaíodh ar an dóigh sin ach chun na
 gcríoch ar soláthraíodh iad ar a son. Ní cheadófar aon úsáid eile a bhaint as
 na sonraí ach a mhéad is a bhfuil an úsáid sin laistigh de shainordú an
 chomhlachta atá ag fáil na sonraí, agus faoi réir réamhúdarú an chomhlachta a
 sholáthair na sonraí.
 5. Chun a aithint an meaitseálann
 faisnéis atá ar fáil ag Eurojust faisnéis arna próiseáil ag Oifig an
 Ionchúisitheora Phoiblí Eorpaigh, cuirfidh Eurojust sásra ar bun le haghaidh
 cros‐seiceála uathoibríche sonraí arna n‐iontráil ina Chóras
 Bainistithe Cásanna. Cibé uair a gheofar meaits idir sonraí arna n‐iontráil
 sa Chóras Bainistithe Cásanna ag Oifig an Ionchúisitheora Phoiblí Eorpaigh agus
 sonraí arna n‐iontráil ag Eurojust, cuirfear in iúl do Eurojust agus
 d’Oifig an Ionchúisitheora Phoiblí Eorpaigh, agus don Bhallstát a sholáthair an
 fhaisnéis do Eurojust, go bhfuil meaits ann. I gcásanna inar sholáthair tríú
 páirtí an fhaisnéis, ní chuirfidh Eurojust an tríú páirtí sin ar an eolas faoin
 meaits a fuarthas ach i gcás ina dtoilíonn Oifig an Ionchúisitheora Phoiblí
 Eorpaigh leis sin.
 6. Ainmneoidh Eurojust na baill foirne
 a bheidh údaraithe rochtain a bheith acu ar thorthaí an tsásra cros‐seiceála,
 agus tabharfaidh sé na hainmneacha sin d'Oifig an Ionchúisitheora Phoiblí
 Eorpaigh.
 7. Tacóidh Eurojust le feidhmiú Oifig
 an Ionchúisitheora Phoiblí Eorpaigh le seirbhísí atá le soláthar ag a
 fhoireann. Beidh an méid seo a leanas ina chuid den tacaíocht sin ar aon chuma:
 a) tacaíocht theicniúil maidir leis an mbuiséad bliantúil, an doiciméad
 clárúcháin ina mbeidh an clárú bliantúil agus an clárú ilbhliantúil agus an
 plean bainistíochta a ullmhú;
 b) tacaíocht theicniúil maidir le foireann a earcú agus gairmréimeanna a
 bhainistiú;
 c) seirbhísí slándála;
 d) Seirbhísí Teicneolaíochta Faisnéise;
 e) bainistíocht airgeadais, seirbhísí cuntasaíochta agus iniúchóireachta;
 f) aon seirbhísí eile a bhfuil an leas
 coiteann ag baint leo.
 Leagfar síos sonraí na seirbhísí atá le soláthar i
 gcomhaontú idir Eurojust agus Oifig an Ionchúisitheora Phoiblí Eorpaigh.
 8. Féadfaidh an tIonchúisitheoir Poiblí
 Eorpach tuairimí i scríbhinn a chur faoi bhráid an Choláiste, agus freagróidh
 an Coláiste i scríbhinn iad gan moill mhíchuí. Déanfar na tuairimí i scríbhinn
 sin a thiolacadh nuair a ghlacfaidh an Coláiste an buiséad agus an clár oibre
 bliantúil.
 Airteagal 42
 Caidreamh le comhlachtaí agus
 le gníomhaireachtaí eile de chuid an Aontais
 1. Cuirfidh agus coinneoidh Eurojust
 caidreamh comhair ar bun leis an nGréasán Eorpach um Oiliúint Breithiúnach.
 2. Féadfaidh an Oifig Eorpach Frith‐Chalaoise
 cuidiú le hobair comhordúcháin Eurojust maidir le leas airgeadais an Aontais a
 chosaint, i gcomhréir lena shainordú faoi Rialachán (AE, Eurotom)
 Uimh. .../2103 ó Pharlaimint na hEorpa agus ón gComhairle maidir le
 himscrúduithe a dhéanann an Oifig Eorpach Frith‐Chalaoise (OLAF) agus
 lena n‐aisghairtear Rialachán (AE) Uimh. 1073/1999 ó Pharlaimint na
 hEorpa agus ón gComhairle agus Rialachán (Euratom) Uimh. 1074/1999 ón
 gComhairle.
 3. Chun críocha fála agus traschuir
 faisnéise idir Eurojust agus OLAF, agus gan dochar d’Airteagal 8,
 áiritheoidh na Ballstáit go measfar comhaltaí náisiúnta Eurojust a bheith ina n‐údaráis
 inniúla de chuid na mBallstát, chun críocha Rialachán (AE) Uimh. 1073/1999
 agus Rialachán (Eurotom) Uimh. 1074/1999[17]
 amháin. Beidh an malartú faisnéise idir OLAF agus comhaltaí náisiúnta gan
 dochar don fhaisnéis nach mór a thabhairt do na húdaráis inniúla eile faoi na
 Rialacháin sin.
 ROINN III
 COMHAR IDIRNÁISIÚNTA
 Airteagal 43
 Caidreamh le húdaráis tríú
 tíortha agus le heagraíochtaí idirnáisiúnta
 1. Féadfaidh Eurojust socruithe oibre a
 chur ar bun leis na heintitis dá dtagraítear in Airteagal 38(1).
 2. Féadfaidh Eurojust pointí teagmhála
 a ainmniú, le comhaontú na n‐údarás inniúil, i dtríú tíortha chun an
 comhar a éascú.
 ROINN IV
 SONRAÍ PEARSANTA A THRASCHUR
 Airteagal 44
 Sonraí pearsanta a aistriú
 chuig comhlachtaí nó chuig gníomhaireachtaí de chuid an Aontais
 Faoi réir aon srianta is féidir a bheith ann
 de bhun Airteagal 21(8) féadfaidh Eurojust sonraí pearsanta a aistriú go
 díreach chuig comhlachtaí de chuid an Aontais a mhéad is gá chun a chuid
 cúraimí nó cúraimí an chomhlachta nó na gníomhaireachta de chuid an Aontais a
 fhaigheann na sonraí a dhéanamh.
 Airteagal 45
 Sonraí pearsanta a aistriú
 chuig tríú tíortha agus chuig eagraíochtaí idirnáisiúnta
 1. Féadfaidh Eurojust sonraí pearsanta
 a aistriú chuig údarás tríú tír nó chuig eagraíocht idirnáisiúnta nó chuig Interpol,
 a mhéad is gá chun a chúraimí a dhéanamh, ar na boinn seo a leanas amháin:
 a) cinneadh ón gCoimisiún arna ghlacadh i
 gcomhréir le hAirteagal 25 agus le hAirteagal 31 de
 Threoir 95/46/CE ó Pharlaimint na hEorpa agus ón gComhairle[18] go bhfuil an tír sin nó an
 eagraíocht idirnáisiúnta sin, nó earnáil phróiseála laistigh den tríú tír sin
 nó den eagraíocht idirnáisiúnta sin ag áirithiú leibhéal leordhóthanach cosanta
 (cinneadh leordhóthanachta); nó
 b) comhaontú idirnáisiúnta arna thabhairt i
 gcrích idir an tAontas agus an tríú tír sin nó an eagraíocht idirnáisiúnta sin
 de bhun Airteagal 218 den Chonradh lena dtugtar cosaintí leordhóthanacha i
 dtaobh príobháideacht agus cearta agus saoirsí bunúsacha daoine a chosaint; nó
 c) comhaontú comhair arna thabhairt i gcrích
 idir Eurojust agus an tríú tír sin nó an eagraíocht idirnáisiúnta sin i
 gcomhréir le hAirteagal 27 de Chinneadh 2002/187/CGB.
 Ní theastaíonn tuilleadh údaraithe ó na haistrithe
 sin. Féadfaidh Eurojust socruithe oibre a thabhairt chun críche chun na
 comhaontuithe sin nó na cinntí leordhóthanachta sin a chur chun feidhme.
 2. De mhaolú ar mhír 1, féadfaidh
 Eurojust aistriú sonraí pearsanta chuig tríú tíortha nó chuig eagraíochtaí a
 údarú de réir an cháis más rud é:
 a) go bhfuil dearbhghá le haistriú na sonraí
 chun leas bunúsach an Bhallstáit nó na mBallstát laistigh de raon cuspóirí
 Eurojust a chosaint
 b) go bhfuil dearbhghá le haistriú na sonraí
 chun garchontúirt a bhaineann le coireacht nó le cionta sceimhlitheoireachta a
 chosc;
 c) go bhfuil gá leis an aistriú ar
 chúiseanna eile nó go gceanglaítear go dlíthiúil é a dhéanamh ar fhorais
 thábhachtacha de chuid an Aontais nó Bhallstáit an Aontais, i gcomhréir le dlí
 an Aontais nó dlí náisiúnta, nó chun éilimh dhlíthiúla a bhunú, a fheidhmiú nó
 a chosaint; nó
 d) go bhfuil gá leis an aistriú chun leas
 bunúsach an duine is ábhar do na sonraí nó duine eile a chosaint.
 3. Sa bhreis air sin, féadfaidh an
 Coláiste, i gcomhaontú leis an Maoirseoir Eorpach ar Chosaint Sonraí, sraith
 aistrithe a údarú i gcomhréir le pointí (a) go (d) thuas, agus é á chur san
 áireamh aige go bhfuil cosaintí ann maidir le cosaint príobháideachta agus
 ceart bunúsach agus saoirsí bunúsacha, le linn tréimhse nach mó ná aon bhliain
 amháin ar féidir í a athnuachan.
 4. Cuirfear an Maoirseoir Eorpach ar
 Chosaint Sonraí ar an eolas faoi chásanna inar cuireadh mír 3 i bhfeidhm.
 5. Féadfaidh Eurojust sonraí pearsanta
 riaracháin a thraschur i gcomhréir le hAirteagal 9 de Rialachán (CE)
 Uimh. 45/2001.
 Airteagal 46
 Giúistísí idirchaidrimh a
 phostú go tríú tíortha
 1. Chun comhar breithiúnach le tríú
 tíortha a éascú i gcásanna ina bhfuil Eurojust ag tabhairt cúnaimh i gcomhréir
 leis an Rialachán seo, féadfaidh an Coláiste breithiúna caidrimh a phostú chuig
 tríú tír faoi réir socraithe oibre dá dtagraítear in Airteagal 43 leis an
 tríú tír sin.
 2. Ní mór don ghiúistís caidreamh dá
 dtagraítear i mír 1 taithí a bheith aige ar bheith ag obair le Eurojust
 agus eolas leordhóthanach ar chomhar breithiúnach agus ar an dóigh a n‐oibríonn
 Eurojust. Beidh postú giúistísí caidrimh thar cheann Eurojust faoi réir
 réamhthoilithe an ghiúistís agus a Bhallstáit.
 3. I gcás ina roghnófar an giúistís
 caidrimh a phostóidh Eurojust as measc comhaltaí, ionadaithe nó cúntóirí
 naisiúnta:
 a) ionadóidh an Ballstát é ina fheidhm mar
 chomhalta, mar ionadaí nó mar chúntóir náisiúnta
 b) ní bheidh sé i dteideal na cumhachtaí a
 tugadh dó i gcomhréir le hAirteagal 8 a fheidhmiú a thuilleadh.
 4. Gan dochar d’Airteagal 110 de
 na Rialacháin Foirne, tarraingeoidh an Coláiste suas rialacha maidir le
 giúistís caidrimh a phostú agus glacfaidh sé na socruithe cur chun feidhme is
 gá ina leith sin i gcomhairle leis an gCoimisiún.
 5. Beidh gníomhaíochtaí giúistísí
 caidrimh arna bpostú ag Eurojust faoi mhaoirseacht an Mhaoirseora Eorpaigh ar
 Chosaint Sonraí. Tuairisceoidh na giúistísí caidrimh don Choláiste, agus
 cuirfidh an Coláiste Parlaimint na hEorpa agus an Chomhairle ar an eolas faoina
 ngníomhaíochtaí go cuí sa tuarascáil bhliantúil. Cuirfidh na giúistísí caidrimh
 na comhaltaí náisiúnta agus na húdaráis inniúla náisiúnta ar an eolas faoi na
 cásanna uile a bhaineann lena mBallstát.
 6. Féadfaidh údaráis inniúla na
 mBallstát agus giúistísí caidrimh dá dtagraítear i mír 1 teagmháil a
 dhéanamh le chéile go díreach. Sna cásanna sin, cuirfidh an giúistísí caidrimh
 an comhalta náisiúnta ar an eolas faoi na teagmhálacha sin.
 7. Beidh nasc idir na giúistísí
 caidrimh dá dtagraítear i mír 1 agus an Córas Bainistithe Cásanna.
 Airteagal 47
 Iarrataí ar chomhar dlíthiúil
 ó thríú tíortha agus orthu
 1. Comhordóidh Eurojust feidhmiú
 iarrataí ar chomhar dlíthiúil arna n‐eisiúint ag tríú tír i gcás ina
 mbeidh na hiarrataí sin ina gcuid den aon imscrúdú amháin agus inar gá iad a
 fheidhmiú in dhá Bhallstát ar a laghad. Féadfaidh údarás inniúil náisiúnta na
 hiarrataí sin a thraschur chuig Eurojust freisin.
 2. I gcás práinne agus i gcomhréir le hAirteagal 19,
 féadfaidh an Comhordú ar Ghlao‐dhualgas iarrataí dá dtagraítear i
 mír 1 den Airteagal seo arna eisiúint ag tríú tír a thug socrú oibre i
 gcrích le Eurojust a fháil agus a phróiseáil.
 3. Gan dochar d’Airteagal 3(3), i
 gcás ina gcuirtear isteach iarrataí ar chomhar breithiúnach a bhaineann leis an
 aon imscrúdú amháin agus ar gá iad a fheidhmiú i dtríú tír, éascóidh Eurojust
 comhar dlíthiúil leis an tríú tír sin.
 CAIBIDIL VI
 FORÁLACHA AIRGEADAIS
 Airteagal 48
 Buiséad
 1. Ullmhófar meastacháin ar ioncam agus
 ar chaiteachas iomlán Eurojust do gach bliain airgeadais, a fhreagraíonn don
 bhliain féilire, agus iontrálfar i mbuiséad Eurojust iad.
 2. Beidh buiséad Eurojust comhordaithe
 i dtéarmaí ioncaim agus caiteachais araon.
 3. Gan dochar d’acmhainní eile, beidh
 ar áireamh in ioncam na hOifige:
 a) ranníocaíocht ón Aontas a chuirfear
 isteach i mbuiséad ginearálta an Aontais Eorpaigh;
 b) aon ranníocaíocht dheonach ó na
 Ballstáit.
 c) táillí ar fhoilseacháin agus ar aon
 seirbhísí eile a sholáthraíonn Eurojust.
 d) deontais ad‐hoc
 4. Áireofar le caiteachas na hOifige
 luach saothair na foirne ag costais riaracháin, bhonneagair, agus oibriúcháin.
 Airteagal 49
 An buiséad a bhunú
 1. Tarraingeoidh an Stiúrthóir
 Riaracháin dréachtráiteas suas uair sa bhliain ar mheastacháin ar ioncam agus
 ar chaiteachas Eurojust le chéile don bhliain airgeadais tar éis sin, lena n‐áirítear
 an plean bunaíochta, agus cuirfidh sé chuig an gColáiste é.
 2. Ar bhonn an dréachta sin, ullmhóidh
 an Coláiste dréachtmheastachán sealadach ar ioncam agus ar chaiteachas Eurojust
 don bhliain airgeadais tar éis sin.
 3. Cuirfear an dréachtmheastachán
 sealadach ar ioncam agus ar chaiteachas Eurojust chuig an gCoimisiún Eorpach tráth
 nach déanaí ná an 31 Eanáir gach bliain. Cuirfidh an Coláiste an leagan
 críochnaitheach den mheastachán sin, lena n‐áireofar dréachtphlean
 bunaíochta, chuig an gCoimisiún faoin 31 Márta.
 4. Cuirfidh an Coimisiún an ráiteas ar
 mheastacháin chuig Parlaimint na hEorpa agus chuig an gComhairle (an t‐údarás
 buiséadach) mar aon le dréachtbhuiséad ginearálta an Aontais Eorpaigh.
 5. Ar bhonn an ráitis ar mheastacháin,
 cuirfidh an Coimisiún i ndréachtbhuiséad ginearálta an Aontais Eorpaigh na
 meastacháin sin a mheasann sé a bheith riachtanach don phlean bunaíochta agus
 do mhéid na ranníocaíochta a bhainfear as an mbuiséad ginearálta, agus cuirfidh
 sé faoi bhráid an údaráis bhuiséadaigh é i gcomhréir le hAirteagal 313
 agus le hAirteagal 314 den Chonradh ar Fheidhmiú an Aontais Eorpaigh.
 6. Údaróidh an t‐údarás
 buiséadach na leithreasuithe do ranníocaíocht Eurojust.
 7. Glacfaidh an t‐údarás
 buiséadach plean bunaíochta Eurojust.
 8. Glacfaidh an Coláiste buiséad
 Eurojust. Beidh sé críochnaitheach tar éis ghlacadh críochnaitheach bhuiséad
 ginearálta an Aontais Eorpaigh. I gcás inar gá, coigeartófar é dá réir.
 9. I gcás aon tionscadail tógála ar
 dócha go mbeidh impleachtaí suntasacha aige ar an mbuiséad, cuirfidh Eurojust
 Parlaimint na hEorpa agus an Chomhairle ar an eolas faoi sin a luaithe is
 féidir i gcomhréir le forálacha Airteagal 203 de Rialachán (AE, EURATOM)
 Uimh. 966/2012.
 10. Mura cás force majeure dá
 dtagraítear in Airteagal 203 de Rialachán (AE, EURATOM)
 Uimh. 966/2012 atá i gceist, pléifidh Parlaimint na hEorpa agus an
 Chomhairle an tionscadal tógála faoi cheann ceithre seachtaine tar éis dó a
 bheith curtha faoi bhráid an dá institiúid.
 Measfar an tionscadal tógála a bheith formheasta
 ar dhul in éag don tréimhse ceithre seachtaine sin, mura rud é gur ghlac Parlaimint
 na hEorpa nó an Chomhairle cinneadh i gcoinne an togra laistigh den tréimhse
 sin.
 Má ardaíonn Parlaimint na hEorpa nó an Chomhairle
 cúiseanna imní cuí-réasúnaithe laistigh den tréimhse ceithre seachtaine sin,
 cuirfear síneadh dhá sheachtain leis an tréimhse sin aon uair amháin.
 Má ghlacann Parlaimint na hEorpa nó an Chomhairle
 cinneadh i gcoinne an tionscadail tógála, tarraingeoidh Eurojust an togra siar
 agus féadfaidh sé togra nua a thíolacadh.
 11. Féadfaidh Eurojust tionscadal fála
 buiséid a mhaoiniú le hiasacht faoi réir réamhthoiliú an údaráis bhuiséadaigh i
 gcomhréir le hAirteagal 203 de Rialachán (AE, Eurotom)
 Uimh. 966/2012.
 Airteagal 50
 An buiséad a chur chun
 feidhme
 Beidh an Stiúrthóir Riaracháin ina oifigeach
 údarúcháin ag Eurojust agus cuirfidh sé buiséad Eurojust chun feidhme ar a
 fhreagracht féin agus laistigh de na teorainneacha atá údaraithe sa bhuiséad.
 Airteagal 51
 Na cuntais a thíolacadh agus
 a urscaoileadh
 1. Faoin 1 Márta tar éis gach bliana
 airgeadais, cuirfidh Oifigeach Cuntasaíochta Eurojust na cuntais shealadacha in
 iúl d’Oifigeach Cuntasaíochta an Choimisiúin agus don Chúirt Iniúchóirí.
 2. Cuirfidh Eurojust tuarascáil ar an
 mbainistíocht bhuiséadach agus ar an mbainistíocht airgeadais chuig Parlaimint
 na hEorpa, chuig an gComhairle agus chuig an gCúirt Iniúchóirí faoin 31 Márta
 an bhliain tar éis sin.
 3. Faoin 31 Márta tar éis gach bliana
 airgeadais, cuirfidh oifigeach cuntasaíochta an Choimisiúin cuntais shealadacha
 Eurojust arna gcomhdhlúthú le cuntais an Choimisiúin chuig an gCúirt
 Iniúchóirí.
 4. I gcomhréir le hAirteagal 148(1)
 de Rialachán (AE, EURATOM) Uimh. 966/2012, tabharfaidh an Chúirt
 Iniúchóirí, faoin 1 Meitheamh an bhliain tar éis sin ar a dhéanaí, a tuairimí
 uaithi ar chuntais shealadach Eurojust.
 5. Nuair a gheobhaidh an Stiúrthóir
 Feidhmiúcháin tuairimí na Cúirte Iniúchóirí maidir le cuntais shealadacha
 Eurojust de bhun Airteagal 148 de Rialachán (AE, EURATOM)
 Uimh. 966/2012, tarraingeoidh sé suas cuntais chríochnaitheacha Eurojust
 ar a fhreagracht féin agus cuirfidh sé chuig an gColáiste iad chun a bharúil
 sin a fháil orthu.
 6. Tabharfaidh an Coláiste barúil uaidh
 ar chuntais chríochnaitheacha Eurojust.
 7. Faoin 1 Iúil tar éis gach bliana
 airgeadais, cuirfidh an Stiúrthóir Feidhmiúcháin na cuntais chríochnaitheacha,
 mar aon le barúil an Choláiste, chuig Parlaimint na hEorpa, chuig an
 gComhairle, chuig an gCoimisiúin agus chuig an gCúirt Iniúchóirí.
 8. Foilseofar cuntais chríochnaitheacha
 Eurojust in Iris Oifigiúil an Aontais Eorpaigh faoin 15 Samhain an
 bhliain tar éis sin.
 9. Cuirfidh an Stiúrthóir Riaracháin
 freagra chuig an gCúirt Iniúchóirí maidir lena bharúlacha faoin 30 Meán
 Fómhair an bhliain tar éis sin ar a dhéanaí. Cuirfidh an Stiúrthóir Riaracháin
 an freagra sin chuig an gColáiste agus chuig an gCoimisiún freisin.
 10. Tuairisceoidh an Stiúrthóir
 Riaracháin do Pharlaimint na hEorpa ar an dóigh a ndearna sé a dhualgais nuair
 a iarrfar air sin a dhéanamh. Féadfaidh an Chomhairle iarraidh ar an Stiúrthóir
 Riaracháin tuairisciú ar an dóigh a ndearna sé a dhualgais.
 11. Cuirfidh an Stiúrthóir Riaracháin aon
 fhaisnéis is gá chun go bhfeidhmeoidh an nós imeachta um urscaoileadh don
 bhliain airgeadais i gceist go réidh i gcomhréir le hAirteagal 165(3)
 de Rialachán (CE, EURATOM) Uimh. 966/2012 faoi bhráid Pharlaimint
 na hEorpa arna iarraidh sin di.
 12. Tabharfaidh Parlaimint na hEorpa, ar
 a mholadh sin don Chomhairle agus í ag gníomhú trí thromlach cáilithe,
 urscaoileadh don Stiúrthóir Riaracháin roimh an 15 Bealtaine de bhliain
 N + 2, i leith chur chun feidhme an bhuiséid do bhliain N.
 Airteagal 52
 Rialacha Airgeadais
 Glacfaidh an Coláiste na rialacha airgeadais
 is infheidhme maidir le Eurojust i gcomhréir le [Rialachán 2343/2002 an
 23 Nollaig 2002 maidir leis an gCreat‐Rialachán Airgeadais do na
 comhlachtaí dá dtagraítear in Airteagal 185 de Rialacháin (EC, Euratom)
 Uimh. 1605/2002 ón gComhairle maidir leis an Rialachán Airgeadais is
 infheidhme maidir le buiséad ginearálta na gComhphobal Eorpach] agus tar éis
 dul i gcomhairle leis an gCoimisiún. Ní imeoidh siad ó [Rialachán Uimh. 2343/2002]
 mura mbeidh gá sonrach leis an imeacht sin chun go bhfeidhmeoidh Eurojust agus
 murar thoiligh an Coimisiún leis sin roimh ré.
 CAIBIDIL VII
 FORÁLACHA FOIRNE
 Airteagal 53
 Forálacha ginearálta
 Beidh feidhm maidir le foireann Eurojust ag
 Rialacháin Foirne an Aontais Eorpaigh agus ag Coinníollacha Fostaíochta
 Sheirbhísigh Eile an Aontais Eorpaigh agus ag na rialacha arna nglacadh trí
 chomhaontú idir institiúidí an Aontais Eorpaigh chun éifeacht a thabhairt do na
 Rialacháin Foirne sin agus do Choinníollacha Fostaíochta Sheirbhísigh Eile an
 Aontais Eorpaigh.
 Airteagal 54
 Saineolaithe náisiúnta ar
 iasacht agus baill foirne eile
 1. Féadfaidh Eurojust úsáid a bhaint as
 saineolaithe náisiúnta ar iasacht nó as baill foirne eile nach fostaithe de
 chuid Eurojust iad.
 2. Glacfaidh an Coláiste cinneadh lena
 leagfar síos rialacha maidir le saineolaithe náisiúnta a thabhairt ar iasacht
 chuig Eurojust.
 CAIBIDIL VIII
 MEASTÓIREACHT AGUS TUAIRISCIÚ
 Airteagal 55
 Parlaimint na hEorpa agus na
 Parlaimintí náisiúnta a bheith rannpháirteach:
 1. Tarchuirfidh Eurojust a Thuarascáil
 Bhliantúil chuig Parlaimint na hEorpa, agus féadfar tuairimí agus conclúidí a
 léiriú inti.
 2. Tiocfaidh Uachtarán an Choláiste os
 comhair Pharlaimint na hEorpa, arna iarraidh sin di, chun ábhair a bhaineann le
 Eurojust a phlé, agus go háirithe chun Tuarascálacha Bliantúla Eurojust a
 thíolacadh, agus oibleagáidí discréide agus rúndachta á gcur san áireamh aige.
 Ní thagrófar go díreach ná go hindíreach do bhearta nithiúla maidir le cásanna
 oibríochtúla sonracha sa phlé sin.
 3. Sa bhreis ar na hoibleagáidí eile
 maidir le faisnéis agus comhairliúchán atá leagtha amach sa Rialachán seo,
 tarchuirfidh Eurojust an méid seo a leanas chuig Parlaimint na hEorpa mar
 fhaisnéis:
 a) torthaí staidéar agus tionscadal
 straitéiseach a mhionsaothraigh nó a choimisiúnaigh Eurojust;
 b) socruithe oibre arna dtabhairt i gcrích
 le tríú páirtithe;
 c) tuarascáil bhliantúil an Mhaoirseora
 Eorpaigh ar Chosaint Sonraí.
 4. Tarchuirfidh Eurojust a Thuarascáil
 Bhliantúil chuig na Parlaimintí náisiúnta. Tarchuirfidh Eurojust na doiciméid
 dá dtagraítear i mír 3 chuig na Parlaimintí náisiúnta freisin.
 Airteagal 56
 Meastóireacht agus
 athbhreithniú
 1. Faoin [5 bliana tar éis theacht i
 bhfeidhm an Rialacháin seo] ar a dhéanaí, agus gach 5 bliana tar éis sin,
 coimisiúnóidh an Coimisiún meastóireacht ar chur chun feidhme agus ar thionchar
 an Rialacháin seo, mar aon le héifeachtach agus éifeachtúlacht Eurojust agus a
 chleachtas oibre. Díreofar sa mheastóireacht go háirithe ar an ngá a
 d’fhéadfadh a bheith le sainordú Eurojust a mhodhnú, agus ar na himpleachtaí
 airgeadais a bheadh ag an modhnú sin.
 2. Cuirfidh an Coimisiún an tuarascáil
 mheastóireachta mar aon lena chonclúidí ar aghaidh chuig Parlaimint na hEorpa
 agus chuig na Parlaimintí náisiúnta, chuig an gComhairle agus chuig an
 gColáiste. Cuirfear fionnachtana na meastóireachta sin ar fáil don phobal.
 3. Tráth gach dara meastóireacht,
 déanfaidh an Coimisiún measúnú freisin ar na torthaí a bhain Eurojust amach i
 leith a chuspóra, a shainordaithe agus a chúraimí.
 CAIBIDIL IX
 FORÁLACHA GINEARÁLTA AGUS CRÍOCHNAITHEACHA
 Airteagal 57
 Pribhléidí agus Díolúintí
 Beidh feidhm maidir le Eurojust agus a bhaill
 foirne ag an bPrótacal maidir le Pribhléidí agus Díolúintí an Aontais Eorpaigh.
 Airteagal 58
 Socruithe teanga
 1. Beidh feidhm ag
 Rialachán Uimh. 1[19]
 maidir le Eurojust.
 2. Soláthróidh Ionad Aistriúcháin
 Chomhlachtaí an Aontais Eorpaigh na seirbhísí aistriúcháin is gá chun go
 bhfeidhmeoidh Eurojust.
 Airteagal 59
 Rúndacht
 1. Beidh oibleagáid rúndachta maidir le
 haon fhaisnéis ar ar tháinig siad le linn dóibh a gcúraimí a dhéanamh ar na
 comhaltaí náisiúnta, ar a n‐ionadaithe agus ar a gCúntóirí dá dtagraítear
 in Airteagal 7, ar fhoireann Eurojust, ar chomhfhreagraithe náisiúnta agus
 ar an Oifigeach Cosanta Sonraí.
 2. Beidh feidhm ag an oibleagáid
 rúndachta maidir leis na daoine uile agus na comhlachtaí uile a n‐iarrfar
 orthu oibriú le Eurojust.
 3. Beidh feidhm ag an oibleagáid
 rúndachta freisin tar éis do na daoine dá dtagraítear i mír 1 agus i
 mír 2 a bpost a fhágáil nó tar éis deireadh a theacht lena
 ngníomhaíochtaí.
 4. Beidh feidhm ag an oibleagáid
 rúndachta ar an bhfaisnéis uile a gheobhaidh Eurojust, murar cuireadh an
 fhaisnéis sin ar fáil don phobal roimhe sin nó mura bhfuil rochtain ag an
 bpobal uirthi.
 5. Beidh an oibleagáid rúndachta maidir
 le haon fhaisnéis ar ar tháinig siad uirthi le linn dóibh a gcúraimí a dhéanamh
 ar chomhaltaí agus ar fhoireann an Mhaoirseora Eorpaigh ar Chosaint Sonraí.
 Airteagal 60
 Trédhearcacht
 1. Beidh feidhm ag Rialachán (CE)
 Uimh. 1049/2001 maidir le doiciméid a bhaineann le cúraimí riaracháin
 Eurojust.
 2. Faoi cheann sé mhí tar éis dháta a
 chéad chruinnithe, glacfaidh an Coláiste na rialacha mionsonraithe maidir le
 Rialachán (CE) Uimh. 1049/2001 a chur i bhfeidhm.
 3. Féadfaidh cinntí a dhéanfaidh
 Eurojust de bhun Airteagal 8 de Rialachán (CE) Uimh. 1049/2001 bheith
 ina gcúis le gearán chuig an Ombudsman nó ina gcúis le caingean os comhair
 Chúirt Bhreithiúnais an Aontais Eorpaigh, faoi na coinníollacha a leagtar
 síos in Airteagal 228 agus in Airteagal 263 den Chonradh faoi seach.
 Airteagal 61
 OLAF agus Cúirt Iniúchóirí na
 hEorpa
 1. Chun gur
 fusa calaois, éilliú agus gníomhaíochtaí neamhdhleathacha a chomhrac faoi
 Rialachán (CE) Uimh. 1073/1999, faoi cheann sé mhí ó theacht i bhfeidhm an
 Rialacháin seo, aontóidh sé don Chomhaontú idirinstitiúideach an
 25 Bealtaine 1999 maidir le himscrúduithe a bheith á ndéanamh ag an
 Oifig Eorpach Frith‐Chalaoise (OLAF), agus glacfaidh sé na forálacha
 iomchuí is infheidhme d’fhostaithe uile Eurojust agus an teimpléad atá leagtha
 amach san Iarscríbhinn a ghabhann leis an gComhaontú á úsáid aici.
 2. Beidh cumhacht iniúchóireachta ag
 Cúirt Iniúchóirí na hEorpa, ar bhonn doiciméad agus ar an láthair, ar gach
 tairbhí deontais, ar gach conraitheoir agus ar gach fochonraitheoir a fuair
 cistí de chuid an Aontais ó Eurojust.
 3. Féadfaidh OLAF imscrúduithe a
 dhéanamh, lena n‐áirítear seiceálacha agus imscrúduithe ar an láthair, i
 gcomhreir leis na forálacha agus na nósanna imeachta atá leagtha síos i
 Rialachán (CE) Uimh. 1073/1999 agus Rialachán (Euratom, CE)
 Uimh. 2185/96[20]
 chun a shocrú an raibh aon mhírialtachtaí ann a rinne difear do leas airgeadais
 an Aontais i ndáil le caiteachas arna chistiú ag Eurojust.
 4. Gan
 dochar do mhíreanna 1, 2 ná 3, beidh sna socruithe oibre le tríú
 tíortha, le heagraíochtaí idirnáisiúnta agus le Interpol, sna conarthaí, sna
 comhaontuithe deontais agus sna cinntí deontais a dhéanfaidh Eurojust forálacha
 a thugann an chumhacht go sainráite do Chúirt Iniúchóirí na hEorpa agus do OLAF
 na hiniúchtaí agus na himscrúduithe sin a dhéanamh de réir a n‐inniúlachtaí
 féin
 Airteagal 62
 Rialacha slándála maidir le cosaint
 faisnéise rúnaicmithe
 Cuirfidh Eurojust na prionsabail slándála i
 bhfeidhm atá cuimsithe i rialacha slándála an Choimisiún chun Faisnéis
 Rúnaicmithe an Aontais Eorpaigh (FRAE) a chosaint, mar atá leagtha amach san
 aguisín a ghabhann le Cinneadh 2001/844/CE ón gCoimisiún, ECSC, Euratom[21]. Cuimseofar leis sin, inter
 alia, forálacha maidir leis an bhfaisnéis sin a mhalartú, a phróiseáil agus
 a stóráil.
 Airteagal 63
 Imscrúduithe riaracháin
 Beidh gníomhaíochtaí riaracháin Eurojust faoi
 réir imscrúduithe an Ombudsman Eorpaigh i gcomhréir le hAirteagal 228 den
 Chonradh.
 Airteagal 64
 Dliteanas nach dliteanas i leith
 próiseála neamhúdaraithe ná próiseála míchirte sonraí é
 1. Beidh dliteanas conarthach Eurojust
 faoi rialú ag an dlí is infheidhme maidir leis an gconradh i gceist.
 2. Beidh dlínse ag Cúirt Bhreithiúnais
 an Aontais Eorpaigh breithiúnas a thabhairt de bhun aon chlásail eadrána a
 bheidh i gconradh arna thabhairt i gcrích ag Eurojust.
 3. I gcás dliteanais neamhchonarthaigh,
 déanfaidh Eurojust, i gcomhréir leis na prionsabail ghinearálta is coiteann do
 dhlíthe na mBallstát agus ar neamhcheist le haon dliteanas faoi Airteagal 37,
 aon damáiste a shlánú arbh iad Coláiste nó baill foirne Eurojust ba chúis leis
 agus iad i mbun a ndualgas.
 4. Beidh feidhm ag mír 3 freisin maidir
 le damáiste arbh é locht comhalta náisiúnta, ionadaí nó Cúntóra ba chúis leis
 agus iad i mbun a ndualgas. Agus é nó í ag gníomhú ar bhonn na gcumhachtaí atá
 deonaithe dó nó di de bhun Airteagal 8, aisíocfaidh a Bhallstát bunaidh nó
 a Ballstát bunaidh na suimeanna do Eurojust a d'íoc Eurojust chun an damáiste
 sin a shlánú.
 5. Beidh dlínse ag Cúirt Bhreithiúnais
 an Aontais Eorpaigh i ndíospóidí a bhaineann leis an gcúiteamh as damáiste a
 dtagraítear dó i mír 3.
 6. Na cúirteanna náisiúnta de chuid na
 mBallstát atá inniúil déileáil le díospóidí a bhaineann le dliteanas Eurojust
 dá dtagraítear san Airteagal seo, cinnfear trí thagairt do Rialachán (CE)
 Uimh. 44/2001 ón gComhairle[22]
 iad.
 7. Beidh dliteanas pearsanta na mball
 foirne i leith Eurojust faoi rialú ag na forálacha arna leagan síos sna
 Rialacháin Foirne agus sna Coinníollacha Fostaíochta is infheidhme maidir leo.
 Airteagal 65
 Comhaontú maidir le ceanncheathrú
 agus maidir le coinníollacha feidhme na hOifige
 Beidh suíomh Eurojust sa Háig, san Ísiltír.
 Na socruithe is gá maidir leis an gcóiríocht
 atá le soláthar do Eurojust san Ísiltír agus na saoráidí atá le cur ar fáil ag
 an Ísiltír maille leis na rialacha sonracha is infheidhme san Ísiltír ar an
 Stiúrthóir Riaracháin, ar an gColáiste, ar bhaill foirne Eurojust agus ar
 bhaill dá dteaghlaigh, leagfar síos i gComhaontú maidir le Ceanncheathrú idir
 Eurojust agus an Ísiltír iad a thabharfar i gcrích nuair a gheofar formheas an
 Choláiste.
 Cuirfidh an Ísiltír na dálaí is fearr is
 féidir ar fáil lena áirithiú go bhfeidhmeoidh Eurojust mar is cuí, lena n‐áirítear
 scolaíocht ilteangach atá dírithe ar an Eoraip agus naisc iompair iomchuí.
 Airteagal 66
 Socruithe idirthréimhseacha
 1. Beidh Eurojust ina chomharba
 dlíthiúil ginearálta ar gach conradh arna thabhairt i gcrích ag Eurojust, ar
 gach dliteanas is dlite de, agus ar mhaoin arna sealbhú aige, arna bhunú ag
 Cinneadh 2002/187/CGB ón gComhairle.
 2. Na comhaltaí náisiúnta de Eurojust a
 thug gach Ballstát ar iasacht faoi Chinneadh 2002/187/CGB, glacfaidh siad ról
 na gcomhaltaí náisiúnta de Eurojust faoi Chaibidil II den Rialachán seo.
 Féadfar tréimhse a n‐oifige a shíneadh uair amháin faoi Airteagal 10(2)
 den Rialachán seo tar éis theacht i bhfeidhm an Rialacháin seo, gan beann ar
 shíneadh roimhe sin.
 3. Glacfaidh Uachtarán agus Leas‐Uachtarán
 Eurojust tráth a thiocfaidh an Rialachán seo i bhfeidhm ról Uachtaráin agus Leas‐Uachtaráin
 Eurojust faoi Airteagal 11, go dtí go rachaidh a dtréimhse oifige i
 gcomhréir le Cinneadh 2002/187/CGB in éag. Féadfar iad a atoghadh uair amháin
 tar éis theacht i bhfeidhm an Rialacháin seo faoi Airteagal 11(3) den
 Rialacháin seo, gan beann ar a n‐atoghadh roimhe sin.
 4. Glacfaidh an Stiúrthóir Riaracháin a
 ceapadh go deireanach faoi Airteagal 29 de Chinneadh 2002/187/CGB ról an
 Stiúrthóra Riaracháin faoi Airteagal 17 go dtí go rachaidh a thréimhse
 oifige mar a cinneadh faoi Chinneadh 2002/187/CGB í in éag. Féadfaidh tréimhse
 an Stiúrthóra Riaracháin a shíneadh aon uair amháin tar éis theacht i bhfeidhm
 an Rialacháin seo.
 5. Ní dhéanfaidh an Rialachán seo
 difear d'fheidhm dhlíthiúil comhaontuithe arna dtabhairt i gcrích ag Eurojust
 arna bhunú ag Cinneadh 2002/187/CGB. Go háirithe, leanfaidh gach comhaontú
 idirnáisiúnta atá tugtha i gcrích ag Eurojust agus atá tagtha i bhfeidhm roimh
 theacht i bhfeidhm an Rialacháin seo de bheith bailí de réir dlí.
 Airteagal 67
 Aisghairm
 1. Tiocfaidh an Rialachán seo in ionad
 Chinntí 2002/187/CGB, 2003/659/CGB agus2009/426/CGB, agus déanfar iad a
 aisghairm leis.
 2. Déanfar tagairtí do na Cinntí
 aisghairthe ón gComhairle dá dtagraítear i mír1 a fhorléiriú mar thagairtí don
 Rialachán seo.
 Airteagal 68
 Teacht i bhfeidhm
 Tiocfaidh an Rialachán seo i bhfeidhm an fichiú lá tar éis lá a
 fhoilsithe in Iris Oifigiúil an Aontais Eorpaigh.
 Beidh an Rialachán seo ina cheangal go huile
 agus go hiomláin agus beidh sé infheidhme go díreach i ngach Ballstáit i gcomhréir
 leis na Conarthaí.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 AGUISÍN 1
 Liosta d'fhoirmeacha coireachta tromchúisí a
 bhfuil Eurojust inniúil déileáil leo i gcomhréir le hAirteagal 3(1):
 –
 coireacht eagraithe;
 –
 sceimhlitheoireacht;
 –
 gáinneáil ar dhrugaí;
 –
 sciúradh airgid;
 –
 éilliú;
 –
 coireacht i gcoinne leasanna airgeadais an Aontais;
 –
 dúnmharú, mórdhíobháil choirp;
 –
 fuadach, srianadh neamhdhleathach agus tógáil
 giall;
 –
 mí‐úsáid ghnéasach agus teacht i dtír
 gnéasach ban agus leanaí, pornagrafaíocht leanaí agus sirtheoireacht leanaí
 chun críocha gnéasacha;
 –
 ciníochas agus seineafóibe;
 –
 robáil eagraithe;
 –
 coireacht a bhaineann le mótarfheithiclí;
 –
 caimiléireacht agus calaois;
 –
 cambheartaíocht agus sracadh;
 –
 góchumadh agus píoráideacht táirgí;
 –
 brionnú doiciméad riarachán agus gáinneáil orthu;
 –
 brionnú airgid agus modhanna íocaíochta;
 –
 coireacht ríomhaire;
 –
 déileáil chos istigh agus cúbláil mhargaí
 airgeadais;
 –
 smuigleáil inimirceach neamhdhleathach;
 –
 gáinneáil ar dhaoine;
 –
 trádáil aindleathach in orgáin agus i bhfíochán an
 duine;
 –
 gáinneáil aindleathach substaintí hormónacha agus
 fástionscnóirí eile;
 –
 gáinneáil aindleathach earraí cultúrtha, lena n‐áirítear
 seaniarsmaí agus saothair ealaíne;
 –
 gáinneáil aindleathach arm, armlón agus pléascán;
 –
 gáinneáil aindleathach speiceas ainmhithe i mbaol;
 –
 gáinneáil aindleathach speiceas agus cineálacha
 plandaí i mbaol;
 –
 coireacht chomhshaoil;
 –
 truailliú ó longa;
 –
 coireacht a bhaineann le substaintí núicléacha agus
 radaighníomhacha;
 –
 cinedhíothú, coireanna in aghaidh an chine dhaonna
 agus coireanna cogaidh.
 AGUISÍN 2
 Na catagóirí sonraí pearsanta dá
 dtagraítear in Airteagal 27
 1. a) sloinne, sloinne roimh
 phósadh, ainmneacha baiste agus aon ailiasanna nó ainmneacha bréige;
 b) dáta agus ionad breithe;
 c) náisiúntacht;
 d) inscne;
 e) áit chónaithe, gairm agus an áit a bhfuil
 an duine lena mbaineann;
 f) uimhreacha slándála sóisialaí, ceadúnais
 tiomána, doiciméid aitheantais agus sonraí pas, uimhreacha custaim agus
 aitheantais chánach;
 g) faisnéis maidir le daoine dlítheanacha má
 áirítear ann faisnéis i ndáil le daoine aonair atá sainaitheanta nó in‐sainaitheanta
 agus atá faoi réir imscrúdaithe bhreithiúnaigh nó ionchúisimh;
 h) cuntais bhainc agus cuntais le
 hinstitiúidí airgeadais eile;
 i) tuairisc agus cineál na gcionta
 líomhainte, an dáta a rinneadh iad, an catagóir coiriúil lena mbaineann na
 cionta agus dul chun cinn an imscrúdaithe;
 j) na fíorais a léiríonn go bhféadfaí an
 cás a shíneadh go hidirnáisiúnta;
 k) mionsonraí a bhaineann le ballraíocht
 líomhainte in eagraíocht choiriúil;
 l) uimhreacha teileafóin, seoltaí
 ríomhphoist, sonraí tráchta agus sonraí suímh, chomh maith leis na sonraí
 gaolmhara is gá chun an rannpháirtí nó an t‐úsáideoir a shainaithint;
 m) sonraí clárúcháin feithicle;
 n) Próifílí DNA arna suí ón gcuid neamh‐chódaitheach
 den DNA, grianghraif agus méarloirg.
 2. a) sloinne, sloinne roimh
 phósadh, ainmneacha baiste agus aon ailiasanna nó ainmneacha bréige;
 b) dáta agus ionad breithe;
 c) náisiúntacht;
 d) inscne;
 e) áit chónaithe, gairm agus an áit a bhfuil
 an duine lena mbaineann;
 f) tuairisc agus cineál na gcionta lena
 mbaineann, an dáta a rinneadh iad, an catagóir coiriúil lena mbaineann na
 cionta agus dul chun cinn na n‐imscrúduithe;
 RÁITEAS AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Foras
 an togra/tionscnaimh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ag an togra/tionscnamh ar chaiteachas
 3.2.1. Achoimre ar an
 tionchar a mheastar a bheidh ag an togra/tionscnamh ar chaiteachas
 3.2.2. An tionchar a
 mheastar a bheidh ar leithreasuithe [an chomhlachta]
 3.2.3. An tionchar a
 mheastar a bheidh ar leithreasuithe [an chomhlachta]
 3.2.4. Comhoiriúnacht don
 chreat airgeadais ilbhliantúil reatha
 3.2.5. Ranníocaíochtaí ó
 thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 Togra
 le haghaidh Rialacháin ó Pharlaimint na hEorpa agus ón gComhairle maidir le
 Gníomhaireacht an Aontais Eorpaigh um Chomhar Ceartais (EUROJUST)
 1.2. Réimsí beartais lena
 mbaineann i gcreat ABM/ABB[23]
 Réimse
 beartais: 33 - Ceartas
 Gníomhaíocht: 33.03 - Ceartas i gcúrsaí coiriúil agus
 sibhialta (ó 2014: 33.03
 – Ceartas)
 1.3. An cineál togra/tionscnaimh
 ̈ Baineann an
 togra/tionscnamh le beart nua
 ̈ Baineann an
 togra/tionscnamh le beart nua a leanann treoirthionscadal/réamhbheart[24]
 þ Baineann an togra/tionscnamh le síneadh ar
 bheart atá ann cheana
 ̈ Baineann an
 togra/tionscnamh le beart a atreoraíodh i dtreo birt nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 Bunaíodh Eurojust, i ndiaidh tionscnaimh ó
 Bhallstáit agus trí Chinneadh 2002/187/CGB, mar chomhlacht de chuid an Aontais
 le pearsantacht dhlítheanach d'fhonn an comhrac i gcoinne na coireachta
 tromchúisí a neartú. Déantar foráil in Airteagal 85 den CFAE go ndéanfar
 Eurojust a rialáil le Rialachán a ghlacfar i gcomhréir leis an ngnáthnós
 imeachta reachtach. Is é a mhisean an comhordú agus an comhar idir údaráis
 náisiúnta imscrúdaithe agus ionchúisimh a neartú agus tacú leis i ndáil le
 coireacht thromchúiseach a bhaineann le dhá Bhallstát nó níos mó den Aontas
 Eorpach. Sa togra seo le haghaidh Rialacháin foráiltear maidir le creat
 dlíthiúil athnuaite aonair i gcomhair Gníomhaireachta nua de chuid an Aontais
 Eorpaigh um Chomhar Ceartais Choiriúil, ar comharba dlíthiúil Eurojust í.
 1.4.2. Cuspóirí sonracha agus na
 gníomhaíochtaí ABM/ABB lena mbaineann
 Cuspóir sonrach Uimh.2: Feabhas a chur ar
 chomhar breithiúnach i gcúrsaí coiriúil agus dá thoradh sin cuidiú Limistéar
 Eorpach Ceartais a chruthú i bhfírinne.
 Gníomhaíochtaí ABM/ABB lena mbaineann
 33.03
 - Ceartas i gcúrsaí coiriúla agus sibhialta
 1.4.3. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Trí
 ionchúisitheoirí agus breithiúna sinsearacha ó Bhallstáit uile an AE a
 thabhairt le chéile, tá ról lárnach ag Eurojust maidir le limistéar Eorpach
 ceartais a fhorbairt. Tá ról tábhachtach aige freisin maidir le coireacht
 trasteorann a chomhrac san AE, mar éascaitheoir éifeachtach don chomhar
 breithiúnach, agus sa cháil sin dó tá borradh faoin éileamh atá ar chúnamh
 uaidh ó lucht dlí náisiúnta. Áirítear ar na héifeachtaí a bhfuil súil leo:
 1.
 Obair oibriúcháin Eurojust
 Tacaíonn
 Eurojust le comhar breithiúnach i gcúrsaí coiriúla, agus neartaíonn sé an
 comhar sin. Idirghabhann comhaltaí náisiúnta, ag gníomhú dóibh ina n‐aonair
 nó mar Choláiste, i gcásanna coiriúla nithiúla ina dteastaíonn comhar
 feabhsaithe ó údaráis náisiúnta nó inar gá dóibh deacrachtaí a shárú maidir le
 húsáid phraiticiúil comhair bhreithiúnaigh agus ionstraimí aitheantais
 fhrithpháirtigh. Chuidigh Eurojust chun córais agus traidisiúin iléagsúla dlí
 an AE a chomhfhogasú agus chun muinín frithpháirteach a chothú, agus is é sin
 bunchloch aon ionstraimí aitheantais fhrithpháirtigh, trí fadhbanna teanga nó
 dlí a réiteach go mear nó trí údaráis inniúla i dtíortha eile a shainaithint.
 2.
 Lárionad saineolais bhreithiúnaigh Eurojust um ghníomhaíocht éifeachtach i
 gcoinne coireachta trasteorann
 Tá
 ról tábhachtach ag Eurojust sa chomhrac i gcoinne coireachta trasteorann.
 Eagraíonn Eurojust cruinnithe comhordaithe ina dtagann údaráis náisiúnta le
 chéile chun cur chuige coiteann a chomhaontú maidir le himscrúduithe, chun
 iarrataí cúnaimh a ullmhú, chun ceisteanna dlí a réiteach nó chun teacht rompu
 nó chun cinneadh a dhéanamh maidir le hoibríochtaí comhuaineacha. Tá Eurojust
 bainteach le bunú comhfhoirne imscrúdaithe agus rannpháirteach iontu, ag
 tabhairt tacaíochta do Bhallstáit.
 3.
 Comhar Eurojust le páirtithe
 Oibríonn
 Eurojust i gcomhar le gníomhaireachtaí eile, go háirithe le Europol, le OLAF
 agus le tríú tíortha chomh maith agus tá sé ina óstach ag rúnaíochtaí an
 Ghréasáin Bhreithiúnaigh Eorpaigh, Líonra Saineolaithe na gComhfhoirne
 Imscrúdaithe agus an Líonra um Chinedhíothú, i gcomhréir leis an gCinneadh ón
 gComhairle.
 4.
 Caidreamh Eurojust le hOifig an Ionchúisitheora Phoiblí Eorpaigh
 I
 gcomhréir le hAirteagal 86 den CFAE, ní mór Oifig an Ionchúisitheora
 Phoiblí Eorpaigh a chur ar bun "ó Eurojust". Tá sé mar aidhm ag an
 togra seo dá bhrí sin an caidreamh idir Eurojust agus Oifig an Ionchúisitheora
 Phoiblí Eorpaigh a rialáil. Tabharfar an tacaíocht riaracháin d'Oifig an
 Ionchúisitheora Phoiblí Eorpaigh ar bhonn costais nialasaigh.
 1.4.4. Táscairí lena léirítear toradh
 agus tionchar
 Sonraigh na táscairí
 lena léirítear an faireachán ar chur chun feidhme an togra/tionscnaimh.
 I
 gcomhréir leis an bplean oibre maidir le cur chun feidhme an cur chuige
 coiteann maidir le gníomhaireachtaí, tá an Coimisiún ag forbairt treoirlínte
 chun príomhthascairí feidhmíochta a shainiú i gcomhair gníomhaireachtaí.
 Meastar go dtabharfar é sin i gcrích in 2013.
 1.5. Foras an togra/tionscnaimh
 1.5.1. Na ceanglais is gá a shásamh
 sa ghearrthéarma nó san fhadtéarma
 Sa
 ghearrthéarma, meastar go leanfaidh Eurojust dá chroíghníomhaíochtaí a
 dhéanamh, go háirithe na cinn sin a bhaineann le tacú le comhordú agus comhar,
 agus le hiad a neartú, idir údaráis imscrúdaithe agus ionchúisimh i gcásanna
 coireachta tromchúisí trasteorann. Is cinnte go neartófar an sreabhadh
 faisnéise agus an nasc idir údaráis náisiúnta agus Eurojust.
 Sa
 mheántéarma, neartófar struchtúr, oibríocht, cúraimí agus maoirseacht
 pharlaiminteach Eurojust tríd an togra seo i gcomhréir le hAirteagal 85
 den CFAE. Tá ceanglais ann freisin a bhaineann le hAirteagal 86 den CFAE
 agus le hOifig an Ionchúisitheora Phoiblí Eorpaigh a chur ar bun ó Eurojust:
 Beidh sé de cheangal ar Eurojust seirbhísí tacaíochta riaracháin a sholáthar
 d'Oifig an Ionchúisitheora Phoiblí Eorpaigh.
 1.5.2. Luach breise a bhaineann le
 rannpháirteachas an AE
 Luach
 breise na gníomhaíochta atá forbartha ag Eurojust: comhar breithiúnach a éascú
 idir údaráis náisiúnta na mBallstát agus feabhas a chur ar chomhordú chun
 comhrac níos éifeachtaí a dhéanamh i gcoinne coireachta eagraithe, tá gné ag
 roinnt leis na nithe sin a bhaineann go dlúth leis an AE agus ní fhéadfaí iad a
 bhaint amach ach ar leibhéal an AE.
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 Deimhníonn
 tuarascálacha bliantúla Eurojust go bhfuil gá leantach le comhordú ar leibhéal
 an AE agus ar an leibhéal idirnáisiúnta agus le tacaíocht i réimse na
 coireachta tromchúisí trasteorann. Le deich mbliana anuas tá borradh as cuimse
 tagtha faoi choireacht eagraithe, amhail gáinneáil ar dhrugaí, gáinneáil ar
 dhaoine, sceimhlitheoireacht agus cibearchoireacht, lena n‐áirítear
 pornagrafaíocht leanaí. Tá tírdhreach nua coireachta ag teacht chun cinn, arb
 iad na saintréithe a bhaineann leis grúpaí rí‐shoghluaiste agus rí‐sholúbtha
 a fheidhmíonn san iliomad dlínsí agus earnálacha coiriúla, agus a bhaineann
 leas, go háirithe, as úsáid fhorleathan agus aindleathach an idirlín. Ní féidir
 leis na Ballstáit comhrac éifeachtach a dhéanamh ina gcoinne ar an leibhéal
 náisiúnta, mar sin de teastaíonn comhordú agus cúnamh go mór. Tá Eurojust ar an
 aon ghníomhaireacht amháin de chuid an AE a thacaíonn le húdaráis náisiúnta
 breithiúnacha imscrúdú agus ionchúiseamh iomchuí a dhéanamh sna cásanna sin.
 1.5.4. Comhoiriúnacht d'ionstraimí
 iomchuí eile agus sineirgíocht a d'fhéadfadh a bheith ann
 Dlúthchuid
 de limistéar saoirse, slándála agus ceartais a chruthú is ea comhar
 breithiúnach a threisiú i gcúrsaí coiriúla. Forbraíodh misean Eurojust maidir
 le comhordú agus comhar i gcomhthéacs ionstraimí dlíthiúla eile sa réimse
 céanna, amhail an Coinbhinsiún um Chúnamh Frithpháirteach Dlí in 2000, an Cinneadh
 Réime ón gComhairle maidir leis an mBarántas Gabhála Eorpach nó an Cinneadh
 Réime ón gComhairle maidir le coinbhleachtaí dlínse. Tá aird á tabhairt ar
 shineirgíochtaí leis na gníomhaireachtaí eile a bhaineann le ceartas agus
 gnóthaí baile, go háirithe Europol, agus ar an ngá dúbailt cúraimí a sheachaint
 agus comhar a fheabhsú. Beidh sineirgíochtaí follasacha ann freisin mar chuid
 den chomhar idir Eurojust agus Oifig an Ionchúisitheora Phoiblí Eorpaigh.
 1.6. Fad agus tionchar airgeadais
 ̈ Togra/tionscnamh a bheidh i bhfeidhm ar
 feadh tréimhse teoranta
 –
 ̈ Togra/tionscnamh a bheidh i bhfeidhm ón [LL/MM]BBBB go dtí an
 [LL/MM]BBBB
 –
 ̈ Tionchar airgeadais ó BBBB go BBBB
 x Togra/tionscnamh a bheidh i bhfeidhm ar feadh tréimhse
 neamhtheoranta
 –
 Cuirfear chun feidhme é le linn na tréimhse tosaigh
 BBBB go BBBB
 –
 cuirfear ag feidhmiú go hiomlán ina dhiaidh sin é.
 1.7. Modhanna bainistíochta atá
 beartaithe[25]
 Bainistíocht dhíreach
 ag an gCoimisiún
 –
 ag a ranna, lena n‐áirítear an fhoireann atá
 i dtoscaireachtaí an Aontais;
 –
 ̈ ag na gníomhaireachtaí feidhmiúcháin;
 ̈ Bainistíocht atá comhroinnte leis na Ballstáit
 X Bainistíocht indíreach trí na cúraimí cur
 chun feidhme a tharmligean chuig:
 –
 ̈ tríú tíortha nó na comhlachtaí a d'ainmnigh siad;
 –
 ̈ eagraíochtaí idirnáisiúnta agus a ngníomhaireachtaí (tabhair sonraí);
 –
 ̈an BEI agus an Ciste Eorpach Infheistíochta;
 –
 X comhlachtaí dá dtagraítear in Airteagal 208
 agus in Airteagal 209 den Rialachán Airgeadais;
 –
 ̈ comhlachtaí dlí poiblí;
 –
 ̈ comhlachtaí arna rialú ag an dlí príobháideach agus a bhfuil misean
 seirbhíse poiblí acu sa mhéid go gcuireann siad ráthaíochtaí leordhóthanacha
 airgeadais ar fáil;
 –
 ̈ comhlachtaí arna rialú ag dlí príobháideach Ballstáit, a gcuirtear de
 chúram orthu comhpháirtíochtaí príobháideacha poiblí a chur chun feidhme, agus
 a sholáthraíonn ráthaíochtaí leordhóthanacha airgeadais;
 –
 ̈ daoine a gcuirtear de chúram orthu bearta sonracha a chur chun feidhme
 sa CBES de bhun Theideal V den CAE, ar daoine iad a aithnítear sa bhunghníomh
 ábhartha.
 – I gcás ina sonraítear níos mó ná modh
 bainistíochta amháin, tabhair sonraí sa roinn "Nótaí" le do thoil.
 Nótaí
 Is é is aidhm
 don togra reachtach seo creat dlíthiúil Eurojust a nuachóiriú agus a fheidhmiú
 a chuíchóiriú.
 Dréachtaíodh é
 agus aird á tabhairt ar neodracht i gcúrsaí buiséid. Dá thoradh sin, is bailí
 maidir leis an togra reachtach seo an clárú airgeadais i gcomhair Eurojust a
 ullmhaíodh don tréimhse 2014-2020 agus a ghlac an Coimisiún in Iúil 2013.
 Tá eilimint
 nua á tabhairt isteach leis an Rialachán seo, áfach, a bhaineann leis an
 gcaidreamh le hOifig an Ionchúisitheora Phoiblí Eorpaigh: mar atá sainithe sa
 Rialachán seo chuirfeadh Eurojust struchtúir tacaíochta riaracháin ar fáil
 d'Oifig an Ionchúisitheora Phoiblí Eorpaigh, lena n‐áirítear airgeadas,
 acmhainní daonna, slándáil agus TF.
 San am céanna,
 ní oibreodh Eurojust a thuilleadh ar chionta a bhainfeadh le leasanna
 airgeadais an AE, arb ionann iad agus idir 5 % agus 10 % den ualach
 cásanna atá air faoi láthair. Dá thoradh sin, d'fhéadfaí poist a aistriú
 laistigh den ghníomhaireacht leis an tacaíocht a thabharfaí d'fheidhmiú Oifig
 an Ionchúisitheora Phoiblí Eorpaigh a chumhdach.
 Dá bhrí sin,
 tá tionchar airgeadais an togra seo neodrach ó thaobh an bhuiséid de agus ní
 athróidh sé líon na bpost atá luaite sa chlárú airgeadais don tréimhse
 2014-2020.
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic, agus na coinníollacha.
 Gach
 bliain, déanfaidh Uachtarán Eurojust, thar ceann an Choláiste, an tuarascáil
 bhliantúil maidir leis an obair atá déanta ag Eurojust, chomh maith le faisnéis
 faoi shocruithe oibre arna dtabhairt i gcrích le tríú páirtithe, agus
 tuarascáil bhliantúil an Maoirseora Eorpaigh ar Chosaint Sonraí, a chur ar
 aghaidh chuig Pharlaimint na hEorpa.
 Déanfaidh
 an Coimisiún meastóireacht sheachtrach neamhspleách a choimisiúnú ar chur chun
 feidhme an Rialacháin agus ar ghníomhaíochtaí Eurojust laistigh de chúig bliana
 tar éis theacht i bhfeidhm an Rialacháin, agus gach cúig bliana ina dhiaidh
 sin.
 2.2. Córas bainistíochta agus
 rialaithe
 2.2.1. Na rioscaí a aithníodh.
 Níor
 sainaithníodh aon rioscaí sonracha maidir le córais bainistíochta agus
 rialaithe ag an gcéim seo.
 2.2.2. Modhanna rialaithe atá
 beartaithe
 Tá
 Eurojust faoi réir rialuithe riaracháin lena n‐áirítear rialú buiséadach,
 iniúchóireacht inmheánach, tuarascálacha bliantúla ag Cúirt Iniúchóirí na
 hEorpa agus an tarscaoileadh bliantúil chun buiséad an AE a fheidhmiú.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Chun calaois, éilliú agus gníomhaíochtaí
 neamhdhleathacha eile a chomhrac, beidh feidhm gan srianta ag forálacha
 Rialachán (CE) Uimh. 1073/1999 ar an nGníomhaireacht.
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Ceannteideal.........................................] || LD/LN[26] || ó thíortha CSTE[27] || ó thíortha is iarrthóirí[28] || ó thríú tíortha || de réir bhrí Airteagal 18(1)(aa) den Rialachán Airgeadais
 3 || 33.0304 Gníomhaireacht an Aontais Eorpaigh um Chomhar Ceartais Choiriúil (EUROJUST) || Difreáilte || Níl || TÁ Tar éis comhaontú || Níl || Níl
 · Línte nua buiséid atá á n‐iarraidh
 In ord cheannteidil agus línte buiséid an chreata
 airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Ceannteideal..........] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais
 || || Difreáilte || Níl || Níl || Níl || Níl
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ag an togra/tionscnamh ar chaiteachas
 EUR milliúin (go dtí an tríú deachúil)
 Ceannteideal an chreata airgeadais ilbhliantúil: || Uimhir 3 || Slándáil agus saoránacht
 EUROJUST || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 Teideal 1 || Gealltanais || (1) || || || || || || || ||
 Íocaíochtaí || (2) || || || || || || || ||
 Teideal 2 || Gealltanais || (1a) || 0 || 0 || 0 || 0 || 0 || 0 || 0 || 0
 Íocaíochtaí || (2a) || 0 || 0 || 0 || 0 || 0 || 0 || 0 || 0
 Teideal 3 || Gealltanais || (3a) || 0 || 0 || 0 || 0 || 0 || 0 || 0 || 0
 || Íocaíochtaí || (3b) || 0 || 0 || 0 || 0 || 0 || 0 || 0 || 0
 IOMLÁN na leithreasuithe do EUROJUST || Gealltanais || =1+1a +3a || || || || || || || ||
 Íocaíochtaí || =2+2a +3b || || || || || || || ||
 An Clár um Cheartas || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 33 03 02 – An comhar breithiúnach a fheabhsú in ábhair shibhialta agus choiriúla (...). || Gealltanais || (1) || || || || || || 0.400 || || 0.400
 Íocaíochtaí || (2) || || || || || || 0.400 || || 0.400
 IOMLÁN don Chlár um Cheartas[29] || Gealltanais || (1) || || || || || || 0.400 || || 0.400
 Íocaíochtaí || (2) || || || || || || 0.400 || || 0.400
 Tá an ríomh seo bunaithe ar an toimhde go
 bhfuil na struchtúir tacaíochta riaracháin a thabharfaidh Eurojust d'Oifig an
 Ionchúisitheora Phoiblí Eorpaigh, lena n‐áirítear airgeadas, acmhainní
 daonna, slándáil agus TF, neodrach ó thaobh an bhuiséid de agus nach
 dteastaíonn foireann bhreise ó phlean bunaíochta Eurojust, ós rud é go ndéanfar
 ath‐imlonnú laistigh de Eurojust toisc go gcuirfear deireadh le roinnt
 gníomhaíochtaí nuair a bhunófar Oifig an Ionchúisitheora Phoiblí Eorpaigh.
 Go praiticiúil, chumhdódh struchtúr riaracháin
 Eurojust riachtanais Eurojust agus Oifig an Ionchúisitheora Phoiblí Eorpaigh
 araon. D'áiritheodh an struchtúr riaracháin sin go mbeadh pleanáil agus
 feidhmiú an bhuiséid comhordaithe, mar aon le gnéithe éagsúla de bhainistíocht
 foirne agus de sholáthar gach seirbhíse tacaíochta eile.
 Meastar go mbeidh cuntasóir Eurojust mar
 chuntasóir Oifig an Ionchúisitheora Phoiblí Eorpaigh.
 Ba cheart go gcumhdódh an Clár nua um Cheartas
 na costais a bhaineann leis an meastóireacht, go háirithe, ar chur chun feidhme
 agus ar thionchar an Rialacháin seo, chomh maith le héifeachtacht agus
 éifeachtúlacht Eurojust.
 Ceannteideal an chreata airgeadais ilbhliantúil: || 5 || ‘Caiteachas riaracháin
 EUR milliúin (go dtí an tríú deachúil)
 || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 DG: JUSTICE ||
  Acmhainní daonna || 0 || 0 || 0 || 0 || 0 || 0 || 0 || 0
  Caiteachas riaracháin eile || 0 || 0 || 0 || 0 || 0 || 0 || 0 || 0
 IOMLÁN DG JUSTICE || Leithreasuithe || 0 || 0 || 0 || 0 || 0 || 0 || 0 || 0
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán gealltanas = Iomlán íocaíochtaí) || 0 || 0 || 0 || 0 || 0 || 0 || 0 || 0
 EUR milliúin (go dtí an tríú deachúil)
 || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 IOMLÁN leithreasuithe do CHEANNTEIDEAL 5 den chreat airgeadais ilbhliantúil || Gealltanais || || || || || || 0.400 || || 0.400
 Íocaíochtaí || || || || || || 0.400 || || 0.400
 3.2.2. An tionchar a mheastar a
 bheidh ar leithreasuithe [an chomhlachta]
 –
 X Ní éilíonn an togra/tionscnamh go n‐úsáidfear
 leithreasuithe faoi chomhair oibríochtaí Éilíonn an togra/tionscnamh go n‐úsáidfear
 leithreasuithe faoi chomhair oibríochtaí, mar a thuairiscítear thíos:
 Leithreasuithe faoi chomhair gealltanas in EUR
 milliúin (go dtí an tríú deachúil)
 Sonraigh cuspóirí agus aschuir ò || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 ASCHUIR
 Saghas[30] || Meánchostas || Costas || Costas || Costas || Costas || Costas || Costas || Costas || Costas || Costas || Costas || Costas || Costas || Costas || Costas || Líon iomlán || Costas iomlán
 CUSPÓIR SONRACH UIMH. 1[31] || || || || || || || || || || || || || || || ||
 - Aschur || || || || || || || || || || || || || || || || || ||
 CUSPÓIR SONRACH Uimh. 2 ... || || || || || || || || || || || || || || || ||
 Aschur || || || || || || || || || || || || || || || || || ||
 CUSPÓIR SONRACH Uimh. 3 || || || || || || || || || || || || || || || ||
 Aschur || || || || || || || || || || || || || || || ||
 COSTAS IOMLÁN || || || || || || || || || || . || || || || || ||
 3.2.3. An tionchar a mheastar a
 bheidh ar leithreasuithe [an chomhlachta]
 3.2.3.1. Achoimre
 –
 þ Ní éilíonn an togra/tionscnamh go n‐úsáidfear leithreasuithe de
 chineál riaracháin
 –
 o Éilíonn an togra/tionscnamh go n‐úsáidfear leithreasuithe de
 chineál riaracháin, mar a thuairiscítear thíos:
 i gcoibhéis
 lánaimseartha: FTE
 Acmhainní daonna || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Iomlán
 Poist don phlean bunaíochta (de réir líon na ndaoine) || || || || || || || ||
 - ar AD iad || || || || || || || ||
 - ar AST iad || || || || || || || ||
 Pearsanra seachtrach FTE || || || || || || || ||
 - ar gníomhairí ar conradh iad || || || || || || || ||
 - ar saineolaithe náisiúnta ar iasacht iad || || || || || || || ||
 Foireann iomlán || || || || || || || ||
 EUR milliúin
 (go dtí an tríú deachúil)
 Caiteachas foirne || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Iomlán
 Poist don phlean bunaíochta || || || || || || || ||
 - ar AD iad || || || || || || || ||
 - ar AST iad || || || || || || || ||
 Pearsanra seachtrach || || || || || || || ||
 - ar gníomhairí ar conradh iad || || || || || || || ||
 - ar saineolaithe náisiúnta ar iasacht iad || || || || || || || ||
 Caiteachas foirne iomlán || || || || || || || ||
 3.2.3.2. Riachtanais acmhainní daonna
 réamh‐mheasta don mháthair-Ard‐Stiúrthóireacht
 –
 X Ní éilíonn an togra/tionscnamh go n‐úsáidfear
 breis acmhainní daonna.
 –
 Is gá acmhainní daonna a úsáid don togra/tionscnamh
 mar a thuairiscítear thíos:
 Sloinnfear an meastachán i méideanna iomlána
 (nó go dtí an 1ú deachúil ar a mhéad)
 || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020
  Poist don phlean bunaíochta (oifigigh agus foireann shealadach) ||
 || XX 01 01 01 (Ceanncheathrú agus Oifigí Ionadaíocht an Choimisiúin) || || || || || || ||
 || XX 01 01 02 (Toscaireachtaí) || || || || || || ||
 || XX 01 05 01 (Taighde indíreach) || || || || || || ||
 || 10 01 05 01 (Taighde díreach) || || || || || || ||
 || || || || || || || ||
 ||  Baill foirne seachtracha (i gCoibhéis Lánaimseartha: FTE)[32] ||
 || XX 01 02 01 (CA, SNE, INT ón 'gclúdach iomlánaíoch') || || || || || || ||
 || XX 01 02 02 (CA, LA, SNE, INT agus JED sna toscaireachtaí) || || || || || || ||
 || XX 01 04 yy[33] || - sa Cheanncheathrú[34] || || || || || || ||
 || - i dtoscaireachtaí || || || || || || ||
 || XX 01 05 02 (CA, SNE, INT – Taighde indíreach) || || || || || || ||
 || 10 01 05 02 (CA, SNE, INT – Taighde díreach) || || || || || || ||
 || Línte buiséid eile (sonraigh) || || || || || || ||
 || IOMLÁN || || || || || || ||
 Is é XX an réimse beartais nó an
 teideal buiséid lena mbaineann.
 Soláthrófar na hacmhainní
 daonna is gá le baill foirne ón Ard‐Stiúrthóireacht a bhfuil bainistíocht
 an bhirt faoina gcúram cheana agus/nó atá ath‐imlonnaithe taobh istigh
 den Ard‐Stiúrthóireacht, mar aon le haon leithdháileadh breise a d'fhéadfaí
 a thabhairt don Ard‐Stiúrthóireacht atá i mbun bainistíochta faoi
 chuimsiú an nós imeachta maidir le leithdháileadh bliantúil i bhfianaise na
 srianta buiséadacha.
 Cur síos ar na
 cúraimí a bheidh le déanamh:
 Oifigigh agus pearsanra sealadach || Scáthú beartais agus comhairle don ghníomhaireacht, comhairle bhuiséadach agus airgeadais don ghníomhaireacht agus íocaíochtaí, urscaoileadh agus dréacht‐nósanna imeachta buiséid mar atá siad faoi láthair
 Pearsanra seachtrach ||
 Ba cheart tuairisc ar ríomh an chostais i
 gcomhair FTE (coibhéis lánaimseartha) a bheith ar áireamh i roinn 3 den
 Iarscríbhinn.
 3.2.4. Comhoiriúnacht don chreat
 airgeadais ilbhliantúil reatha
 –
 X Tá an togra/tionscnamh comhoiriúnach don chéad
 chreat airgeadais ilbhliantúil eile.
 –
 ̈ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 Mínigh an cineál athchláraithe a bhfuil gá leis, agus
 sonraigh na línte buiséid lena mbaineann agus na méideanna comhfhreagracha.
 –
 ̈ Éilíonn an togra/tionscnamh go gcuirfear an ionstraim sholúbthachta i
 bhfeidhm nó go ndéanfar athbhreithniú ar an gcreat airgeadais ilbhliantúil[35].
 Mínigh an méid a bhfuil gá leis, agus sonraigh na
 ceannteidil agus na línte buiséid lena mbaineann agus na méideanna comhfhreagracha.
 3.2.5. Ranníocaíochtaí ó thríú
 páirtithe
 –
 X Ní dhéantar foráil sa togra/tionscnamh do
 chómhaoiniú ó thríú páirtithe.
 –
 Déantar foráil sa togra/tionscnamh maidir le
 cómhaoiniú atá réamh mheasta thíos:
 Leithreasuithe in EUR milliúin (go dtí an tríú deachúil)
 || Bliain 2014 || Bliain 2015 || Bliain 2016 || Bliain 2017 || Iontráil na blianta ar fad a theastaíonn le fad an tionchair a thaispeáint (féach pointe 1.6) || Iomlán
 Sonraigh an comhlacht cómhaoinithe || || || || || || || ||
 IOMLÁN leithreasuithe cómhaoinithe || || || || || || || ||
 3.3. An tionchar a mheastar a
 bheidh ar ioncam
 –
 X Ní bheidh tionchar airgeadais ar bith ag an
 togra ar ioncam.
 –
 ̈ Beidh an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ̈ ar ioncam ilghnéitheach
 EUR milliúin (go dtí an tríú deachúil)
 Líne buiséid ioncaim || Leithreasuithe atá ar fáil don bhliain airgeadais reatha || Tionchar an togra/tionscnaimh[36]
 Bliain 2014 || Bliain 2015 || Bliain 2016 || Bliain 2017 || Iontráil na blianta ar fad a theastaíonn le fad an tionchair a thaispeáint (féach pointe 1.6)
 Airteagal ............. || || || || || || || ||
 I gcás ioncaim
 ilghnéithigh atá 'sannta', sonraigh na línte buiséid a n‐imrítear
 tionchar orthu.
 Sonraigh an modh chun an
 tionchar ar ioncam a ríomh.
 [1] An Cinneadh ón gComhairle an
 28 feabhra 2002 lena mbunaítear Eurojust d’fhonn an comhrac i gcoinne na
 coireachta tromchúisí a neartú arna leasú le Cinneadh 2003/659/JHA ón
 gComhairle agus le Cinneadh 2009/426/JHA ón gComhairle an 16 Nollaig 2008
 maidir le Eurojust a neartú. IO L 063, 6.3.2002, lch. 1.
 [2] Tugtar
 aghaidh ar chomhar agus cúnamh a fheabhsú i ndáil le coireacht thromchúiseach a
 chosc agus a chomhrac sa dréácht‐togra le haghaidh Rialacháin nua maidir
 le Europol.
 [3] "Study on the Strengthening of Eurojust" a rinne GHK.
 [4] IO L 8, 12.1.2001, lch. 1.
 [5] IO L 63, 6.3.2002, lch. 1.
 [6] IO L 245, 29.9.2003, lch. 44.
 [7] IO L 138, 4.6.2009, lch. 14.
 [8] IO L 167, 26.6.2002, lch. 1.
 [9] IO L 332, 18.12.2007,
 lch. 103.
 [10] IO L 301, 12.11.2008, lch.38.
 [11] IO L 8, 12.1.2001, lch. 1.
 [12] IO L 105, 27.4.1996, lch. 1.
 [13] IO L 298, 26.10.2012, lch. 1.
 [14] IO L 136, 31.5.1999, lch. 1.
 [15] Rialachán Uimh. 31 (CEE), 11 (CEFA) ón gComhairle an
 18 Nollaig 1961 lena leagtar síos Rialacháin Foirne na nOifigeach agus
 Coinníollacha Fostaíochta Sheirbhísigh Eile Chomhphobal Eacnamaíochta na hEorpa
 agus an Chomhphobail Eorpaigh d'Fhuinneamh Adamhach, IO P 045, 14.6.1962, lch.
 1385, arna leasú, go háirithe, ag Rialachán Uimh. 259/68 ón gComhairle an
 29 Feabhra 1968 (IO L 56, 4.3.1968, lch. 1), arna leasú é féin ina dhiaidh sin.
 [16] Rialachán Uimh. 31 (CEE), 11 (CEFA) ón gComhairle an
 18 Nollaig 1961 lena leagtar síos Rialacháin Foirne na nOifigeach agus
 Coinníollacha Fostaíochta Sheirbhísigh Eile Chomhphobal Eacnamaíochta na hEorpa
 agus an Chomhphobail Eorpaigh d'Fhuinneamh Adamhach, IO P 045, 14.6.1962, lch.
 1385, arna leasú, go háirithe, ag Rialachán Uimh. 259/68 ón gComhairle an
 29 Feabhra 1968 (IO L 56, 4.3.1968, lch. 1), arna leasú é féin ina dhiaidh sin.
 [17] IO L 136, 31.5.99, lch. 8.
 [18] IO L 281, 23.11.95, lch. 31.
 [19] IO L 17, 6.10.1958, lch.385.
 [20] IO L 292, 15.11.96, lch. 2.
 [21] IO L 317, 3.12.2001, lch. 1.
 [22] IO L 12, 16.1.2001, lch. 1. Beidh Rialachán (AE) Uimh. 1215/2012 curtha
 in ionad Rialachán (CE) Uimh. 44/2001 ón 10 Eanáir 2015
 [23] ABM: Bainistiú de réir gníomhaíochtaí - ABB: Bunú an bhuiséid de réir gníomhaíochtaí.
 [24] Mar a thagraítear dó in
 Airteagal 49(6)(a) nó (b) den Rialachán Airgeadais
 [25] Is féidir mionsonraí ar na modhanna
 bainistíochta agus tagairtí don Rialachán Airgeadais a fheiceáil ar shuíomh
 gréasáin DG Budg: http://www.cc.cec/budg/man/budgmanag/budgmanag_en.html
 [26] LD = Leithreasuithe difreáilte / LN =
 Leithreasuithe neamhdhifreáilte
 [27] CSTE: Comhlachas Saorthrádála na hEorpa.
 [28] Tíortha is iarrthóirí agus, nuair is
 iomchuí, tíortha ó na Balcáin Thiar a d'fhéadfadh a bheith ina n‐iarrthóirí
 .
 [29] Foráiltear in Airteagal 56 den
 dréacht‐Rialachán maidir le hoibleagáid ar an gCoimisiún tuarascáil a
 thíolacadh maidir le cur chun feidhme an Rialacháin. Beidh an tuarascáil sin bunaithe ar staidéar seachtracht.
 [30] Is ionann aschuir agus táirgí agus seirbhísí atá le soláthar
 (m.sh.: an líon malartuithe mac léinn arna maoiniú, an líon ciliméadar de
 bhóithre a tógadh, etc.)
 [31] Mar a thuairiscítear i bpointe 1.4.2. ‘Cuspóirí sonracha...’
 [32] CA = Ball foirne ar conradh; LA= Ball foirne Áitiúil; SNE = Saineolaí Náisiúnta ar Iasacht; INT = Ball foirne gníomhaireachta; JED = Saineolaí Sóisearach i dToscaireacht.
 [33] Fo-uasteorainn d'fhoireann
 sheachtrach arna cumhdach ag leithreasuithe faoi chomhair oibríochtaí (na
 seanlínte "BA").
 [34] Le haghaidh na gCistí Struchtúracha,
 an Ciste Eorpach Talmhaíochta um Fhorbairt Tuaithe (CETFT) agus an Ciste
 Eorpach Iascaigh (CEI) go príomha.
 [35] Féach pointe 19 agus pointe 24 den
 Chomhaontú Idirinstitiúideach.
 [36] A fhad a bhaineann le hacmhainní
 dílse traidisiúnta (dleachtanna talmhaíochta, tobhaigh siúcra), ní mór na
 méideanna a luaitear a bheith ina nglanmhéideanna, i.e. méideanna comhlána agus
 25 % de chostais bhailiúcháin a bheith bainte astu.